ישיבת מליאה, כנסת 17, פרוטוקול מספר הישיבה החמישים-ואחת של הכנסת השבע-עשרה, 2006-10-30 00:00

דליה איציק: חברי השרים, חברי חברי הכנסת, חבר הכנסת גדעון סער, אורחים נכבדים, הנני מתכבדת לפתוח את ישיבת הכנסת.

דליה איציק: היום יום שני, ח' בחשוון, 30 באוקטובר 2006.

דליה איציק: הודעה למזכיר הכנסת.

דליה איציק: מזכיר הכנסת, בבקשה.

אריה האן: ברשות יושבת-ראש הכנסת, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: 1.

אריה האן: הצעת תקציב המדינה לשנת הכספים 2007 – עיקרי התקציב ותוכנית תקציב רב-שנתי; 2.

אריה האן: הצעת חוק הסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006; 3.

אריה האן: הצעת חוק-יסוד: הכנסת (תיקון מס' 38).

אריה האן: לדיון מוקדם: הצעת חוק מס ערך מוסף (תיקון - פטור ממס במכירת תרופות מצילות חיים שאינן כלולות בסל הבריאות, התשס"ז-2006, מאת חבר הכנסת טלב אלסאנע וקבוצת חברי הכנסת; הצעת חוק הטבות ליישובים שהוכרז בשטחם מצב מיוחד בעורף (תיקוני חקיקה), התשס"ז-2006, מאת חבר הכנסת סטס מיסז'ניקוב וקבוצת חברי הכנסת; הצעת חוק האוניברסיטה האזורית של הגליל, התשס"ז-2006, מאת חבר הכנסת זבולון אורלב וקבוצת חברי הכנסת; הצעת חוק העתיקות (תיקון - הכרזה על אתר עתיקות), התשס"ז-2006, מאת חבר הכנסת זבולון אורלב; הצעת חוק המסחר ההוגן ברכב משומש, התשס"ז-2006, מאת חבר הכנסת זבולון אורלב; הצעת חוק חניית רכב כבד, התשס"ז-2006, מאת חבר הכנסת זבולון אורלב; הצעת חוק רשות השידור (תיקון - פטור מחובת תשלום אגרה), התשס"ז-2006, מאת חבר הכנסת זבולון אורלב; הצעת חוק התקשורת (בזק ושידורים) (תיקון - זיהוי המגיבים באתרי אינטרנט), התשס"ז-2006, מאת חבר הכנסת ישראל חסון; הצעת חוק לתיקון פקודת התעבורה (חובת מלווה בהסעות ילדים), התשס"ז-2006, מאת חבר הכנסת יעקב כהן וקבוצת חברי הכנסת; הצעת חוק ההתגוננות האזרחית (תיקון - ביקורת מקלטים וחובת דיווח), התשס"ז-2006, מאת חברת הכנסת רונית תירוש וקבוצת חברי הכנסת; הצעת חוק התכנון והבנייה (תיקון - הטעיית רשויות), התשס"ז-2006, מאת חבר הכנסת זבולון אורלב; הצעת חוק שימור אנרגיה במוסדות ציבור, התשס"ז-2006, מאת חבר הכנסת רן כהן; הצעת חוק נכסי המדינה (תיקון - תוקף הרשאה לחציבה באבן), התשס"ז-2006, מאת חברת הכנסת אורית נוקד; הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002) (תיקון - השתתפות בהוצאות מימון הגנות חוף בים-המלח), התשס"ז-2006, מאת חבר הכנסת זבולון אורלב; הצעת חוק יישום תוכנית ההתנתקות (תיקונים שונים), התשס"ז-2006, מאת חבר הכנסת אורי אריאל וקבוצת חברי הכנסת; הצעת חוק טובין לנזקקים, התשס"ז-2006, מאת חברת הכנסת רוחמה אברהם; הצעת חוק סיוע לעסקים קטנים ועצמאים (תיקוני חקיקה), התשס"ז-2006, מאת חבר הכנסת אמנון כהן; הצעת חוק לתיקון פקודת מסי העירייה ומסי הממשלה (פיטורין) (פטור מארנונה לבית-כנסת),

אריה האן: התשס"ז-2006, מאת חבר הכנסת נסים זאב; הצעת חוק לתיקון פקודת מסי העירייה ומסי הממשלה (פיטורין) (תאגיד לתעסוקת נכים ומוגבלים), התשס"ז-2006, מאת חברי הכנסת גאלב מג'אדלה ונאדיה חילו; הצעת חוק התקשורת (בזק ושידורים) (שירותים מתקדמים על-ידי בעל רשיון לשידורי לוויין), התשס"ז-2006, מאת חבר הכנסת יורם מרציאנו וקבוצת חברי הכנסת; הצעת חוק לתיקון פקודת העיריות (פטור מארנונה למבני תנועות נוער), התשס"ז-2006, מאת חבר הכנסת זבולון אורלב; הצעת חוק בניין להשכרה, התשס"ז-2006, מאת חברת הכנסת קולט אביטל וקבוצת חברי הכנסת; הצעת חוק לתיקון פקודת העיריות (אזור חלוקת הכנסות בנגב ובגליל), התשס"ז-2006, מאת חבר הכנסת סילבן שלום וקבוצת חברי הכנסת; הצעת חוק לתיקון פקודת מס הכנסה (זיכוי למעסיק שעובדיו משרתים במילואים), התשס"ז-2006, מאת חברי הכנסת אריה אלדד ויורי שטרן; הצעת חוק אזור סחר חופשי באזור הצפון (פטורים והנחות ממסים ((הוראת שעה), התשס"ז-2006, מאת חברת הכנסת אורית נוקד; הצעת חוק-יסוד: נשיא המדינה (תיקון - הצבעה גלויה), מאת חברי הכנסת יואל חסון ויורם מרציאנו; הצעת חוק ועדות חקירה (תיקון - החלטת הכנסת על הקמת ועדת חקירה), התשס"ז-2006, מאת חבר הכנסת יצחק לוי; הצעת חוק לתיקון פקודת מס הכנסה (קביעת תקרת ההוצאה המותרת בניכוי בגין משכורות מעל מיליון שקלים חדשים), התשס"ז-2006, מאת חבר הכנסת רן כהן וקבוצת חברי הכנסת; הצעת חוק המדיניות הכלכלית לשנת הכספים 2004 (תיקון - ביטול תוכנית ויסקונסין), התשס"ז-2006, מאת חברת הכנסת סופה לנדבר וקבוצת חברי הכנסת; הצעת חוק הדיינים (תיקון - כללי אתיקה לדיינים), התשס"ז-2006, מאת חבר הכנסת משה גפני; הצעת חוק שינוי שיטת הממשל בישראל (חיזוק היציבות השלטונית), התשס"ז-2006, מאת חבר הכנסת אבישי ברוורמן וקבוצת חברי הכנסת; הצעת חוק הרשויות המקומיות (בחירת ראש הרשות וסגניו וכהונתם) (תיקון – מינוי, ביטול האצלה והעברה מכהונה של סגן ראש רשות), התשס"ז-2006, מאת חבר הכנסת מיכאל איתן; הצעת חוק שימור הפצה לוויינית אנלוגית של שידורי הטלוויזיה לציבור, התשס"ז-2006, מאת חבר הכנסת יצחק זיו וקבוצת חברי הכנסת.

אריה האן: נספח לתקציב המדינה לשנת 2007, המתייחס לסקירת ההתפתחויות במשק, תחזיות מקרו-כלכליות.

אריה האן: עיקרי ההבנות בין ראש הממשלה לסגן ראש הממשלה ושר הביטחון בקשר לצירופה של סיעת ישראל ביתנו לקואליציה.

אריה האן: תודה רבה.

אריה האן: 1.

אריה האן: היותה ממשלה ללא כיוון וללא תוכנית;

אריה האן: 3.

אריה האן: צירוף חבר הכנסת אביגדור ליברמן לממשלה

דליה איציק: חברי חברי הכנסת, אנחנו עוברים לסעיף הראשון בסדר-היום: הצעות אי-אמון בממשלה.

דליה איציק: הצעה ראשונה היא של סיעת הליכוד, להביע אי-אמון בממשלה בשל היותה ממשלה ללא כיוון וללא תוכנית.

דליה איציק: אני מזמינה את ראשון הדוברים, חבר הכנסת סילבן שלום, מטעם סיעת הליכוד, לנמק את ההצעה.

דליה איציק: לרשותך, אדוני, עשר דקות.

סילבן שלום: תודה רבה.

סילבן שלום: גברתי היושבת-ראש, רבותי השרים, חברי הכנסת, שישה חודשים חלפו עברו להם מאז הוקמה הממשלה הנוכחית; שישה חודשים שנותנים לנו פרק זמן מספיק כדי לנתח את מה שעבר על עם ישראל בתקופה הזאת.

סילבן שלום: ומה היה לנו?

סילבן שלום: מלחמת לבנון, התרחבות הפערים החברתיים, התרחבות העוני לשיאים חסרי תקדים, חוסר יציבות שלטונית, שחיתות שמתפשטת, וכולנו שומעים ושואלים: אחרי חצי שנה בלבד, איך אפשר להגיע להידרדרות כה חמורה?

סילבן שלום: אחרי חצי שנה בלבד.

סילבן שלום: כולנו חווינו תקופה קשה בזמן המלחמה בלבנון.

סילבן שלום: נתנו גיבוי מלא לממשלה כאופוזיציה אחראית, כאופוזיציה לאומית קונסטרוקטיבית, אבל אחרי המלחמה כולנו שואלים: האם השגנו אחד מהיעדים שלשמם יצאנו למלחמה?

סילבן שלום: הרי ברור שלא.

סילבן שלום: לא את החזרת החיילים החטופים, לא את פירוק ה"חיזבאללה" מנשקו ולא את הסרת איום הטילים על ישראל.

סילבן שלום: שאלות רבות עלו לאחר המלחמה.

סילבן שלום: הציבור ביקש ודרש ועדת חקירה ממלכתית, אבל הממשלה, באטימות מתמשכת, אמרה: לא, איננו רוצים לחקור, כי אולי בוועדת חקירה ממלכתית יהיו גם מסקנות אישיות נגד ראש הממשלה ושר הביטחון, וזה כמובן דבר שלא יעלה על הדעת.

סילבן שלום: המטרה של הקמת ועדת חקירה ממלכתית היא אחת: להפיק את הלקחים הנדרשים כתוצאה מאירועי המלחמה כדי להיערך כראוי לסיבוב הבא.

סילבן שלום: אבל הוועדה שהוקמה, בהנחה שהיא תגיע למסקנה שאין מסקנות אישיות - מישהו בציבור ייתן בכך אמון?

סילבן שלום: מישהו בציבור יקבל זאת?

סילבן שלום: ועדה שהיא ועדה מטעם, שאין לה אמון הציבור, לא יכולה להגיע למסקנות המתאימות ולהפיק את הלקחים לקראת העתיד.

סילבן שלום: אבל, גברתי היושבת-ראש, המלחמה בלבנון גרמה למצב הרבה יותר קשה מזה שהיינו בו.

סילבן שלום: היא הביאה לשינוי בחשיבה הכלל-ערבית, שלפיה ניתן לנצח את ישראל בכוח הזרוע, חשיבה שה"חיזבאללה" הביא למחוזותינו והיום כולם אומרים, כולל הנשיא אסד: אם לא תקבלו את דרישותי, אני אפתח במלחמה.

סילבן שלום: אנחנו שומעים היום את ראש הממשלה אומר בצורה הברורה ביותר: לא ננהל משא-ומתן עם אסד, כאשר הוא בא בצורה שבה הוא בא.

סילבן שלום: ובצדק.

סילבן שלום: אבל, גברתי היושבת-ראש, האם אתמול יצא לך לראות את ישיבת מרכז מפלגת העבודה?

סילבן שלום: בנאומו הבלתי-נשכח של מנהיג המפלגה עמיר פרץ, מה הוא אמר?

סילבן שלום: הדבר הראשון לאחר שהממשלה הזאת תתרחב, מה יהיה?

סילבן שלום: - האופציה הסורית.

סילבן שלום: זה לא שר זוטר.

סילבן שלום: סגן ראש הממשלה, שר הביטחון, אדם שעומד בראש המפלגה הגדולה ביותר בקואליציה, וזה כשראש הממשלה, בישיבת ממשלה, רק לפני שבועיים, מזהיר ואומר - - -

גדעון סער: גם פה בכנסת.

סילבן שלום: גם פה בכנסת - אומר: אין מדיניות אחרת, יש רק מדיניות אחת, ואף שר שלא יעז לומר דברים אחרים.

סילבן שלום: אבל, כמובן, מנהיגות אינה מנהיגות, אמירה אינה אמירה, והנה כך, כאשר חצי שנה אנחנו מחכים לשר הרווחה יעקב אדרי, מה אנחנו שומעים אתמול, חבר הכנסת סער?

סילבן שלום: שומעים את עמיר פרץ אומר: מה, אם יהדות התורה לא תיכנס לממשלה תוך זמן סביר, התיק הזה עובר למי?

סילבן שלום: ליעקב אדרי?

סילבן שלום: לא.

סילבן שלום: אלינו, למפלגת העבודה.

גדעון סער: הוא קיבל תיאבון.

רוני בר-און: חבר הכנסת שלום, אתה רוצה להתערב בענייני קדימה?

רוני בר-און: אני מרים את הכפפה הזאת מייד.

סילבן שלום: אדוני שר הפנים, ידידות רבה לנו.

רוני בר-און: אם יש משהו שאני אוהב, זה להתערב בענייניך.

סילבן שלום: ידידות רבה לנו וידידות ארוכה לנו, אבל לא נהוג ששרים קוראים קריאות ביניים.

רוני בר-און: לחברים מותר.

סילבן שלום: אבל מה עם יעקב אדרי?

סילבן שלום: איש ראוי, קיבל את פרס החינוך, ראש עיריית אור-עקיבא לשעבר, איש שאין מתאים ממנו להיות שר הרווחה בממשלה הזאת.

סילבן שלום: אבל מה השיקולים הקואליציוניים?

סילבן שלום: מפלגת העבודה.

סילבן שלום: סיעת הגמלאים שנתמלאה חימה, באה ושאלה: מה אתנו?

סילבן שלום: ראש הממשלה אמר: אין לי התחייבות לאף אחד.

סילבן שלום: אבל אתמול עמיר פרץ קורא, מוקלט, מצולם: אם יהדות התורה לא תצטרף תוך זמן קצר, יש התחייבות בלתי חוזרת של ראש הממשלה אלינו.

סילבן שלום: אז אני שואל אתכם, חברי מסיעת הגמלאים: יש התחייבות או אין התחייבות?

סילבן שלום: אני שואל אותך, חבר הכנסת יעקב אדרי: יש התחייבות או אין התחייבות?

גדעון סער: עד ההצבעה יש התחייבות לכולם.

סילבן שלום: אתם יודעים, יש דבר שהוא חשוב, וזה תקציב המדינה לשנת 2007.

סילבן שלום: כמה דובר על ההבטחה, על שינוי סדרי העדיפויות, על מימוש החזון החברתי.

גדעון סער: חמלה.

סילבן שלום: חמלה.

סילבן שלום: ומה קורה?

סילבן שלום: אפילו מה שהתחייבו לגמלאים בהסכם הקואליציוני מופר בריש גלי, וסיעת הגמלאים ממשיכה לבלוע צפרדע אחר צפרדע, כאילו כלום, כאילו שום דבר לא קורה.

סילבן שלום: אני אומר לכם, חברי מסיעת הגמלאים, אנחנו מוכנים לעזור, אנחנו כאופוזיציה מוכנים לסייע; חשוב לעזור לגמלאים, חשוב שהממשלה תעמוד בהתחייבויותיה לגמלאים, ואנחנו מוכנים כמובן להתגייס בעניין הזה.

סילבן שלום: רבותי, מהפך חברתי זה לא רק ססמת בחירות.

סילבן שלום: אז מפלגת העבודה זנחה - ואני שומע את יורם מרציאנו אומר בקולו, שמפלגת העבודה זנחה את האג'נדה החברתית, זנחה את ההתחייבויות שלה לבוחר.

סילבן שלום: לא אנחנו.

סילבן שלום: חבר הכנסת מרציאנו, שאני מעריך אותו, פעיל חברתי ידוע, איש שכונות, איש לוד, כשהוא אומר זאת, אני צריך לחלוק עליו?

סילבן שלום: אז מפלגת העבודה זנחה את האג'נדה החברתית.

סילבן שלום: מפלגת הגמלאים, מוליכים אותה שולל, והיא לא עושה שום דבר.

סילבן שלום: יעקב אדרי, איש חברה ממדרגה ראשונה, מבטיחים לו להיות שר חברתי, שר לענייני רווחה; זה לא מתקיים, והכול זורם, עולם כמנהגו נוהג.

סילבן שלום: גברתי היושבת-ראש, המלחמה הזאת מחייבת אותנו גם בחשיבה כלכלית חברתית על מה צריך לעשות בעורף, מה צריך לעשות בעניינן של הקבוצות שנאלצו לשבת במקלטים חודש ימים.

סילבן שלום: הדבר הזה חשוב.

סילבן שלום: אין ספק שהיו הוצאות במלחמה, וצריך לתת עבור הוצאות שהוצאו לצבא, אבל גם הצבא צריך לחשוב על שינוי סדרי עדיפויות אצלו - האם הוא רוצה להמשיך לקנות מטוסים F-16 ב-100 מיליון דולר, או פצצות חכמות, או לתת את זה לימ"חים או לעורף?

סילבן שלום: גם שם יש מקום להתייעלות.

סילבן שלום: אבל זה לא משחרר את הממשלה, כי בסופו של דבר, מי שקובע את סדרי העדיפויות הלאומיים, זאת הממשלה, היא צריכה לקבוע למה לתת.

סילבן שלום: ומה אנחנו שומעים?

סילבן שלום: שלוקחים 7 מיליארדי שקלים מהרווחה.

סילבן שלום: אתה, חבר הכנסת יעקב אדרי, יכול להרים יד בעד דבר כזה?

סילבן שלום: אתה, חבר הכנסת גלנטי, מסיעת הגמלאים, יכול להרים יד בעד דבר כזה?

סילבן שלום: אתה, חבר הכנסת מרציאנו, יכול להרים יד בעד דבר כזה?

סילבן שלום: חבר הכנסת חסון, גם אותך אני מכיר כאיש חברתי - אתה יכול להרים יד בעד דברים כאלה?

סילבן שלום: הכיצד?

סילבן שלום: מה, נשתכח הכול?

סילבן שלום: החזון החברתי כבר איננו?

סילבן שלום: אני אומר לכם, אנחנו שומעים הרבה על רצון ברפורמות.

סילבן שלום: השבוע כנראה גם תבוא הצעה לרפורמה בשינוי שיטת הממשל.

סילבן שלום: מי שתי המפלגות שמובילות את זה?

גדעון סער: זה כבר לא יעלה השבוע.

סילבן שלום: בשבוע הבא, חבר הכנסת סער?

גדעון סער: אין כרגע רוב, אז זה נדחה למועד לא ידוע.

סילבן שלום: ברעיון, מי המציעים?

סילבן שלום: ישראל ביתנו וקדימה.

סילבן שלום: מה מייחד את שתי המפלגות האלה?

סילבן שלום: שאצלן בבית אין בחירות, אין דמוקרטיה, אין כלום; אצלן בבית זה רשימה ממונה.

סילבן שלום: תעשו סדר בביתכן לפני שאתן רוצות לעשות סדר בעם ובמדינה.

סילבן שלום: קודם כול תעשו בחירות דמוקרטיות חופשיות, שהבוחר יוכל לעשות אתכן לא רק חשבון, אלא לבוא בשכר ועונש.

סילבן שלום: אז לפני שהן עושות אצלן בבית, הן רוצות לעשות בציבור.

סילבן שלום: ואיזה שינוי שיטת ממשל?

סילבן שלום: מה, נשיאותית?

סילבן שלום: גבירותי ורבותי, צריך לעשות שינויים בשיטת הממשל כדי לחזק ולייצב את המשטר הפרלמנטרי; צריך לבדוק את העלאת אחוז החסימה ברצינות, כדי לצמצם את מספר המפלגות, להגדיל את כוחן של המפלגות הגדולות.

סילבן שלום: אני באופן אישי בדעה שמהכנסת הבאה גם צריך לצמצם את מספר הצעות האי-אמון.

סילבן שלום: אני גם חושב שמהכנסת הבאה צריך לאפשר לראש הממשלה למנות חברי כנסת לשרים במהלך הקדנציה בלי אישור הכנסת.

סילבן שלום: צריך לחזק את סמכויות ראש הממשלה.

סילבן שלום: אבל לפני שאתם באים להציע הצעות לאומיות, תעשו סדר בבית.

סילבן שלום: גבירותי ורבותי, היום נצביע על מינויו של שר חדש, השר לאיומים אסטרטגיים שיטפל בתיק האירני.

סילבן שלום: אתם יודעים, היה לי הכבוד לעסוק בזה בממשלה הקודמת.

סילבן שלום: ידעתי, כשאני עוסק בזה, שכמובן ראש הממשלה תמיד מעל, ועוסק לידי גם שר הביטחון, יש גם ראש המוסד, יש אמ"ן, יש מל"ל.

סילבן שלום: לא ראיתי שחסר מישהו, לא ראיתי שלא הצלחנו להסתדר כאשר טיפלנו באיום האירני.

סילבן שלום: אבל תמיד ידענו שאנחנו צריכים לעבוד במושב האחורי, לא במושב הקדמי.

סילבן שלום: הצלחנו להביא למצב שבעולם הבינו שאירן היא לא בעיה של ישראל בלבד, אלא זה איום אסטרטגי על כל העולם, כי אירן מפתחת טילים ארוכי טווח, מעבר לטווח של מדינת ישראל, וייכללו בטווח הזה גם פריס, לונדון, ברלין, רומא, מדריד.

סילבן שלום: זה יצר לחץ על מקבלי ההחלטות באירופה, כי היו מאמרים בעיתונים, שאילתות בפרלמנטים.

סילבן שלום: אבל להגיד שיש לנו שר מיוחד שעוסק בזה - זה אינו במקומו ואינו נכון.

סילבן שלום: לסיכום, אנחנו רואים ממשלה, שאחרי שישה חודשים איבדה את אמון הציבור לחלוטין.

סילבן שלום: מאז הקמת מדינת ישראל לא היתה הידרדרות כזאת במעמדה הציבורי של ממשלה בפרק זמן כה קצר.

סילבן שלום: אבל מדינת ישראל צריכה להתמודד עם אתגרים חשובים, עם אתגרים כלכליים, חברתיים, מדיניים וביטחוניים.

סילבן שלום: מדינת ישראל ועם ישראל צריכים נבחרת בעלת ניסיון, צריכים אנשים שפעלו, שקיבלו החלטות חשובות בחייהם, ואין קיצורי דרך, גברתי היושבת-ראש.

סילבן שלום: אני רוצה להזכיר לך, גם בעבר, ממשלות שהעומדים בראשן והחברים בהן היו חסרי ניסיון - אלה ממשלות שלא הצליחו.

סילבן שלום: דווקא ממשלות שעמדו בראשן אנשים בעלי ניסיון, הצליחו.

סילבן שלום: היום אנחנו שישה חודשים אחרי.

סילבן שלום: בשם הציבור כולו אנחנו אומרים לממשלה הזאת: עד כאן, הגיע הזמן, אחרי תקופה כה כושלת, למרות הרחבת הממשלה היום, לבוא לציבור, לבקש את אמון העם.

סילבן שלום: אני בטוח שהאמון הזה לא יתקבל.

סילבן שלום: אנחנו נעשה הכול כדי להביא לבחירות חדשות.

סילבן שלום: תודה רבה.

דליה איציק: תודה, אדוני.

דליה איציק: השר המקשר, חבר הכנסת יעקב אדרי, ישיב על ההצעה.

יעקב אדרי: גברתי היושבת-ראש, חברי חברי הכנסת, רק לפני שבועות מספר עלה על סדר-היום אותו נושא, אותה הצעת אי-אמון של הליכוד יחד עם עוד כמה מפלגות, ואני שואל: מה השתנה מאז ועד היום?

יעקב אדרי: אני חושב שזה רק כדי להוסיף עוד הצעת אי-אמון ולהגיד: הנה, עוד פעם אנחנו מביעים את האי-אמון בממשלה.

יעקב אדרי: מובן שחשוב להדגיש - מעל במה זו אני רוצה להגיד, שלממשלה הזאת יש כיוון, יש תוכנית, הן במישור המדיני - - -

גדעון סער: היא סודית?

בנימין נתניהו: מי שהולך בעיגול, כל הזמן בכיוון.

יעקב אדרי: - - - הן במישור המדיני-הביטחוני והן במישור הכלכלי.

יעקב אדרי: בדרך כלל אני לא מפריע לאף אחד.

גדעון סער: אני רק שאלתי, אדוני השר, לא הפרעתי.

גדעון סער: אמרת שיש תוכנית, שאלתי אם היא סודית.

יעקב אדרי: גדעון, כשאתה רוצה לשמוע ולדעת, אתה יודע, אני חושב שאתה מכיר את כל הנושא.

יעקב אדרי: יש תוכנית והיא מיושמת.

יעקב אדרי: נתחיל בנושא הביטחוני-המדיני.

יעקב אדרי: שמעתי בקשב רב את דברי חבר הכנסת סילבן שלום בנושא מלחמת לבנון.

יעקב אדרי: קודם כול, לגבי הבעיות ומה שהיה - זה נושאים לתחקירים.

יעקב אדרי: הנושא נחקר, בבוא היום נשמע כולנו את המסקנות ונפעל על-פיהן.

יעקב אדרי: עם זאת – וצריך לציין את זה – זו הפעם הראשונה שראש ממשלה, שממשלה לא נותנת לטרור לעשות מה שהוא רוצה, ואני חושב שמהתגובה הקשה שנקטנו לפני חודשים מספר בלבנון הבינו ומבינים שלא כדאי יותר להתחיל עם ישראל, כי התגובה תהיה קשה מאוד.

יעקב אדרי: אני חושב שזה הדבר הכי חשוב – שאחרי הפיגוע הקשה שבו נהרגו שמונה חיילים ונחטפו שניים, התגובה היתה קשה מאוד, ואני חושב שזה מסר ברור מאוד ללבנונים, ל"חיזבאללה" ולכל מי שעומד להתגרות ולפגוע בריבונות של מדינת ישראל, ואת זה צריך לזכור.

יעקב אדרי: לצערי הרב - ואני לא רוצה להיכנס לשאלה באיזה ממשלות ומי – זו לא היתה התגובה, לאורך שנים, ואני חושב שזה אחד ההישגים הגדולים ביותר.

יעקב אדרי: עם זאת, צריך כמובן לבדוק את הדברים שהיו במלחמה, את ההתנהלות של הצבא.

יעקב אדרי: כל הדברים האלה ייבדקו, והמסקנות עוד יהיו.

יעקב אדרי: אנחנו גם רואים, כמובן, שחלק מההישגים של מלחמת לבנון כבר נראים בשטח.

יעקב אדרי: הרחקנו את ה"חיזבאללה" מהגבול.

יעקב אדרי: רבותי, את זה שכחנו.

יעקב אדרי: הם ישבו על הגדר, צופים על כל המושבים והקיבוצים, שלטו, ומתי שרצו – ירו, מתי שרצו – חטפו.

יעקב אדרי: היום הם רחוקים מהגבול, יש כוח בין-לאומי שיושב שם, יש כוח גם בים.

יעקב אדרי: עדיין לא הכול סגור הרמטית, אבל אני חושב שאלה נושאים שחייבים להדגיש.

יעקב אדרי: ממשלת לבנון, בפעם הראשונה זה שנים רבות, הגיעה עם צבאה לגבול.

יעקב אדרי: גברתי היושבת-ראש, זה לא היה בעבר.

יעקב אדרי: הצבא הלבנוני ברח כמה שיותר צפונה; היום הוא ניצב על גבול הדרום, ואני חושב שזה הישג מאוד חשוב.

יעקב אדרי: מובן שהמשך ההישגים – עוד נראה אותם בהמשך.

יעקב אדרי: את הפירות של המלחמה הלא כל כך פשוטה, עוד נראה בהמשך.

יעקב אדרי: כמובן, גם הנושאים החברתיים-הכלכליים – היינו רוצים לתת יותר בנושאים האלה, אבל אני חושב שלמרות המצב הביטחוני, למרות הצרכים של הצבא, גם בנושאים החברתיים הממשלה הזאת הוסיפה כהנה וכהנה: בנושא שכר מינימום, בנושא סל התרופות, בפעם הראשונה סכומי עתק, ועוד הרבה מאוד נושאים שעלו וגם יהיו בתקציב 2007.

יעקב אדרי: כמובן, יש כאלה שיאמרו שצריך עוד לנושאים החברתיים, ואני בהחלט מסכים.

יעקב אדרי: מי כמוני רוצה - גם רוצה עם חברַי – ואין לי ספק שכולם היו רוצים לראות יותר תקציבים חברתיים בתקציב המדינה.

יעקב אדרי: עם זאת, יש גם לצבא צרכים; יש צרכים לביטחון, וחייבים למצוא את האיזון הנכון בנושא הזה.

יעקב אדרי: אני בטוח שגם בתקציב הנוכחי הממשלה מצאה את האיזון, וגם בתקציב של השנה הבאה, שמונח היום בכנסת, יימצא האיזון הנכון בנושאים החברתיים, וגם לנושאים הביטחוניים-המדיניים.

יעקב אדרי: לפיכך, לסיכום – יש כיוון, יש דרך.

יעקב אדרי: יש לנו מטרות, ואני מאמין שלאורך זמן גם נשיג אותן.

יעקב אדרי: אני מציע לדחות את הצעת האי-אמון.

יעקב אדרי: תודה.

דליה איציק: תודה לך, אדוני.

דליה איציק: הצעה שנייה לאי-אמון – הצעת סיעות האיחוד הלאומי - מפד"ל ויהדות התורה להביע אי-אמון בממשלה בשל מצבם הכלכלי של היישובים בעוטף-עזה עקב ירי ה"קסאמים".

דליה איציק: אני מזמינה את חבר הכנסת אפי איתם לנמק את ההצעה.

דליה איציק: יש לך עשר דקות.

רן כהן: מדברים ברצינות שבני אלון ירכיב את הממשלה?

אפי איתם: גברתי היושבת-ראש, חברי חברי הכנסת, האמת היא שהממשלה הזאת היא קצת מצחיקה, אולי גם קצת מבולבלת, אבל לא הרבה יותר מממשלות אחרות.

אפי איתם: הבעיה העיקרית היא המציאות החדשה שבה אנחנו נמצאים, והאיומים החדשים שאל מולם אנחנו עומדים, והבעיה העיקרית של הממשלה הזאת, כפי שהיא, זה שהיא פשוט איננה מסוגלת.

אפי איתם: אינני בטוח שממשלה כלשהי – בהרכב חלקי, מאולתר, כזה ואחר – אכן היתה מסוגלת להתמודד עם הבעיה שעולה באופק חיינו, שהיא אולי הבעיה הקשה ביותר שעמדה בפני מדינת ישראל מאז הקמתה, וההחלטות שתתקבלנה במהלך השנתיים הקרובות הן במידה רבה החלטות מן הסוג שקשור לעצם היכולת של מדינת ישראל להמשיך ולהתקיים.

אפי איתם: הרבה מאוד זמן – ולא רק הממשלה הזאת, אבל הממשלה הזאת ביתר שאת, כי הזמן הולך ומתקצר – סיפרנו לעצמנו סיפור שקרי ביחס לבעיה הזאת.

אפי איתם: אמרנו: העולם יטפל בה, האמריקנים יטפלו בה, הכוחות המובילים בעולם יטפלו בה.

אפי איתם: אני בא עכשיו מסיור בארצות-הברית.

אפי איתם: הסיכוי שהממשל הנוכחי יוביל מהלך מן הסוג הנדרש – וכדאי לקרוא לו בשמו – הסיכוי שניתן יהיה לפתור את הבעיה הזאת שלא באמצעים צבאיים, הולך וקטן, הולך ושואף לאפס.

אפי איתם: מדינת ישראל תצטרך להתייצב בזמן הקרוב בפני בעיה פשוטה, אבל גם עצומה מאין כמותה.

אפי איתם: נצטרך לנסות ולבלום את הפרויקט האירני באמצעות מהלך צבאי – עם או בלי קואליציה בין-לאומית - כי האלטרנטיבה היא מן הסוג שאסור למדינת ישראל לקבל בשום פנים ואופן, והיא חיים תחת איום גרעיני מבצעי אפקטיבי בידיים של המשטר מן הסוג שישנו באירן.

אפי איתם: ולכן קל לי מאוד להתפתות ולמנות את כל מומיכם ואת כל הסתירות שבתוככם, ואת כל מה שאולי ככה בספורט הפוליטי נשמע מאוד פיקנטי.

אפי איתם: אבל אני אומר לכם, ואני אומר לבית הזה כולו, שיש רגעים שמדינה צריכה להתעשת.

אפי איתם: צונאמי גדול ועצום עולה מתוך אוקיינוס האופל של העולם הזה, שאירן מובילה אותו ומייצגת אותו, ואנחנו ממשיכים לשחק מטקות על החול ולהתווכח ולשים רגל זה לזה, ולהיות מאוד מבסוטים אם היתה לנו איזו הצלחה קטנה על החוף.

אפי איתם: אין דרך להימלט מהצורך לטפל בבעיה הזאת, וכל מה שמדינת ישראל, ובראשה ממשלת ישראל, יצטרכו לעשות בשנתיים הקרובות, זה להתכונן לדבר הזה.

אפי איתם: והדבר הזה כרוך בפעולות ובתכנונים ובהחלטות, ובסוף בעשייה שתביא יכולת מבצעית אל הפרויקט הזה, ותפגע בו.

אפי איתם: אמרו שאתם מחפשים אג'נדה לקדנציה הזאת - -

בנימין נתניהו: - - -

אפי איתם: - - זוהי אג'נדה לממשלה חזקה פי-אלף מזאת שאתם מייצגים; זוהי אג'נדה לחיים; זוהי אג'נדה היסטורית, שהזנחתה לא תיזקף רק לחובתכם.

אפי איתם: היא תישאר בסופו של דבר סימן שאלה מרחף על עתיד כולנו.

אפי איתם: ולכן, הצעת האי-אמון שאני מציג כאן עכשיו היא לא משום שאתם ממשלה הרבה יותר גרועה מממשלות אחרות, אלא כיוון שהמצב שאנחנו עומדים בפניו גדול עליכם.

אפי איתם: הוא גדול על ההרכב הקואליציוני הזה, הוא גדול על הניסיון שיש לאנשים.

אפי איתם: קחו דוגמה אולי ממנהיג אחר בזמן אחר של אומה אחרת – צ'רצ'יל, כשהבין בדיוק מה עומד לפני בריטניה, אחרי תבוסתה של צרפת; ראש ממשלה צעיר יחסית, כריזמטי מאוד, בלתי מנוסה – הוא הקים ממשלת חירום לאומית בריטית, ובמשך כל המלחמה היא ניהלה את בריטניה, את האומה הבריטית שנלחמה על חייה ועל חיי החופש של אירופה ושל העולם כולו, וחודשים ארוכים לבדה; ניהלו אותה מתוך הבנה שיש רגעים שבהם צריך סוג של פוליטיקה אחרת.

אפי איתם: ובאמת, כמו שאמרתי, קל מאוד להתפתות.

אפי איתם: יש לכם מומים, אבל המום העיקרי הוא שאתם לא רואים נכוחה את מה שעומד להתייצב מולנו, והשעון הזה מתקתק, ואין דרך לעצור אותו – לא בסנקציות שלא קיימות, ולא בכל מיני דיפלומטיה מתוחכמת, וגם לא באיזה מין סיפורי הרגעה שכבר גזלו את חמש השנים הכי קריטיות לטיפול בבעיה הזאת: שמישהו אחר יעשה את זה בשבילנו, שלא נעמוד ב"פרונט", שלא נעים, שלא נחמד.

אפי איתם: כאילו שאם מדינת ישראל תאמר: לא נסכים – בכל אמצעי שעומד לרשותנו לא נסכים לעמוד תחת איום גרעיני אירני, זה "יפטור" את המדינות שכל כך חפצות לפעול, הן רק צריכות לדעת שישראל עומדת מהצד.

אפי איתם: זאת התחכמות, זאת שטות מהסוג שאנחנו ממציאים לעצמנו כשאנחנו רוצים לברוח מאימתן ומקושיין של ההחלטות שעומדות לפנינו.

אפי איתם: אין ספק – ואני חוזר ואומר את זה – שהביקורת אינה אישית.

אפי איתם: נדמה לי שקשה לתאר ראש ממשלה שקם לישראל בעבר שהיה מעז לשאת על כתפיו החלטה מהסוג הזה, והפתרון לבעיה הוא שממנים עוד שר לענייני אסטרטגיה ומקוששים עוד 11 אצבעות, במין מניפולציה מצחיקה, כאילו עושים עכשיו סדר חדש בשיטת הבחירות בישראל.

אפי איתם: הציבור לא מטומטם, וגם אנחנו לא מטומטמים.

אפי איתם: אנחנו מפצירים בכם, ובראש הממשלה, לפקוח את עיניכם ולעסוק בבעיה האמיתית.

אפי איתם: יש לי הרבה כבוד לחבר הכנסת – בעוד כמה דקות השר – אביגדור ליברמן.

אפי איתם: אני חושב שטוב שהוא יהיה בממשלה שאמורה לטפל בעניין הזה, אבל לרפא את השבר – לטפל במשבר הזה בהעלאת העניין הסמי-קואליציוני הזה, זאת הוכחה שאתם לא מבינים מה עומד לפנינו.

אפי איתם: גם הטיפול ב"חמאסטן" שהולכת ומתרחשת בעזה, וגם ההתחמשות המחודשת המהירה של ה"חיזבאללה" – כשאני שומע שהרחיקו אותם מהגדר, וכוחות או"ם פרוסים ומצבנו השתפר לאין ערוך, שוב אני אומר לעצמי שאתם לא מבינים במה מדובר.

אפי איתם: "חיזבאללה" ו"חמאסטן" מתארגנים מחדש כזרוע האסטרטגית של אירן.

אפי איתם: מה שטעמנו במלחמה האחרונה ומה שבנו שם זה לא בשביל הוויכוח בינינו ובין הפלסטינים.

אפי איתם: זה כדי לייצר משקל נגד, להרתיע אותנו או לגמול לנו אם "חס וחלילה" נעז לקום בעוד מועד – והמועד קצר – ולפגוע בפרויקט האירני.

אפי איתם: אני חושב שגם בעזה וגם בלבנון, כל עוד לא נבין שהמערכת הזאת קשורה למעצמה האזורית החדשה אירן - נתמכת, נשענת לוגיסטית, אבל מעל לכול אידיאולוגית וכספית – לא נתמודד עם העניין ברצינות.

אפי איתם: יותר מזה, כל מי שיחזור לקריטריון מווייטנאם, שכבר העלה חלודה: מספר הגופות – האמריקנים, בצר להם, בחוסר יכולתם לעצב מרכיבי הכרעה, הפכו את המלחמה בווייטנאם למספר הגופות שנהרגו בעימותים בינם ובין הצבא הצפון-וייטנאמי, והווייטנאמים ניצחו.

אפי איתם: מספר ההרוגים המחבלים הטרוריסטים בעזה אינו ערובה, אינו קריטריון, אינו המפתח לניצחון.

אפי איתם: ההתארגנות שאנחנו כבר יודעים שנעשית מתחת לנוף הבנוי בעזה – הבונקרים, המנהרות, הנשק התקני שמוברח – לא נועדה להטריד את תושבי מדינת ישראל כחלק מהדיון על עתידו של העם הפלסטיני; היא חלק מהברית האסלאמית, והייתי מציע לנו לבחון היטב את התנהגותם של האמריקנים, גם בעירק, כמרכיב בהתהוותה ממש בימים אלה.

אפי איתם: אני חושב שאם הממשלה מתעקשת להמשיך להתקיים בהרכבה הקואליציוני כפי שהוא, ולטפל בסוגיה הזאת בהוספת שר אסטרטגי, חביב ותוקפני ככל שיהיה, ולהשאיר על כנם את השרים במקומות הבלתי-מתאימים, היא מוכיחה שהיא אינה ראויה לאמון; לא לאמון הציבור מבחינה פוליטית, אלא לאמון שעם ישראל הפקיד בידה לגבי עתידו הכולל.

דליה איציק: תודה.

דליה איציק: אדוני השר המקשר, בבקשה.

יעקב אדרי: גברתי היושבת-ראש, חברי חברי הכנסת, קיוויתי לשמוע מחבר הכנסת אפי איתם דברים על הנושא עצמו.

יעקב אדרי: גם אם אמרת דברים חשובים מאוד בנושא האירני, בכל זאת קיוויתי לשמוע ממך על הנושא הכלכלי.

יעקב אדרי: אני חושב שאי-אפשר בלי שאומר מלים אחדות בנושא האירני.

יעקב אדרי: חבר הכנסת אפי איתם, אמרת לא מעט דברי טעם, אבל לומר שהממשלה לא עושה, לא ערה לאיום, לסכנה האירנית – אלה דברים שלא צריכים להיאמר.

אפי איתם: לא אמרתי שהיא לא ערה; זה גדול עליכם.

אפי איתם: זה גדול על כל ממשלה קואליציונית.

יעקב אדרי: הנושא, חבר הכנסת איתם, הוא של כולנו.

יעקב אדרי: הוא בעיה ברמה הלאומית.

יעקב אדרי: הוא בעיה קיומית.

יעקב אדרי: לא חידשת, וגם אני לא מחדש כלום בנושא.

יעקב אדרי: אני חושב שראש הממשלה, כמי שמכיר את העניינים מקרוב, מקדיש לזה ימים ולילות.

יעקב אדרי: מובן שאתה ואני יכולים לדבר בנושאים האלה איך שאנחנו רוצים, אבל ראש הממשלה מוגבל בדיבור בנושא הזה.

יעקב אדרי: דבר אחד ברור: הוא עושה כל מאמץ.

יעקב אדרי: כל מאמץ.

אפי איתם: כל עוד אין ממשלת חירום לאומית לעת הזאת, לא נעשה המאמץ הקטן ביותר.

אפי איתם: אגו יותר חשוב מעתידה של המדינה.

יעקב אדרי: חבר הכנסת אפי איתם, לא תמיד ממשלות חירום הן שפותרות את הבעיה.

אפי איתם: הפעם כן.

יעקב אדרי: חבר הכנסת איתם, במקרה אתה מדבר עם שני אנשים, גם היושבת-ראש וגם אני, שקראו לראש הממשלה להקים ממשלה רחבה, והיום הוא אומנם מרחיב את הממשלה.

יעקב אדרי: יכול להיות שיצטרפו עוד מפלגות, וזה בהחלט צעד נכון.

יעקב אדרי: אני מסכים אתך, ואין אחד שיחלוק עליך, שיש לנו בעיה מאוד לא פשוטה בנושא האירני.

יעקב אדרי: עם זאת, אם לא יהיה טיפול כולל – מי שרוצה לשים את זה רק על הכתפיים שלו, לא יעשה נכון, אף שכולנו צריכים להיות מודעים וערים לזה שאולי בסוף, חלילה, נצטרך לעמוד לבד מול הבעיה הזאת.

יעקב אדרי: צריך לעשות הכול כדי לצרף – ללחוץ שיהיו מדינות שיעמדו בפרונט, כפי שאמרת.

יעקב אדרי: אני מסכים אתך שהאירופים מגמגמים; ראינו את הדוגמה של צפון-קוריאה, זה לא רחוק: מרוב איומים וסנקציות לא קרה כלום.

יעקב אדרי: המקרה האירני הוא סיפור אחר.

יעקב אדרי: הוא סיפור קשה מאוד, לא פחות מהצפון-קוריאני, אבל מבחינתנו הוא הסיפור בה"א הידיעה, והוא סיפור קשה מאוד.

יעקב אדרי: עם זאת, להצהיר הצהרות קל מאוד.

יעקב אדרי: הנושא בעייתי – קיומי.

יעקב אדרי: יש משוגע באירן.

יעקב אדרי: יש שם מטורף.

יעקב אדרי: גם בצפון-קוריאה.

יעקב אדרי: אני לא יודע איך הדברים יסתדרו בסוף בין שתי המדינות האלה.

יעקב אדרי: אני אומר, מתוך אמונה מלאה, שראש הממשלה וכל גורמי הביטחון שקשורים לתחום הזה פועלים, ויפעלו.

יעקב אדרי: אני בטוח שהדברים נמצאים בידיים נאמנות.

יעקב אדרי: אין לי ספק בכך – אוי ואבוי אם לא.

יעקב אדרי: בנושא הזה אנחנו לא צריכים לתקוף את הממשלה או את האמריקנים.

יעקב אדרי: נעשים מאמצים רבים.

יעקב אדרי: להיפך, צריך לחזק את הממשלה.

יעקב אדרי: אני חושב שראש הממשלה עשה נכון שצירף את ישראל ביתנו לממשלה, כדי לשדר נחישות, כדי לומר שאנחנו יחד בכל מאבק.

יעקב אדרי: דרך אגב, לא רק הנושא האירני צריך להטריד אותנו; גם הנושא הפלסטיני, וגם הנושא הלבנוני, שטרם הסתיים.

יעקב אדרי: כל הדברים האלה יחד מחייבים אותנו לפעול יחדיו ולעמוד באחדות מול כל האיומים.

יעקב אדרי: לפיכך, בכל הכבוד, אני מציע לדחות את הצעת האי-אמון של חבר הכנסת אפי איתם.

יעקב אדרי: תודה.

דליה איציק: תודה לך, אדוני השר.

דליה איציק: אני מזמינה את נציג סיעת רע"ם-תע"ל להביע אי-אמון בממשלה בשל צירוף חבר הכנסת אביגדור ליברמן לממשלה.

דליה איציק: חבר הכנסת אברהים צרצור הוא זה שיציע את הצעת האי-אמון.

דליה איציק: יש לך עשר דקות, אדוני.

אברהים צרצור: גברתי היושבת-ראש, מכובדי השר, כנסת נכבדה, בתחילת דברי אני חייב להודות שמעולם לא תליתי תקוות רבות בממשלה הזאת וגם לא בממשלות שקדמו לה.

אברהים צרצור: ממשלה שהתחילה את דרכה על בסיס תוכנית ההתנתקות, קיצוצים עמוקים שפגעו קשות בשכבות החלשות והתנתקות מוחלטת מתהליך השלום.

אברהים צרצור: ממשלה שהמיטה אסון על עצמה ועל שכנותיה כשיצאה למלחמה עקובה מדם, שנקראת מלחמת לבנון השנייה, ותוצאותיה, אני חושב, ידועות לכולנו.

אברהים צרצור: ממשלה שעשתה את כל הטעויות, למרות החודשים הקצרים מאז יצאה לדרכה.

אברהים צרצור: ההחלטה לצרף את אביגדור ליברמן ואת מפלגתו לממשלה הזאת לא הפתיעה אותי, היות שההחלטה הזאת כנראה תואמת את קווי המחשבה של הממשלה הזאת.

אברהים צרצור: כנראה הדאגה הבסיסית של חברי הממשלה הזאת היא שמירה על הכיסאות ולא שום דבר אחר.

אברהים צרצור: שני הקברניטים של הממשלה הזאת מודעים היטב לעובדה שהספירה לאחור של הקריירה הפוליטית שלהם התחילה בלבנון, ולעניות דעתי תבוא על סיומה בפלסטין, אם שניהם לא יתעשתו ויחזרו לקו שכולנו מקווים שהוא זה שיוביל בסופו של תהליך, דהיינו הקו של השלום ומשא-ומתן רציני וכן, חתירה בלתי נלאית לכיוון של שלום.

אברהים צרצור: כנראה הכיסאולוגיה ניצחה את היצר הישר, והיצרים השטניים, לצערי הרב, ניצחו גם את העקרונות, הערכים והצורך בתפנית בכל התחומים, ובמיוחד בנושא השלום עם הפלסטינים.

אברהים צרצור: אני שואל את אלה שלא נמצאים פה, את שר הביטחון, שהוא המנהיג של מפלגת העבודה, שבכל המובנים מוגדר כאביר העשוקים ואביר העשייה החברתית במדינת ישראל, השאלה הזאת מופנית גם אל ראש הממשלה, שרצינו מאוד שיוביל את הממשלה הזאת לפריצות דרך שייצרו את המנוף שכולנו חפצים בו.

אברהים צרצור: מה המסר, מכובדי השרים, גברתי היושבת-ראש, שאנחנו, הערבים המוסלמים, וגם הישראלים השפויים, יכולים ללמוד מהחלטה זוועתית כזאת, לצרף לממשלה איש פאשיסטי, עם אידיאולוגיה פאשיסטית, בעידן של התנגשות ולא של התפייסות?

אברהים צרצור: מה המסר?

אברהים צרצור: אני חושב שהמסר הוא ברור וחד כתער.

אברהים צרצור: ממשלת ישראל אומרת לשכנותיה הערביות ולכל מדינות האסלאם וגם למדינות העולם: פנינו להתנגשות ולא להתפייסות.

אברהים צרצור: זה המסר שכולם צריכים להביא בחשבון, וזה לא המסר שיכול להכשיר את הקרקע וליצור את האווירה ואת ה"אני מאמין" שכולנו תולים בו תקוות רבות.

אברהים צרצור: לסיום, מבחינתנו, האוכלוסייה הערבית שחיה במדינת ישראל, אנחנו, תאמינו לי, לא כל כך דואגים מצירופו של ליברמן.

אברהים צרצור: אנחנו מאמינים בצדקת דרכנו.

אברהים צרצור: אנחנו מאמינים בכוחנו להביס את האידיאולוגיה של האדם הזה, את המניעים של המפלגה הזאת.

אברהים צרצור: אני מאמין באור של העשייה שלנו, של הדו-קיום בין הרוב היהודי לבין המיעוט הערבי, שאנחנו מנסים לחזק ככל שניתן.

אברהים צרצור: אני מאמין שבסופו של תהליך האידיאולוגיה הזאת תתאדה ולא תמצא לה מקום גם בכנסת וגם בישראל.

אברהים צרצור: ניאבק בהחלטה הזאת בכל דרך לגיטימית, חוקית.

אברהים צרצור: אל תעלו על דעתכם שערביי ישראל יילחמו בהחלטה הזאת בדרכים לא לגיטימיות ולא חוקיות.

אברהים צרצור: בשום פנים ואופן לא.

אברהים צרצור: ניאבק אך ורק בדרכים לגיטימיות וחוקיות.

אברהים צרצור: נפעל ברמה הישראלית וגם ברמה החוץ-הישראלית.

אברהים צרצור: ננסה לגייס את כל הכוחות השפויים בעולם, כפי שהם התגייסו נוכח צירופו של היידר לממשלה אירופית.

אברהים צרצור: הם לא הפסיקו את הלחצים שהם הפעילו על הממשלה הזאת, עד שהיידר היום לא נמצא באג'נדה האירופית, לא הוא ולא האידיאולוגיה שלו.

אברהים צרצור: הוא נעלם לחלוטין, גם מהמפה הפוליטית וגם מהמפה האידיאולוגית.

אברהים צרצור: אירופה השכילה להבין, שאכן אין מקום לאידיאולוגיות פנאטיות, פונדמנטליסטיות, רדיקליות כאלה באירופה של המאה ה-21.

אברהים צרצור: אני חושב שהחלק השפוי במדינת ישראל, במיוחד בקרב היהודים, צריך לדעת שצירופו של ליברמן לא פוגע בנו כפי שהוא פוגע ביהודים.

אברהים צרצור: צירופו של ליברמן מכרסם בצורה דרסטית ביותר בזכות הלגיטימית של מדינת ישראל להתקיים כמדינה תרבותית, כמדינה שרוצה לשלב ידיים עם כל הכוחות השפויים באזורנו, מדינה שרוצה שהיהודים יחיו בשקט ובשלום.

אברהים צרצור: דיברתי אתמול בכנס לציון השנה ה-50 לטבח בכפר-קאסם ואמרתי שאכן הממשל הצבאי בישראל בוטל בשנת 1966, אבל, לצערי הרב, מאז 1966 ועד היום אנחנו נשלטים על-ידי ממשלה צבאית, ולא על-ידי ממשל צבאי.

אברהים צרצור: והנה ליברמן מצורף, בצורה כזאת או אחרת.

אברהים צרצור: 70% מחברי מרכז מפלגת העבודה תומכים בצירופו של ליברמן, על כל מה שמשתמע מכך.

אברהים צרצור: זה מעביר מסר נוראי, שאכן אלה שאמורים לשחק תפקיד חיובי במצב הקשה והמורכב הזה שאנחנו שרויים בו, 70% מהאנשים האלה טמנו את ראשיהם בחול ועמדו לימינו של ליברמן, ולא חשוב מה יהיו התוצאות, אך ורק כדי לשמור על הכיסאות.

אברהים צרצור: לסיום, אני פונה לכנסת ולמי שחפץ לשמוע.

אברהים צרצור: מי שלא רוצה לחיות אתנו – אני מתכוון לאוכלוסייה הערבית במדינת ישראל - בארץ קודש זו, ומי שלא סובל את קיומנו כחלק אינטגרלי של מדינת ישראל, כחלק בלתי נפרד מהישות הישראלית, יכול הוא בעצמו לעזוב את הארץ.

אברהים צרצור: אל יעלה על דעתו שאנחנו נעזוב את הארץ הזאת.

אברהים צרצור: הימים שבהם הפלסטיני היה נושא את חפציו ומיטלטליו ויוצא מכפרו ומעירו, הימים האלה חלפו מהעולם.

אברהים צרצור: אנחנו בעלי הארץ הזאת, ומי שלא חפץ בקיומנו ומי שלא חפץ בשותפות מלאה שלנו במניינה ובבניינה של המדינה הזאת, יש לו מלוא הזכות לצאת מהשער הרחב.

אברהים צרצור: יש פתגם בערבית שאומר: הדלת יכולה להוציא את הגמל.

אברהים צרצור: מי שלא חפץ בקיומנו יכול לצאת מהארץ הזאת, אנחנו נישאר פה ונמשיך את המאבק שלנו עד שישראל תחזור למוטב, תתעשת ותבין שקיומה קשור בטבורו עם קיומו של העם הפלסטיני וזכויותיו להקים את מדינתו העצמאית בגבולות 1967.

אברהים צרצור: מודה לך מאוד, מקרב לב, גברתי.

דליה איציק: תודה לך, אדוני חבר הכנסת אברהים צרצור.

דליה איציק: אדוני השר, אני מציעה, היות שהנושא הוא אותו נושא, נשיב על שלוש ההצעות.

דליה איציק: יש עוד שתי הצעות.

דליה איציק: חבר הכנסת מוחמד ברכה - צירוף חבר הכנסת ליברמן לממשלה.

דליה איציק: בבקשה, אדוני.

דליה איציק: יש לך עשר דקות.

דליה איציק: אחריו - חבר הכנסת עזמי בשארה.

מוחמד ברכה: גברתי היושבת-ראש, אדוני השר, רבותי חברי הכנסת, בדרך כלל הצעות האי-אמון מוגשות נגד הממשלה לאחר שהורכבה, איך שהורכבה.

מוחמד ברכה: אבל האירועים של הימים האחרונים ושל השבועות האחרונים, שהתלוו לכניסתו של הספין בהתחלה ושל השר האסטרטגי בסוף, מעלים לא את השאלה של הרכב הממשלה וחוסר האמון שלנו בה, הקיים גם ככה, אלא את שאלת הדמוקרטיה במדינת ישראל.

מוחמד ברכה: הממשלה הזאת הספיקה לעשות כמה דברים מרחיקי לכת בחודשי כהונתה המעטים: היא יצאה למלחמה שהביאה חורבן וקורבנות מקרב העם הלבנוני והעם הישראלי, ולגיחות מהאוויר, מהים ומהיבשה נגד העם הפלסטיני בעזה ובגדה המערבית; היא הספיקה להגיש תקציב, שכבר מונח על שולחננו, שהוא פשוט תקציב אנטי-חברתי מובהק, תקציב שנותן את הבכורה לנושא הביטחון ומשדר שאפשר לצמצם או לדחות תשלומים סוציאליים ולפגוע בשכבות החלשות.

מוחמד ברכה: והנה, בצירוף חבר הכנסת ליברמן ומפלגתו, הממשלה הזאת והקואליציה הזאת בעצם בועטות בדמוקרטיה הישראלית בעיטה די קשה.

מוחמד ברכה: לא משום שליברמן מאייש בפעם הראשונה את כורסאות הממשלה – הוא כבר היה שם - אלא בגלל המסר המורכב והתוקפני כלפי הדמוקרטיה בישראל וכלפי האוכלוסייה הערבית.

מוחמד ברכה: ההתנגדות למגמות של פאשיזציה בחברה הישראלית אינה אמורה להיות התנגדות של ערבים מול יהודים.

מוחמד ברכה: אני חושב שעצם העובדה שרק הסיעות המייצגות את האוכלוסייה הערבית הגישו הצעות אי-אמון בעניין הזה היא תעודת עניות לפוליטיקה בישראל.

מוחמד ברכה: אני חושב שחברת הרוב היא בעלת האינטרס המובהק בהתנגדות להשחתת המידות הדמוקרטיות והאזרחיות במדינה שמתבטאת בצירוף מפלגה שקוראת תיגר - -

דליה איציק: חבר הכנסת אפי איתם.

דליה איציק: חבר הכנסת אפי איתם.

דליה איציק: חבר הכנסת אפי איתם.

דליה איציק: חבר הכנסת אפי איתם, תאר לך שאפילו את הקול שלי אתה לא שומע.

דליה איציק: אנחנו שומעים אתכם עד כאן.

דליה איציק: אנא.

מוחמד ברכה: - - על אזרחותם של 20% מהאזרחים.

מוחמד ברכה: אני חושב שזה לא העניין של אותם אזרחים שהם נשוא תוקפנותו של הפאשיסט, אלא בעיקר עניין של חברת הרוב.

מוחמד ברכה: המרשם להתפרקות חברות הוא הליכה בדרך הזאת – הליכה בדרך של פסילת האחר.

מוחמד ברכה: נדמה לי שהשיר של ברכט מבטא זאת היטב – אינני זוכר אותו בעל-פה; הוא כבר ידוע לאנשים רבים: כשבאו לעצור את הקומוניסט, אמרתי: אני לא קומוניסט ולכן לא אתנגד.

מוחמד ברכה: כשבאו לעצור את הכומר, אמרתי: אני לא איש דת ולכן לא אתנגד.

מוחמד ברכה: כשבאו לעצור את איש האיגוד המקצועי, אמרתי: אני לא איש איגוד מקצועי ולכן לא אתנגד.

מוחמד ברכה: כשבאו לעצור אותי, לא היה מי שיתנגד.

מוחמד ברכה: הכרסום בדמוקרטיה והמתקפה על הדמוקרטיה יכולים להתחיל בערבים, אבל אינם נעצרים בהם.

מוחמד ברכה: בניסיון של מדינת ישראל כבר היה רצח של פעיל השלום אמיל גרינצוויג, זיכרונו לברכה, ואפילו רצח של ראש ממשלה, יצחק רבין, זיכרונו לברכה.

מוחמד ברכה: על כן – האדישות וההסתכלות מהצד יכולות להביא לחורבן לא רק של הדמוקרטיה, אלא גם של החברה.

מוחמד ברכה: האזרחים הערבים במדינת ישראל לא באו לכאן משום-מקום.

מוחמד ברכה: הם היו כאן; אנחנו היינו כאן כשמר ליברמן נחת בארץ הזאת.

מוחמד ברכה: סביר להניח, ברמה של ודאות מוחלטת, שנהיה כאן גם כשהוא יחלוף מהפוליטיקה הישראלית.

מוחמד ברכה: אני לא רוצה לשדר דברים של בהלה.

מוחמד ברכה: אנחנו לא נבהלים.

מוחמד ברכה: אנחנו חלק מההיסטוריה, חלק מהציוויליזציה של המקום, חלק מההווה וחלק מהעתיד.

מוחמד ברכה: בהחלט.

מוחמד ברכה: אבל אני מודאג; אני מודאג במה שקשור לעתיד הציבור שאני מייצג – יהודים וערבים, בעיקר הציבור הערבי.

מוחמד ברכה: אני מודאג ביחס לצורת המשטר שתתקיים במדינה הזאת; אני מודאג ביחס לעתיד שעלול להיות נחלתם של צעירים שיורעלו ברעיונות שהאנושות חשבה שחלפו מן העולם, והם חיים, נושמים ובועטים במדינת ישראל.

מוחמד ברכה: מקומם אותי שמפלגת העבודה מצאה לנכון לאשר אתמול את ההסכם עם ליברמן – כל אחד ברמת הגועל שהוא ביטא מהשותפות הזאת, אבל מתוך דבקות חשודה בכורסאות ובכיסאות.

מוחמד ברכה: אין אחד שלא אמר: אני לא שש ולא שמח, אני מתבייש, אני בוש מהשותפות הזאת – אבל המשפט שבא לאחר מכן היה: אבל האינטרס הלאומי...

מוחמד ברכה: מה הוא האינטרס הלאומי, להכשיר את השרץ?

מוחמד ברכה: מה הוא האינטרס החברתי?

מוחמד ברכה: לכן אני מאוד מתקומם על כך שמפלגה שרצה לבחירות עם אג'נדה מסוימת של חידוש התהליך המדיני, של רגישות חברתית, של הגנה על הדמוקרטיה, כבר פשטה מעליה את כל הדברים האלה, בתוך כמה חודשים.

מוחמד ברכה: לדעתי, גברתי היושבת-ראש, חשוב שבבית הזה יהיה סממן של מצפוניות.

מוחמד ברכה: שיהיה מי שיקום ויגיד "לא".

מוחמד ברכה: אני יודע שאת, גברתי היושבת-ראש, חברה במפלגת השלטון.

מוחמד ברכה: אני יודע שאת מחויבת לקואליציה, ואפילו בזמן המלחמה קראת לממשלה רחבה, ממשלת אחדות.

מוחמד ברכה: אני לא מסכים לגישות האלה, כמובן, אבל אני רוצה בכל זאת להיות הוגן ולהגיד שאני מעריך את מה שעשית הבוקר בוועדת הכנסת; הבקשה שביקשת – בנושא בקשת הפטור מחובת הנחה להצעת חוק שהיא הביטוי של סדר-היום שמפלגת ישראל ביתנו רוצה לכפות על הבית הזה ועל הפוליטיקה – הצילה במקצת את הכבוד של הבית הזה, שבראשו את עומדת.

מוחמד ברכה: גברתי היושבת-ראש, רבותי חברי הכנסת, לפעמים אני תוהה מה מביא את אביגדור ליברמן ואת ישראל ביתנו להיות שותפים בקואליציה הזאת, על בסיס קווי היסוד.

מוחמד ברכה: העובדה שלא יתייחסו בכבוד לקווי היסוד היא עובדת יסוד.

מוחמד ברכה: התחילו עם זה כבר הבוקר, כשבאו לשנות חוק-יסוד בלי תיאום עם מרכיבי הקואליציה.

מוחמד ברכה: אבל מה חוץ מזה?

מוחמד ברכה: למה הוא בפנים?

מוחמד ברכה: למה הוא צריך לתת – במרכאות או בלי מרכאות – מטרייה למה שקרוי בעגה הישראלית "פינוי מאחזים בלתי חוקיים"?

מוחמד ברכה: מבחינתי כל ההתנחלויות הן בלתי חוקיות, כי הן על אדמה כבושה.

מוחמד ברכה: אבל לדידו, על-פי מושגיו?

מוחמד ברכה: אני חושש, גברתי היושבת-ראש, שהכניסה של ליברמן ומפלגתו לממשלה נעשית כדי לשרת סדר-יום מלחמתי ברמה האזורית.

מוחמד ברכה: הרי כולם מדברים על ריח של אבק שרפה שיש באוויר, ועל הצורך בשיקום כוח ההרתעה לאחר מלחמת לבנון השנייה.

מוחמד ברכה: ליברמן כנראה חושב שהוא בא לממשלה כדי לגזור קופונים מלחמתיים שרובצים לפתחנו.

מוחמד ברכה: אבל גם על-פי קשריו עם ההון הגדול, הלבן והשחור, אני חושש וחושב שהכניסה של המפלגה הזאת לממשלה ולקואליציה תאיץ סדר-יום אנטי-חברתי בשירות ההון הגדול ובשירות פרויקטים של ההון הגדול – הנגלה והנסתר, השחור והלבן.

מוחמד ברכה: על כן, הדאגה שאני מבטא קשורה גם לקיום עצמו, במובן החברתי ובמובן הפוליטי האזורי.

מוחמד ברכה: על כן, גברתי היושבת-ראש, ממשלה שבוחרת להיכנס לדרך הזאת וללכת בה אינה ראויה לאמונה של הכנסת ואינה ראויה לאמונו של העם.

מוחמד ברכה: תודה רבה.

דליה איציק: תודה לך, אדוני.

דליה איציק: חבר הכנסת עזמי בשארה – צירוף חבר הכנסת אביגדור ליברמן לממשלה; אני מזמינה אותך לנמק את הצעת האי-אמון בנושא זה.

דליה איציק: בתום דבריו ישיב השר על שלוש ההצעות במשולב.

דליה איציק: אני רק אקשיב לחבר הכנסת בשארה.

דליה איציק: תודה.

עזמי בשארה: לכבוד הוא לי, גברתי, שתקשיבי לי.

עזמי בשארה: תודה רבה.

עזמי בשארה: האמת היא שחבר הכנסת, כשהוא רואה אותנו מגישים זה אחר זה הצעות אי-אמון, צריך לשאול: מה חדש?

עזמי בשארה: מה קרה?

עזמי בשארה: על מה המהומה?

עזמי בשארה: הרי זאת לא ממשלה שמאלנית שצירפה איש ימין.

עזמי בשארה: מדובר בממשלה ימנית, בסך הכול, ולא בממשלה שהיינו מרוצים מהתפקוד שלה כל הזמן ועכשיו פתאום קרה משהו.

עזמי בשארה: אסור, כמובן, שייווצר רושם כזה – שעכשיו פתאום יש לנו סיבה לאי-אמון.

עזמי בשארה: גם לא נכון שזה הטרנספריסט הראשון שנכנס לממשלה, ואני לא חושב שהוא היחיד בבית שדוגל בדעותיו.

עזמי בשארה: אני חושב שיש כמה חברים בבית הזה, ובהם אנשים שנקראים שמאל חברתי, שדוגלים בדעות האלה; ולא כל הימין דוגל בהן, יש גם ימין ליברלי.

עזמי בשארה: אני זוכר איש כמו בני בגין, שהטיל וטו על צירוף רחבעם זאבי, גנדי המנוח, לממשלה הראשונה של נתניהו.

עזמי בשארה: אז הוא התפטר, דרך אגב, ויצא מהכנסת.

עזמי בשארה: חסר לי בני בגין בבית – סליחה, רובי – כאיש ימין שעומד על עקרונות אזרחיים, למרות חילוקי הדעות הפוליטיים בינינו.

עזמי בשארה: אנשים כמו דן מרידור הם לא אנשי שמאל חברתי, אבל היו להם כמה קווים אדומים בנושאי אזרחות.

עזמי בשארה: לא הסכמנו אתם בנושאים שאתם קוראים להם "נושאי ארץ-ישראל" ואנחנו קוראים להם "נושאי הכיבוש", אבל היה מכנה משותף אזרחי בינינו; היה שיח משותף, היו נורמות משותפות של זכויות אזרח וזכויות אדם.

עזמי בשארה: מה חדש בליברמן?

עזמי בשארה: אפילו זאבי עשה בסוף מודיפיקציה לטרנספר שלו והלך יותר ויותר בכיוון מחוץ ל"קו הירוק".

עזמי בשארה: בסוף הוא נעשה בעיקר מיליטריסט ואיש ארץ-ישראל השלמה.

עזמי בשארה: יש לנו פה איש הרבה יותר מסוכן, עם מפלגה הרבה יותר מסוכנת – לא רק בגלל סוג הציבור שהיא מדברת אליו, שמופתע שיש ערבים בארץ בכלל – לא סיפרו להם לפני שהם באו לכאן שיש ערבים; לא בגלל זה, ולא בגלל הדיבור לאינסטינקטים החשוכים של אוכלוסייה בזמני משבר, שאתם יודעים מה זה מזכיר בכל העולם, ולא רק משום שהוא לא מדבר על טרנספר של מהגרים, כמו היידר, אלא על טרנספר של אזרחים, שהיידר לא מעז לדבר עליו.

עזמי בשארה: הוא יותר גרוע מהיידר, יותר גרוע מלה-פן.

עזמי בשארה: לא רק בגלל זה, אלא בגלל העובדה שיש לו משנה סדורה, גברתי היושבת-ראש; ולא רק שיש לו משנה סדורה, אלא הוא שם אותה במרכז הדרך הפוליטית שלו.

עזמי בשארה: כלומר, כל עוד הוא מוביל מפלגת שנאה ממוצעת, כמו שכבר היתה לנו בבית הזה והתפרקה, מפלגת שנאה בינונית כזאת, אפשר לסבול את זה.

עזמי בשארה: הוא ייעלם.

עזמי בשארה: אבל יש לו משנה סדורה, עם חלטורות על משטר נשיאותי ואיש חזק.

עזמי בשארה: הוא מחלטר חוקות – 10%, כל השטויות שאפשר לאסוף מהעולם.

עזמי בשארה: הדבר הכי אקלקטי ששמעתי עליו.

עזמי בשארה: הוא חושב שהנשיאות בארצות-הברית היא גוף חזק.

עזמי בשארה: יש שתי נשיאויות בדמוקרטיות בעולם; כל השאר הן לא נשיאויות.

עזמי בשארה: הנשיא של ארצות-הברית חזק יותר מראש ממשלת ישראל?

עזמי בשארה: נשיא ארצות-הברית הוא הגורם הכי חלש שיש בנושאי פנים, כי ה-states עומדות מולו.

עזמי בשארה: ראש ממשלה במדינה דמוקרטית באירופה יותר חזק מהנשיא בענייני פנים.

עזמי בשארה: הוא מדבר שטויות.

עזמי בשארה: אקלקטי.

עזמי בשארה: אוסף דברים פופוליסטיים מכל העולם וחושב שהוא יזרוק אותם פה ויקצור פופולריות.

עזמי בשארה: כל זה לא חשוב.

עזמי בשארה: העיקר שאת נושא הערבים בישראל הוא שם במרכז האמביציות הפוליטיות שלו.

עזמי בשארה: עלייתו לתהילה על גווייתנו כאזרחים, לא על גווייתנו הביולוגית.

עזמי בשארה: אז הוא צורף.

עזמי בשארה: אין קול, כאילו זה הדבר הכי נורמלי בחיים.

עזמי בשארה: לא מספיק שאנשים פה לא שומעים אותנו, הם לא יודעים ערבית, לא קוראים אותנו בערבית, לא יודעים מה אנחנו חושבים; כל אחד שומע עלינו משהו ממישהו אחר.

עזמי בשארה: המקורות על עזמי בשארה הם מהעיתונות העברית; אף אחד לא קרא את ספריו, לא יודע מה היא משנתו, אם היא דמוקרטית ליברלית או לא, מה אני בדיוק חושב - כל זה לא חשוב.

עזמי בשארה: אתם מאכילים את עצמכם כל הזמן בדעות עלינו מעצמכם, ואפילו משווים אותנו לאיש כזה מבחינת העמדה של הדמוקרטיה וזכויות האדם והאזרח.

עזמי בשארה: לא רק זה, אלא שמצרפים אותו ומבקשים מאתנו להגיד: עזבו, זה נושא קואליציוני, לא חשוב.

עזמי בשארה: אי-אפשר להגיד שנושא האוכלוסייה הערבית הוא שולי, שהנושא של 20% מאוכלוסיית המדינה, שנושאי האזרחות, שוויון הזכויות, הדמוקרטיה, הם שוליים לעומת הקואליציה ולעומת הסדרים קואליציוניים, שכל אחד באופוזיציה אומר משהו, אבל כשהוא יהיה בממשלה הוא ידבר אחרת – אני לא מכיר את הנימוקים האלה?

עזמי בשארה: בימין הוא משהו – יש כללים לאופוזיציה: הוא קוצר פופולריות בדברים פופוליסטיים על ערבים, אבל כאשר הוא ייכנס לממשלה הוא כבר יהיה אחראי – אני חושב שזה לא כך, אלא שהוא ממשיך את דרכו, והוא מזכיר לי איזה ימין רוסי.

עזמי בשארה: אני לא רוצה להרחיב בדיבורים.

עזמי בשארה: אני מכיר אותו מאז היה סטודנט.

עזמי בשארה: אגב, הוא לא היה אמיץ במיוחד.

עזמי בשארה: הוא עמד מאחורי צחי הנגבי וישראל כץ.

עזמי בשארה: אלה היו עם שרשראות, הוא היה סתם מוג לב.

עזמי בשארה: לא היה לו אומץ מיוחד.

עזמי בשארה: הם היו אנשי ימין בריונים ואמיצים והכו בנו.

עזמי בשארה: הוא בדרך כלל לא היה אמיץ, אבל הוא אוהב שאחרים יעשו מלחמות באזור.

עזמי בשארה: אישית הוא לא כל כך אמיץ.

עזמי בשארה: הוא מדבר גבוהה גבוהה, אבל הוא לא היה משהו.

עזמי בשארה: אני מכיר אותו, הוא בא בסוף שנות ה-70.

עזמי בשארה: יש לי חשד מבחינת האספירציות שהוא מקבל מכל מיני גורמים ברוסיה ומאנשי עסקים וכו'.

עזמי בשארה: אבל לא רק שהוא לא חזר בו ממלה כשנכנס לממשלה – צריך להוציא את חברי הכנסת הערבים להורג ולעשות להם משפטי נירנברג.

עזמי בשארה: וואלכ, עבדאי, תעשה לנו, יאללה.

עזמי בשארה: מאיפה אומץ הלב הזה להוציא את כולנו להורג?

עזמי בשארה: יש בפרלמנטים בעולם מישהו שמדבר כך על קולגות שלו ונשאר, ועוד מציע חוקים איך לבטל לנו את הפרלמנט?

עזמי בשארה: אתם מתארים לעצמכם חבר כנסת ערבי שיעמוד פה ויגיד להוציא להורג עשרה חברי כנסת יהודים בגלל דברים שהם עשו?

עזמי בשארה: אנחנו יכולים להעלות את זה על דל שפתינו?

עזמי בשארה: צריך להוציא אותם להורג.

עזמי בשארה: הוא יודע מה זה משפטי נירנברג בכלל, האיש הזה?

עזמי בשארה: אנשים כמוהו נשפטו, לאומנים קיצונים אנשי ימין נשפטו שם, ואנשים ששיתפו פעולה עם כל מיני אנשי הון גדול.

עזמי בשארה: לא היה אפשר לפצות פה על החברה שמפעילה את כביש 6, ועל מי שהוא נתן להם את המכרזים שם בענייני המצלמות, בלי שיצעקו עלינו: פלסטינים, ערבים, תלכו ל"חמאס" וכו'.

עזמי בשארה: אנחנו מדברים על מצלמות של חוצה-ישראל, מה שייך "חמאס" וסוריה ו"חיזבאללה"?

עזמי בשארה: תמיד הפטריוטיזם הוא המקלט האחרון של הנבל כשהוא מושחת כלכלית ויש לו קשרים עם אנשי הון.

עזמי בשארה: אני רוצה לשאול כמה שאלות על עסקיהם של כמה מחברי הכנסת שמצביעים כל מיני הצבעות בכלכלה ופה הם קיצונים לאומנים ומסיתים נגד ערבים.

עזמי בשארה: אי-אפשר להביא אותם נגד אנשי הון מסוימים – אני לא רוצה להזכיר שמות, אפילו על הבמה הזאת אני לא רוצה להסתכן ולדבר על יחסים עם אנשי הון ועל ההצבעות שלהם בוועדות כלכלה למיניהן, גם כשיהיו שרים וכו'.

עזמי בשארה: אבל מדברים על לאומנות וערבים וכו', כשעליהם עצמם יש צל כבד של שחיתות.

עזמי בשארה: הפטריוטיזם הוא המקלט האחרון של הנבל.

עזמי בשארה: אני חושב שהוא איש ציני, אבל אני לא רוצה להיות כלי בידיים של איש ציני שיחפש פופולריות על חשבוני.

עזמי בשארה: אם עכשיו זה פופולרי להגיד שמי שאשם בכל הבעיות של ישראל זה המיעוט, הגיס החמישי, סכין בגב - כל המושגים שהשתמשו בהם נגד מיעוטים יהודים באירופה בזמני משבר – אני לא רוצה לאפשר לו את זה.

עזמי בשארה: אני חושב שמישהו בבית הזה צריך לעמוד ולהגיד: האיש הזה יהיה סגן ראש הממשלה והוא לא חזר בו מהאמירה שהוא רוצה "להחזיר" 200,000 פלסטינים שנמצאים על "הקו הירוק" ולהוציא את חברי הכנסת הערבים להורג.

עזמי בשארה: הוא לא חזר בו מדבר אחד.

עזמי בשארה: מן הראוי שסגן ראש ממשלת ישראל יגיד: אלה היו דעותי כשהייתי באופוזיציה, עכשיו הן לא דעותי.

עזמי בשארה: מן הראוי שראש ממשלת ישראל יגיד לו: תשמע, זה לא עניין של לגיטימציה, הפכת להיות איש רשמי, מייצג המדינה, אתה חייב להגיד משהו על ההתבטאויות שלך שבגללן זכית לפופולריות בחברה הישראלית.

עזמי בשארה: אנחנו חושבים שזה לא עניין של מה בכך.

עזמי בשארה: גברתי היושבת-ראש, אסור לעבור על זה לסדר-היום.

עזמי בשארה: מן הראוי היה להגיש הצעות אי-אמון.

עזמי בשארה: אנחנו לא נהיה בשקט.

עזמי בשארה: ממפלגת העבודה אני לא מאוכזב, לא ציפיתי ליותר.

עזמי בשארה: אני חושב שיש בסיס משותף בנושא הדמוגרפי, ויכחיש אותו כמה שירצה, יש בסיס משותף בנושא הדמוגרפי, בראיית האוכלוסייה הערבית-הפלסטינית, אבל בנושא הדמוקרטי אין משותף.

עזמי בשארה: ובנושא הדמוקרטי היו צריכים לעשות דבר אחר.

עזמי בשארה: היו צריכים לדבר אחרת.

עזמי בשארה: אבל הם לא עשו.

עזמי בשארה: אני חושב שעמיר פרץ מזיק לעצמו, לא לי ולא לך, אברהים צרצור, חברי הכנסת.

עזמי בשארה: אני חושב שעמיר פרץ, ברגע שהוא קיבל את ההצעה המקיאבליסטית של שר ביטחון, הוא איבד – הרי הוא איבד את האיגוד המקצועי ולא נהיה אלכסנדר הגדול.

עזמי בשארה: הוא לא נהיה מצביא במלחמות ישראל, הוא יצא בלי זה ובלי זה – משבר זהות.

עזמי בשארה: עכשיו, הוא אומר שהוא רוצה - -

דליה איציק: תודה, אדוני.

עזמי בשארה: - - להישאר בשביל למנוע מליברמן לעשות מלחמה.

עזמי בשארה: כי הוא מומחה בלמנוע מלחמות.

עזמי בשארה: הרי הוא מנע את המלחמה האחרונה לפני כמה חודשים, כשהוא היה יכול.

עזמי בשארה: עכשיו הוא ימנע מליברמן לעשות מלחמה.

עזמי בשארה: לכן, גברתי, מן הראוי היה שנצביע אי-אמון בממשלה.

עזמי בשארה: אין לנו אמון בממשלה הזאת, ועכשיו יש לנו פחות אמון בממשלה הזאת, עם צירופו של ליברמן.

עזמי בשארה: אני מאוד מודה לך על הסבלנות.

עזמי בשארה: תודה.

דליה איציק: תודה לך, אדוני חבר הכנסת עזמי בשארה.

דליה איציק: זה איננו מענייני להתערב בתוכן הדברים, הגם שהקשבתי להם באמת קשב רב.

דליה איציק: אומרים על מי שהיה מורה: פעם מורה תמיד מורה.

דליה איציק: הקשבתי להם קשב רב.

דליה איציק: אני רוצה להזהיר אתכם - זה קורה לנו הרבה מאוד פעמים – מלהגיד על חברים דברי שחיתות או דברים כאלה, שאנחנו לא יודעים.

דליה איציק: לא הוכח בשום מקום.

דליה איציק: בואו ניזהר כולנו.

דליה איציק: אנחנו לא אוהבים שאומרים את זה עלינו, בואו לא נגיד את זה על אחרים, לכבודו של הבית הזה.

עזמי בשארה: על ליברמן?

דליה איציק: חבר הכנסת עזמי בשארה, האמן לי, אני יודעת על מה אני מדברת.

דליה איציק: הרי זה לא מפריע לתוכנם של הדברים שלך.

דליה איציק: הם היו מספיק כבדים ומועצמים.

עזמי בשארה: תודה, תודה.

דליה איציק: בבקשה, השר.

דליה איציק: אתה משיב על שלוש הצעות האי-אמון.

דליה איציק: לאחר מכן, חברי הכנסת, אנחנו עוברים לדיון - חמש דקות.

דליה איציק: מחליף אותי כאן אדוני.

יעקב אדרי: גברתי היושבת-ראש, חברי הכנסת, גם אני רוצה להצטרף לדברים של היושבת-ראש, שבאמת צריך להיזהר בהטלת האשמות, לא בזה ולא באחר.

יעקב אדרי: יש דברים שנחקרים במשך שנים, ואני חושב שכולנו באמת צריכים להיזהר בעניין הזה.

יעקב אדרי: אני חייב לומר שלא הופתעתי מהנאומים של חברי שעלו כאן לפני, מי יותר ומי פחות.

יעקב אדרי: אני כבר אקדים ואומר: אזרחות

יעקב אדרי: כם לא מותנית באישורו של מישהו, הדברים צריכים להיאמר בקול רם, לא בצירוף זה ולא בצירוף אחר.

יעקב אדרי: אתם אזרחים ישראלים לכל דבר, ואיש לא יכול לערער על כך.

יעקב אדרי: אני אומר את הדברים בבירור, דעתי ידועה בנושאים האלה.

יעקב אדרי: אבל אני חושב שמכאן ועד לכל מה שאמרתם – חלק מהדברים הם דברי טעם, אבל חלק הם התלהמות סוחפת.

יעקב אדרי: קודם כול, אביגדור ליברמן כבר היה בממשלה הקודמת.

יעקב אדרי: זה לא מכשיר את הדעות שלו, אבל הוא כבר היה בממשלה.

יעקב אדרי: וכי אני, כאיש קדימה, מסכים עם כל מה שחושב עמיר פרץ בנושאים אחרים?

יעקב אדרי: לא.

יעקב אדרי: ועם ש"ס?

יעקב אדרי: גם לא.

יעקב אדרי: והם לא מסכימים עם דעותי.

יעקב אדרי: ובכל זאת יושבים בממשלה שיש בה הסכמה בכמה נקודות.

יעקב אדרי: קווי יסוד.

יעקב אדרי: וראש הממשלה אמר מהתחלה, מהיום הראשון, אגב, מייד אחרי הבחירות: כל מי שמוכן להצטרף על סמך קווי היסוד, מוזמן.

יעקב אדרי: והיה משא-ומתן עם ליברמן, עם ליברמן ועם עוד מפלגות.

יעקב אדרי: זה לא יצא אל הפועל, הוא לא הצטרף.

יעקב אדרי: היום, בשביל יציבות הממשלה, בשביל יציבות המדינה.

יעקב אדרי: יש לנו מאבקים, צפויות לנו בעיות מאוד מאוד לא פשוטות.

יעקב אדרי: חבר הכנסת צרצור, אתה מעלה בעיות שבהן צריך לשלב ידיים וצריך להיאבק – זכות מלאה.

יעקב אדרי: אני גם מצפה לפעמים לשילוב ידיים מול איום שהוא גם עליך וגם עלי, האיום האירני.

יעקב אדרי: הוא לא פחות.

יעקב אדרי: לא ראיתי ולא שמעתי מלה מכם בעניין הזה.

יעקב אדרי: זה איום עליך ועלי, על הילדים שלך ועל הילדים שלי.

יעקב אדרי: ואומר את זה בקול רם נשיא אירן.

יעקב אדרי: הוא אומר את זה פעם אחר פעם: אני רוצה פצצת אטום בשביל להשמיד את מדינת ישראל.

יעקב אדרי: הוא אומר את זה.

יעקב אדרי: רבותי, הוא אומר את זה.

יעקב אדרי: לא שמעתי אתכם מדברים ולו מלה אחת.

אברהים צרצור: לפי דעתי, אירן, מימי כורש ועד היום, היא בעד יהודים, לא נגד יהודים.

יעקב אדרי: תראה, אתה יכול להגיד.

יעקב אדרי: גם אני יכול לבוא ולהגיד לך את כל דברי התנ"ך.

יעקב אדרי: זה יפה, אבל אתה שומע את נשיא אירן, מעל הבמה, בפרלמנט האירני.

אברהים צרצור: שומעים הרבה דברים, תאמין לי.

יעקב אדרי: טוב.

יעקב אדרי: אני מציע, אל תזלזלו בעניין.

יעקב אדרי: אני מציע לכם לא לזלזל.

יעקב אדרי: זה כמו שאני מאוד מכבד – ובחלק מהדברים אני מוכן לשלב ידיים.

יעקב אדרי: אבל בעניין הזה לא שמעתי את קולכם, וחבל.

יעקב אדרי: כי זה נושא שהוא קיומי לכולנו.

יעקב אדרי: אנחנו באותה סירה.

יעקב אדרי: ואנחנו יודעים - - -

עזמי בשארה: ביקרנו אותו; על העמדה בעניין השואה ביקרנו אותו, אני גם כתבתי נגדו בערבית בנושא השואה.

יעקב אדרי: חבר הכנסת עזמי בשארה, אני חייב להגיד לך משהו.

יעקב אדרי: אתה טענת - - -

עזמי בשארה: - - - בערבית.

יעקב אדרי: אתה טענת שלא קוראים אותך, לא שומעים אותך.

יעקב אדרי: קודם כול, שומעים גם שומעים אותך, פעם אחר פעם מעל הבמה הזאת.

יעקב אדרי: שומעים אותך - - -

עזמי בשארה: - - -

יעקב אדרי: יכול להיות.

יעקב אדרי: חבר הכנסת עזמי בשארה, תביא לי את התרגום מערבית, אני לא קורא ערבית.

יעקב אדרי: תביא לי, אני אשמח מאוד להגיד: טעיתי, חבר הכנסת עזמי בשארה אמר כך וכך.

יעקב אדרי: אני אשמח מאוד.

יעקב אדרי: אני אשמח מאוד.

עזמי בשארה: בנושא הכחשת השואה יש לנו עמדה ברורה.

עזמי בשארה: מה קרה לכם?

יעקב אדרי: אני מדבר על הנושא האירני – לא דיברתי על השואה.

יעקב אדרי: דיברתי על הנושא האירני.

יעקב אדרי: ואני בא ואומר: לא צריך לחכות לשואה שנייה - - -

קריאה: - - -

יעקב אדרי: לא צריך לחכות לשואה שנייה.

יעקב אדרי: רבותי, לא יעזור כלום, הוא אומר את זה פעם אחר פעם.

יעקב אדרי: חשבתי, אולי הוא החליק בלשונו פעם אחת.

יעקב אדרי: הלוא הוא אומר את זה בקול רם ובכל מקום.

יעקב אדרי: ואני חושב, ושוב אני פונה אל חבר הכנסת צרצור, שדיבר פה על מאבק מול היידר: אמרת דברים מאוד קשים.

יעקב אדרי: ואני אמרתי לכם כבר בהתחלה, אזרחותכם לא מוטלת בספק, אזרחותכם לא תלויה באף אדם.

יעקב אדרי: אתם אזרחים, כמוני כמוכם.

יעקב אדרי: לא יותר, לא פחות.

יעקב אדרי: הדברים צריכים לרדת מסדר-היום.

עבאס זכור: - - -

יעקב אדרי: אני חושב שאני אומר את זה פה, מעל הדוכן.

יעקב אדרי: וחבר הכנסת רובי ריבלין מסכים אתי, ואין לי ספק שגם מהצד הזה מסכימים אתי.

ראובן ריבלין: אני מסכים אתך שאתה חושב ככה, אבל - - -

יעקב אדרי: תראה, יש בכל מקום, חבר הכנסת רובי ריבלין - - -

ראובן ריבלין: ואני מסכים אתך שאני חושב ככה.

יעקב אדרי: אני חושב בהחלט שיש גם אנשים שלא חושבים כמונו.

יעקב אדרי: מסכים אתך.

יעקב אדרי: אבל אני לפחות אמרתי את דעתי בקול רם.

ראובן ריבלין: מאה אחוז.

יעקב אדרי: ואני חושב שבעניין הזה, אני אומר שוב, כולנו חייבים לראות את הדברים בצורה נכונה.

יעקב אדרי: חבר הכנסת אביגדור ליברמן וסיעתו מצטרפים על בסיס קווי היסוד של הממשלה.

יעקב אדרי: חזר על זה ראש הממשלה פעם אחר פעם.

יעקב אדרי: הוא לא נתן מקום לשום פקפוק, לא ימינה ולא שמאלה.

יעקב אדרי: ויהיו החלטות.

יעקב אדרי: יהיו החלטות ממשלה.

יעקב אדרי: אני לא מאמין שיש למישהו כוח כזה מאגי שהוא יכול להשפיע על כל הממשלה ולנדנד את כולנו מצד ימין לצד שמאל או להיפך.

יעקב אדרי: אני לא מכיר כאלה כשרונות מיוחדים בממשלה, כזאת או אחרת.

רן כהן: חכה.

רן כהן: הוא עוד לא התחיל.

רן כהן: כשהוא יטלטל אתכם, תטולטלו.

רן כהן: כאשר תטולטלו – טולטלתם.

יעקב אדרי: בסדר.

יעקב אדרי: חבר הכנסת רן כהן, לפעמים אני מסתכל על דברים גם הפוך.

יעקב אדרי: יכול להיות.

יעקב אדרי: יכול להיות שדברים ישתנו דווקא - לפעמים, כשאתה בחוץ, אתה נואם נאומים, כולנו חוטאים בחטא הזה של נאומים חוצבי להבות כאשר המושכות לא בידיים שלנו; כאשר אתה בפנים – זה נכון בעירייה, זה נכון בבית-הספר, אם אתה מורה, אם אתה מנהל, אם אתה ראש עיר.

יעקב אדרי: כאשר אתה בחוץ אתה נואם, אתה יודע ואתה הכי חכם.

יעקב אדרי: כאשר אתה בפנים, יש לך המגבלות, מה לעשות.

יעקב אדרי: ויש לך מורא השלטון ומורא החוק.

יעקב אדרי: כל זה קיים.

יעקב אדרי: ואני מסתכל גם על החלק השני, שאולי בכל זאת הכול ילך בצורה אחרת.

יעקב אדרי: אני לא רוצה להאריך בדברים.

יעקב אדרי: אני חושב שהייתי יכול להוסיף כהנה וכהנה, אבל שוב אני אומר, מה שקובע אלה קווי היסוד של הממשלה.

יעקב אדרי: אמר את זה ראש הממשלה.

יעקב אדרי: מכיוון שאני השר המתאם, היום אני זה שאעלה ואציג את הנושא בפני הכנסת, אני אקרא את הדברים.

יעקב אדרי: הדברים מאוד ברורים, לפיכך אני מציע לדחות גם את הצעת האי-אמון הזאת.

יעקב אדרי: תודה רבה.

יצחק זיו: תודה רבה לכבוד השר אדרי.

יצחק זיו: אני מזמין את ראשון הדוברים, חבר הכנסת נתן שרנסקי.

נתן שרנסקי: אדוני היושב-ראש, חברי הכנסת, שרים נכבדים, אני רוצה להצטרף להצעות האי-אמון של סילבן שלום ושל אפי איתם.

נתן שרנסקי: חבר הכנסת אפי איתם נאם דווקא נאום של טעם, בלי להשתלח, בלי לזלזל בממשלה ובראש הממשלה.

נתן שרנסקי: הוא הסביר שיש פער אדיר בין גודל השעה, בין עומק האתגרים, בין הסכנות שעומדות בפנינו, ובין החלטות הממשלה, בין הפתרונות והטיפול המקצועי ובין טיפול לא מקצועי בבעיות הכי אקטואליות.

נתן שרנסקי: מדובר בחוסר אסטרטגיה מושלם, ואפשר להבין למה: הממשלה הזאת, המפלגה שעומדת בראשה, מפלגת קדימה, כולן נולדו ממדיניות של תגובות, של ספינים; ממדיניות של כותרות.

נתן שרנסקי: מה שעמד מאחורי כל המהלך היה ההחלטה לעשות את ההתנתקות, ובהגדרה ההתנתקות לא היתה מהלך אסטרטגי, אלא מאמץ לעשות זבנג וגמרנו.

נתן שרנסקי: כך גם נהג להסביר לי ראש הממשלה אז, כשהייתי בממשלה שלו.

נתן שרנסקי: אריק שרון אמר שנעשה צעד אחד – ועשר שנים בלי שום לחצים.

נתן שרנסקי: כבר אז הייתי מופתע מאוד מחוסר המחשבה האסטרטגית.

נתן שרנסקי: אחר כך, כשהוקמה קדימה, גם ראש הממשלה של היום הסביר שהמטרה שלנו היא להקים מהר מאוד, בצעד חד-צדדי, גבולות משלנו, להכריז מה הם הגבולות ולשים סוף לסכסוך.

נתן שרנסקי: ואז פתאום קרה מה שקרה – המלחמה, והתברר שבזמן מלחמה אי-אפשר לקבל החלטות ולשנות אותן שלוש פעמים ביום, כאשר אתה מסתכל מה התגובה של העולם על זה שאנו נכנסים ללבנון, אם העם רוצה להילחם, לא רוצה להיכנס ללבנון או כן רוצה, ואתה משנה את ההחלטות בכל פעם.

נתן שרנסקי: ואז פתאום התברר שאין לנו – למדינת ישראל, לממשלת ישראל, לראש הממשלה, לשר הביטחון – שום אסטרטגיה, אפילו בזמן המלחמה.

נתן שרנסקי: בישיבת הקבינט הראשונה, כשקיבלו את ההחלטה על המלחמה, שר אחד בכל זאת שאל את הרמטכ"ל: שבוע ימים תפעילו מטוסים, ומה אם זה לא יביא לפתרון?

נתן שרנסקי: אם החיילים שלנו לא יחזרו, אם לא נצליח להשמיד את "חיזבאללה", מה נעשה אחר כך?

נתן שרנסקי: הרמטכ"ל אמר: בעוד שבוע נראה תוצאות, ואז נחליט.

נתן שרנסקי: כך מקבלים את ההחלטות הכי חשובות בתולדות מדינת ישראל?

נתן שרנסקי: אנו מגיעים למצב של היום: כאשר הממשלה צריכה לקבל החלטות היא זקוקה למוסדות ולניתוחים שאפשר לסמוך עליהם, וברוך השם, יש למדינת ישראל מוסדות כאלה, אלה שירותי הביטחון שלנו, המודיעין שלנו, המוסד, אמ"ן.

נתן שרנסקי: אני חייב לומר – זה לא בהכרח ידוע, אבל כל העולם מעריך את זה.

נתן שרנסקי: בינואר 1997 נסעתי לרוסיה בפעם הראשונה, ולפי בקשת אמ"ן הבאתי מידע מסווג שמוכיח שיש זליגת טכנולוגיות רוסיות לאירן.

נתן שרנסקי: ואז בפעם הראשונה גילינו חלק מהקלפים שלנו.

נתן שרנסקי: אז אמרנו – אמרתי את מה שראש אמ"ן אמר לי: לפי ההערכות שלנו, בעוד עשר שנים – אם המצב יימשך כך, בעוד עשר שנים יהיו לאירן גם פצצה וגם טיל.

נתן שרנסקי: זה היה בינואר 1997.

נתן שרנסקי: לקח לישראל שלוש שנים להסכים עם ההערכה שלנו, למדינות אירופה לקח שמונה שנים להסכים עם ההערכה שלנו, והיום אנו יודעים עד כמה היא היתה מדויקת.

נתן שרנסקי: אז אם יש לנו גורמים שיודעים את האמת, צריך גם לשמוע מה הם אומרים עכשיו.

נתן שרנסקי: בוועדת החוץ והביטחון שמעתי לפני כמה ימים מה אומרים עכשיו על הבעיה של אירן, על הבעיה שיש לנו בצפון, על הבעיה שיש לנו בדרום – אז אנו סומכים על זה.

נתן שרנסקי: אם אין לנו תוכנית איך להחזיר את השליטה על ציר פילדלפי, כאשר ראש השב"כ מסביר שחוץ ממטוסים וטנקים אפשר להעביר הכול, ומעבירים הכול; כאשר מסבירים לנו שאי-אפשר בשום פנים ואופן לסמוך על יוניפי"ל ועל סנקציות של האו"ם – לא האופוזיציה מסבירה; המומחים של מדינת ישראל, הכי טובים בעולם, מסבירים את זה.

נתן שרנסקי: שאלתי את ראש הממשלה: אז אנחנו חוזרים לציר פילדלפי?

נתן שרנסקי: הוא אמר: מה, השתגענו?

נתן שרנסקי: נלך אחרי הקיצונים האלה?

נתן שרנסקי: למה אחרי הקיצונים?

נתן שרנסקי: תלכו אחרי מה שהמומחים שלנו מאמ"ן ומהמוסד אומרים בצורה כל כך חד-משמעית.

נתן שרנסקי: אז אי-אפשר לסמוך על הממשלה.

נתן שרנסקי: הרבה שנים ראיתי בישראל מסורת מאוד מעניינת: כשיש בעיה שלא רוצים לטפל בה, מקימים ועדה.

נתן שרנסקי: עכשיו עשינו עוד צעד קדימה: אם יש משהו שחסר לנו מאוד, מקימים משרד.

נתן שרנסקי: יש שר לעניינים אסטרטגיים, שר לאיומים אסטרטגיים.

נתן שרנסקי: כל הממשלה, וראש הממשלה, צריכים כל יום לבנות תוכניות אסטרטגיות ולפעול על-פיהן, אבל לממשלה הזאת אין שום תוכנית אסטרטגית, או לפחות, כמו שאמר אחד מחברי הכנסת, אם יש תוכניות אסטרטגיות, הן בטח מאוד סודיות.

נתן שרנסקי: מכיוון שאין תוכניות כאלה, אני מציע לתמוך בהצעת האי-אמון.

נתן שרנסקי: תודה רבה.

יצחק זיו: תודה רבה לחבר הכנסת נתן שרנסקי.

יצחק זיו: אני מזמין את חבר הכנסת שי חרמש.

שי חרמש: מכובדי היושב-ראש, חברי למליאה, לפני משימה כמעט בלתי אפשרית – להשיב בחמש דקות על שלושה נושאים שנפרסו פה לפתחנו: הראשון הוא הצעת האי-אמון בטענה של ממשלה ללא דרך, השני הוא צירוף מפלגת ישראל ביתנו, והשלישי – המצב הכלכלי של עוטף-עזה.

שי חרמש: בכותרות בלבד, כי יותר מזה לא אספיק: מה לא נאמר על הממשלה הזאת?

שי חרמש: בסיס צר, ממשלה רעועה, קיום קצר, בת-חלוף, כל דבר יכול להיאמר, אם משתמע ממנו שאין שום סיכוי ותקווה שמדיניותה יכולה להתקיים.

שי חרמש: באה הממשלה, פתחה את הדלת, הרחיבה את השער וקיבלה לתוכה עוד מפלגה, עם עוד צירים, עם עוד חברי כנסת, עם עוד תמיכה, עם עוד כוח פוליטי, שמייצב את הממשלה, מחזק את הבסיס הקואליציוני, נותן תקווה, נותן יכולת לקבוע מדיניות לטווח הארוך, מה הפסול בדבר – אני מניח שאנשי הליכוד שתקפו אותנו בנושא הזה היו אמורים להיות אלה שמברכים, ותמוה שזה לא נעשה.

שי חרמש: אני מסכים עם סילבן שלום, שצו השעה הוא ממשלה חזקה ורחבה.

שי חרמש: נדמה לי שזה בדיוק מה שהולכים לברך עליו היום, מרגע שנצביע בעד כניסתו של אביגדור ליברמן לממשלה.

שי חרמש: יתירה מכך, שערי הממשלה פתוחים לכולם, לכל מי שמוכן להצטרף על בסיס המתווה הבסיסי של קווי היסוד, שבמרכזו הבנה של פשרה טריטוריאלית, חתירה לגבולות קבע ומדינה יהודית דמוקרטית בגבולות מוסכמים.

שי חרמש: מי שמוכן להיכנס, אם הליכוד רוצה להגיע – וחבל שאיש מאנשיו לא נמצא פה כרגע – נדמה לי שהשער פתוח.

שי חרמש: ישראל ביתנו באו בשער, יבורכו על כך; ביום שהמפד"ל והליכוד ירצו לעשות את זה, אני מניח שהן לא יידחו.

שי חרמש: עזה: מה לא נאמר בנושא עזה.

שי חרמש: כתושב עוטף-עזה, כמי שמתמצא בבעיות הביטחוניות, אני יכול לומר דבר אחד: איננו מתגעגעים לחזור למדינת "חמאסטן".

שי חרמש: קשה להאמין שהרבה אנשים אחראיים ובלתי הזויים מוכנים למצוא את עצמם חוזרים לשם.

שי חרמש: הצבא פועל מאז סוף יוני יום-יום, לילה-לילה, מתחת לחלון ביתי, ונדמה לי שגובה הפעילות וגובה התוקפנות הם בלהבות נמוכות, עם כל הקושי שקיים בקו עימות.

שי חרמש: החלטת הממשלה בדבר תוכנית עוטף-עזה וצפון מדינת ישראל בעקבות מלחמת לבנון השנייה אמורה להביא - - -

יצחק כהן: אשקלון.

שי חרמש: נכון.

שי חרמש: התוכנית מדברת על הצפון, על חיפה, על אשקלון, על עוטף-עזה ועל שדרות, והיא אמורה לתת מענה ופתרון גם למצוקות הכלכליות.

שי חרמש: מי שבא לדאוג לנו, בעוטף-עזה, תאמינו לי, יש מי שדואג, ולא רק מי שמבקר מבחוץ.

שי חרמש: ממשלה ללא מדיניות – האומנם?

שי חרמש: חרף המלחמה נמשכה היציבות הכלכלית.

שי חרמש: בכל מהלך המלחמה הצמיחה נפגעה בשיעור מזערי – 0.8%; דירוג האשראי הבין-לאומי לא ירד; בתוכנית התקציבית ל-2007 מדובר על כמעט 4 מיליוני ש"ח תוספת לתחום הרווחה.

שי חרמש: היצוא לארצות-הברית – ואת זה אני רוצה לבשר כרגע – ולמדינות אירופה ברבעון השלישי גדל ב-25%.

שי חרמש: פיצויים ישירים ועקיפים ניתנו לכל הנפגעים בצפון.

שי חרמש: תוכנית שיקום רחבת היקף מחכה בפתח.

שי חרמש: לגבי אירן - חבר הכנסת אפי איתם אומנם לא נמצא פה, אבל יש נציג שיכול להעביר לו את הדברים.

שי חרמש: אינני גנרל, בכל מלחמות ישראל הייתי בסך הכול לוחם בצנחנים ביחידות המילואים.

שי חרמש: רבותי, בואו לא ניזום הרפתקאות צבאיות הרות-אסון.

שי חרמש: בואו לא נתגרה בגורל, ואחרי זה נצטער על מה שקורה.

שי חרמש: הפתרון האירני לא יכול לבוא אלא בברית פוליטית בין-לאומית, שמשלבת איום ואצבע על ההדק עם פתרון פוליטי מדיני.

שי חרמש: בואו לא נהיה אנחנו ההרפתקנים שיוצאים להכריע בזירה הזאת.

שי חרמש: בואו ניזהר.

שי חרמש: חבר הכנסת אברהים צרצור, אשר לנושא הערבי.

שי חרמש: אני הגעתי לקדימה מהאגף השמאלי במפלגת העבודה, הייתי מפעילי "שלום עכשיו", הייתי מתומכי תוכנית אהוד ברק ליציאה מלבנון ומגדולי התומכים בתוכניתו של אריק שרון לפינוי עזה.

שי חרמש: את המענה קיבלנו ב"קסאמים" על כפר-עזה ובתוקפנות בצפון.

שי חרמש: אני אומר את זה בצער רב, כי אני הייתי שם.

שי חרמש: אני עדיין אומר שהיד הפתוחה והרצון להגיע לפתרון קבע בגבולות מוסכמים ובחלוקת הארץ לשני העמים ניצבים לפתחה של ממשלה זו.

שי חרמש: אני חושב שתפקידכם, כמי שמגשר בינינו לבין העם הפלסטיני – ואני פונה לחברים פה באמת כחברים - למצוא את דרך הגישור, כדי שהמענה ליהודה ושומרון לא יהיה דומה למה שאני, בכפר-עזה, חש היום מכיוון רצועת-עזה.

שי חרמש: הזמן רץ, הזמן אוזל, 25 שניות אחרונות.

שי חרמש: אני רוצה לברך את אביגדור ליברמן עם כניסתו לממשלה.

שי חרמש: אני מכיר את השר המיועד ליברמן מכמה משימות ציבוריות, גם כמנכ"ל משרד ראש הממשלה.

שי חרמש: הוא איש נמרץ, הוא איש החלטי, הוא איש בעל תבונה רבה, הוא איש בעל יכולת ביצוע.

שי חרמש: לאלה שמלינים היום פה על ממשלת אחדות לאומית, אני אומר, רבותי, מה יותר ממשלת אחדות לאומית ממפלגת העבודה עם עמיר פרץ, ממפלגת קדימה במרכז ומישראל ביתנו בימין?

שי חרמש: רבותי, זאת בשורת ממשלת האחדות הלאומית.

שי חרמש: מה צריך לבקש יותר?

שי חרמש: הנה בדיוק הזמן אזל.

שי חרמש: תודה רבה.

יצחק זיו: תודה רבה לחבר הכנסת שי חרמש.

יצחק זיו: אני מזמין את חבר הכנסת יורם מרציאנו.

יורם מרציאנו: אדוני היושב-ראש, אדוני השר, חברי חברי הכנסת, בפתח נאומי אני רוצה לברך את חברינו מארגון הנכים.

יורם מרציאנו: אני מאחל לכם הצלחה היום במאבק הצודק שלכם.

יורם מרציאנו: אני חושב שעל הבית הזה לתמוך במאבקכם.

יורם מרציאנו: חברי, הכי קל והכי פשוט זה לבקר את הממשלה, ובמיוחד מספסלי האופוזיציה.

יורם מרציאנו: לא אחת גם אני מספסלי הקואליציה עמדתי כאן וביקרתי את הממשלה.

יורם מרציאנו: אין לי טענות נגד הביקורת, והיא תמיד תהיה, אבל בואו נהיה הוגנים, וכאנשים מבוגרים, ודאי כשליחי ציבור, נשים את הדברים בפרופורציות הנכונות.

יורם מרציאנו: הרי לא הכול שחור.

יורם מרציאנו: ודאי יש הרבה על מה להצביע כהישגים לממשלה הזאת בתקופה הקצרה: סל התרופות - 720 מיליון שקל תוספת בזכות ההסכמים הקואליציוניים שנחתמו עם מפלגת העבודה ומפלגת הגמלאים.

יורם מרציאנו: ולמרות כל הציניקנים למיניהם - שכר המינימום.

יורם מרציאנו: עמד פה יושב-ראש מפלגת העבודה ושר הביטחון, והצליח להעביר את הפעימה הראשונה.

יורם מרציאנו: אנחנו נראה באמצע 2007 את הפעימה השנייה, שתגיע ל-3,850 שקל, והנה הנה או-טו-טו אנחנו מגרדים את ה-1,000 דולר, שאף אחד לא האמין שיהיו.

יורם מרציאנו: בסופו של דבר, סופרים את הכסף במדרגות.

יורם מרציאנו: אני רוצה להזכיר לכל החברים שלי, שהממשלה הזאת מכהנת חמישה חודשים בסך הכול, פרק זמן קצר לכל הדעות.

יורם מרציאנו: במצב של משברים ואי-יציבות פוליטית, כמו שאנו עדים לה במדינת ישראל בשנים האחרונות, דווקא הממשלה הנוכחית מגלה יציבות ואחריות לאומית בגיבוש קואליציה רחבה ואיתנה, המבטיחה יציבות שלטונית שכל כך נחוצה למדינת ישראל כיום.

יורם מרציאנו: נכון שהציפיות מהממשלה הנוכחית היו בתחום החברתי בעיקר.

יורם מרציאנו: אני, כאחד מנושאי הדגל החברתי, מאז בחירתי לחבר כנסת ראיתי בכך שליחות אמיתית.

יורם מרציאנו: בל נשכח את המלחמה ששיבשה את סדר-היום הלאומי, וצריך לומר בכנות, תפסה את הממשלה הזאת חודשיים אחרי כהונתה.

יורם מרציאנו: אני מודע לציניקנים בבית הזה, שמבחינתם כל דבר שלא תעשה או תעשה יהיו להם הערות כאלה ואחרות, אבל ממשלה נבחנת לאורך זמן, בעיקר בהובלת תהליכים אסטרטגיים, מדיניים וכלכליים ארוכי טווח, שמטרתם העיקרית ביסוס חוסנה של מדינת ישראל לאורך שנים.

יורם מרציאנו: אני מסתכל פה על הספסלים מצד ימין ומחפש את חברי חברי הכנסת מטעם הליכוד, ורוצה להזכיר להם שעם כל הבעייתיות עם הדרך החברתית והדרך הכלכלית שלגביהן אתם מפנים היום אצבע מאשימה כלפי הממשלה הזאת - אתם הייתם שם.

יורם מרציאנו: אתם קיצצתם בקצבאות הנכים.

יורם מרציאנו: אתם קיצצתם בקצבאות הילדים.

יורם מרציאנו: אתם קיצצתם בקצבאות הגמלאים.

יורם מרציאנו: אני אומר לכם, נאה דורש ונאה מקיים.

יורם מרציאנו: כדאי להסתכל על הדברים מספסלי האופוזיציה בדיוק כמו שהסתכלתם עליהם מספסלי הקואליציה.

יורם מרציאנו: עלינו לציין שמדינת ישראל, בזכות גישתה האחראית של הממשלה בתחום הכלכלי, שמרה על מעמד איתן גם ביחסו של הבנק העולמי כלפינו.

יורם מרציאנו: שלא יהיו לנו אשליות, עוד ארוכה הדרך לפנינו.

יורם מרציאנו: המלאכה מרובה והאתגרים העומדים בפני הממשלה הזאת רבים וגדולים.

יורם מרציאנו: אני מדגיש זאת במיוחד בכל הקשור לתחום החברתי, תחום שכפי שאמרתי לכם, קרוב מאוד מאוד ללבי.

יורם מרציאנו: אני משוכנע שגם בהרכב המורחב של הממשלה הזאת נצליח להגשים פרקים נרחבים בשיפור רווחתן של אוכלוסיות רבות וקשות יום בישראל.

יורם מרציאנו: ממשלה רחבה תאפשר יישום תוכניות לרווחת עם ישראל באופן יעיל ומהיר, וכבר עכשיו בתקציב 2007 אשר יבוא לאישור הכנסת בקרוב, אנו נהיה עדים לשינויים החיוביים שאנו כל כך מייחלים להם.

יורם מרציאנו: אני מבקש לדחות את הצעת האי-אמון ולהסירה מסדר-היום.

יורם מרציאנו: תודה רבה.

יצחק זיו: תודה רבה לחבר הכנסת יורם מרציאנו.

יצחק זיו: אני מזמין את חבר הכנסת אברהם מיכאלי.

יצחק זיו: אנחנו נעשה הפסקה עד שכבוד השר ייכנס.

יצחק כהן: השר פה.

יצחק זיו: סליחה, השר ישנו.

יצחק זיו: חבר הכנסת יכול להמשיך.

אברהם מיכאלי: אדוני היושב-ראש, חברי הכנסת, אדוני השר, אנחנו היום בסבב של דיונים.

אברהם מיכאלי: לצערנו, אנחנו רואים שבכנסת זה הפך להיות נדוש מדי שמעלים הצעות אי-אמון.

אברהם מיכאלי: הרבה פעמים אנחנו עומדים פה ומקשיבים לטענות שהאופוזיציה מעלה נגד הממשלה.

אברהם מיכאלי: התחושה היא שהטענות חוזרות ונשנות, והרבה פעמים אנחנו גם נאלצים להשיב בצורה כמעט קבועה אותן תשובות שאנחנו משיבים בהצעות האי-אמון.

אברהם מיכאלי: אדוני היושב-ראש, הטענות שמועלות על-ידי האופוזיציה נוגעות לתפקוד הממשלה ללא כיוון וללא תוכנית.

אברהם מיכאלי: האופוזיציה מעלה את הטענות האלה, למרות הידיעה שחלק גדול מהבעיות שהממשלה מתמודדת אתן כעת נוצרו בתקופה שהם היו בקואליציה ובשלטון.

אברהם מיכאלי: אדוני היושב-ראש, הממשלה הנוכחית נאלצת להתמודד עם בעיות כבדות משקל שנוצרו במשך שנים.

אברהם מיכאלי: אי-אפשר לעשות הוקוס-פוקוס ולפתור אותן, במיוחד בתחום של העוני, של קצבאות המבוגרים וקצבאות הילדים.

אברהם מיכאלי: הממשלה עברה תקופה של מלחמה, והיא נאלצת לתקן את הבעיות שנוצרו עקב תפקוד הממשלה הקודמת שהיום יושבת באופוזיציה ותוקפת בטענות חוזרות ונשנות.

אברהם מיכאלי: כמי שנמצאים היום בקואליציה ומתמודדים עם הבעיות האלה, אנו צריכים לומר להם: רבותי, קצת צניעות, תסתכלו במראה ותשאלו אם הממשלה הזאת אשמה בכל החוליים.

אברהם מיכאלי: נכון שעדיין חסרים פתרונות לכל הבעיות הקיימות, אבל אנחנו מקווים שחלק מהבעיות האלה נפתרו וחלק ייפתרו לקראת הדיון שיתקיים על תקציב 2007 בחודשים הקרובים.

אברהם מיכאלי: אנחנו מאמינים ומשוכנעים שאותן בעיות בתקציב שעדיין לא ניתנו להן פתרונות, תקבלנה את הפתרונות הנכונים.

אברהם מיכאלי: שלוש הצעות האי-אמון מעלות שאלה, למה הרחיבו את הקואליציה ולמה הכניסו את ישראל ביתנו לקואליציה.

אברהם מיכאלי: רבותי, גם כאן יש או היתממות או חוסר ראייה של התמונה שהכנסת הנוכחית מתמודדת אתה מתחילת הקדנציה הנוכחית.

אברהם מיכאלי: מתחילת הקדנציה כולנו שאפנו ושואפים שהקואליציה תהיה רחבה ככל האפשר, על מנת שהממשלה תהיה חזקה ככל האפשר ותוכל למצוא אותם פתרונות שהמדינה זקוקה להם לעוולות שנוצרו בקדנציה הקודמת.

אברהם מיכאלי: זה נכון שמלכתחילה השאיפה היתה שישראל ביתנו תהיה בקואליציה כבר מתחילת הקדנציה, אבל מסיבות כאלה ואחרות זה לא הסתייע אז, וטוב שזה קורה היום.

אברהם מיכאלי: ישראל ביתנו היא מפלגה שיש לה חלק חשוב בכנסת הנוכחית.

אברהם מיכאלי: לחברי המפלגה הזאת יש מה לתרום למדינת ישראל.

אברהם מיכאלי: מר ליברמן הוא איש ראוי, שישב בממשלות קודמות ויש לו ניסיון רב.

אברהם מיכאלי: חברי המפלגה יכולים בהחלט לא רק לחזק את הקואליציה מבחינת תפקודה ולחזק את הממשלה, אלא הם גם יכולים לגרום לכך שעם ישראל ירגיש שבמצבים קשים, במצבי חירום, המפלגות בכנסת לא עושות חשבונות פוליטיים, אלא הן באות להתמודד עם הבעיות שמדינת ישראל צריכה להתמודד אתן.

אברהם מיכאלי: לכן, אם מישהו חושב היום שהכנסת נועדה רק לצורכי התחשבנויות פוליטיות, שבירת קואליציה או יצירת משברים קואליציוניים, אומר שלא לשם כך נבחרנו.

אברהם מיכאלי: אנחנו נבחרנו כדי שהכנסת תהיה רחבה ככל האפשר.

אברהם מיכאלי: כניסתה של ישראל ביתנו, לדעתי תחזק את תפקודה של הקואליציה, וכמובן גם הממשלה תתחזק כתוצאה מכך.

אברהם מיכאלי: אין ספק שהבעיות המונחות על השולחן דורשות אחדות וגיוס כל הכוחות הטובים בעם.

אברהם מיכאלי: יש מפלגות נוספות בכנסת – גם אם הן היום באופוזיציה - שיכולות עדיין לחשוב ולהרהר אם יש מקום מבחינתן לוותר על שיקולים פוליטיים כאלה ואחרים, ובתקופה קשה כזאת שבה נמצאת מדינת ישראל, להצטרף לקואליציה.

אברהם מיכאלי: אני חושב שהדלת פתוחה בפני מפלגות נוספות, שעדיין יכולות להצטרף.

אברהם מיכאלי: אם אנחנו חושבים ככנסת מאוחדת להתמודד עם בעיות כאלה ואחרות, לא כדי לכופף זה לזה את היד, אלא כדי לסייע זה לזה בפתרון הבעיות, אנחנו, כנסת ישראל, ניראה הרבה יותר מכובדים והרבה יותר יעילים בעיני העם.

אברהם מיכאלי: הנקודה הכי חשובה היא שאנחנו ככנסת חדשה יחסית, עברנו את התקופה הקשה של המלחמה – והמלחמה הוסיפה על הבעיות הקיימות - ועלינו לחשוב איך אנחנו יכולים להתכונן לשנת התקציב הבאה, כדי שניגש לדברים שצריכים להיות מונחים על השולחן בצורה נכונה, ככוח מאוחד, כשאנחנו מחזקים זה את זה.

אברהם מיכאלי: אז נוכל להציג לעם תקציב הרבה יותר טוב ומאוזן, שיכול לפתור את הבעיות הקיימות במשק.

אברהם מיכאלי: בעזרת השם, אנחנו נעשה את זה בצורה יותר רחבה.

אברהם מיכאלי: תודה, אדוני.

יצחק זיו: תודה רבה לחבר הכנסת מיכאלי.

יצחק זיו: אני מזמין את חבר הכנסת ישראל חסון.

ישראל חסון: אדוני היושב-ראש, אני קצת מצטער שאין פה בקהל לא חבר הכנסת נתניהו ולא מישהו מחברי הכנסת מהמפלגות הערביות, כי הייתי שמח לענות להם.

רונית תירוש: להרגיע.

ישראל חסון: אני לא יודע אם להרגיע, אבל לפחות להשיב להם.

ישראל חסון: אני חושב שכולנו יודעים לעשות את הערכת המצב במציאות שבה אנחנו נמצאים.

ישראל חסון: הערכת המצב שלנו היא די קרובה.

ישראל חסון: כל אחד רואה אותה מהזווית שלו.

ישראל חסון: יש מי שרואה אותה בזווית המדינית-ביטחונית.

ישראל חסון: מדינת ישראל ניצבת, לטעמי, בפני אחת השנים הקשות ביותר, היא צריכה לקבל החלטות מאוד מאוד קשות, אם זה בתחום האירני, אם זה בתחום הפלסטיני, אם זה בתחום הסורי ואם זה בתחום הלבנוני.

ישראל חסון: לאיש מאתנו אין מוצא שעומד בפני עצמו.

ישראל חסון: אנחנו חייבים לייצר תשובה מאוחדת בעניין הזה.

ישראל חסון: התשובה היא מורכבת, התשובה היא מסובכת.

ישראל חסון: יש כאן אנשים באולם, חברי כנסת נכבדים, שרואים את זה דרך הסעיף החברתי-הכלכלי.

ישראל חסון: גם שם תמונת המצב מאוד לא מזהירה.

ישראל חסון: גם כאן אנחנו לא בדיוק יכולים לייצר פתרונות שהם סקטוריאליים.

ישראל חסון: אם ניגש לעוד תחום, תחום החינוך, שבו אנחנו בכל שנה מתחילים לשאול את עצמנו אם אנחנו עוסקים בו בדרך הנכונה.

ישראל חסון: אני שמעתי את דבריו של ראש אגף כוח-אדם בצה"ל, שדיבר על המדינה שבין חדרה לגדרה וכל היתר.

ישראל חסון: אני שמעתי אותו מדבר על גוש-דן ועל התרומה שלו.

ישראל חסון: אני אומר לכם, זה דבר מדאיג, ולאיש מאתנו אין פתרון בפני עצמו.

ישראל חסון: הדבר האחרון שהייתי רוצה להדגיש, הסוגיה של אזרחי מדינת ישראל הערבים.

ישראל חסון: אזרחי מדינת ישראל הערבים, כפי שהם משתקפים בחלק מהסיעות הערביות, אני חושב שהם חותרים להנציח מצב שאסור לנו להשלים אתו.

ישראל חסון: אני חושב שאנחנו חייבים למצוא פתרון שבו כולנו נהיה אזרחים שווי זכויות וחובות, במלוא מובן המלה, במלוא מובן המלה לכל כיוון.

ישראל חסון: אם לא נדע להשיג את זה, אם לא נדע להגיע לזה, צריך לשבת ולבחון מה אנחנו עושים.

נאדיה חילו: על איזה חובות מדובר?

ישראל חסון: נאדיה, אני רוצה לומר לך משהו.

ישראל חסון: אני חושב שממשלות ישראל לדורותיהן טאטאו את הבעיה, לא טיפלו בה, לא ניגשו אליה ולא ניסו לפתור אותה מהשורש ברמה אזרחית, של אזרחי המדינה הזאת.

ישראל חסון: אני חושב שאנחנו לא יכולים להמשיך בכך עוד שנים רבות.

ישראל חסון: אני חושב שאנחנו נדרשים לסוגיה הזאת, וצריך לדון בה ביושר, ואם השאלה היא בלתי פתירה בכיוון כזה או אחר, גם על זה צריך לשבת ולדבר ביושר.

ישראל חסון: אני מציע להפסיק לטאטא את השאלה אל מתחת לשטיח ולהתחיל לדבר עליה ביושר.

ישראל חסון: אי-אפשר להמשיך בכיוון שאנחנו נמצאים בו, של זיקה כזאת או אחרת, של זהות כזאת או אחרת.

ישראל חסון: הדברים הם לגיטימיים לדיון, אבל בסוף צריך להגיע גם להחלטה, כי אנחנו פה מדינה חפצת חיים, באופן מוזר.

ישראל חסון: ואני חושב שאחרי שאנחנו שמים את כל הערכת המצב הזאת על השולחן, בסופו של דבר השאלה היא איפה אנחנו אמורים להיות בעת קבלת ההחלטות – האם אנחנו צריכים לשבת על הגדר, ולהעיר, ולהגיד כך לא נכון, כך כן נכון, או להצטרף ולעשות בעניין הזה יד אחת ולנסות להשפיע מבפנים?

ישראל חסון: כי לטעמי אנחנו באמת נהיה בסיטואציה מאוד-מאוד חריגה בשנתיים הקרובות, ולצורך זה אני חושב שחשוב שיצטרפו לממשלה הזאת הליכוד, והאיחוד הלאומי, וכל הסיעות הציוניות שיושבות פה בבית, כדי ליצור באמת מחנה אחד, שמחפש פתרונות מלוכדים, כי התשובות על השאלות הן קשות מאוד.

ישראל חסון: לפיכך מצאנו את דרכנו בדרך לקואליציה הזאת, כדי להשפיע מבפנים ולנסות לייצר את הפתרונות, אם הם ישנם או אינם.

ישראל חסון: אם הם ישנם – ליישם אותם.

ישראל חסון: אם הם אינם – ליצור אותם.

ישראל חסון: ליצור אותם יחד.

ישראל חסון: לשבת בעת הזאת בחוץ, להאיר בפנס לאחור ולהגיד עשיתם לא נכון – זאת לא הדרך.

ישראל חסון: לפיכך אני מציע להתנגד להצעת האי-אמון.

ישראל חסון: תודה.

יצחק זיו: תודה לחבר הכנסת ישראל חסון.

יצחק זיו: אני מזמין את חבר הכנסת אריה אלדד.

אדוני היושב-ראש, אדוני השר, חברי חברי הכנסת, חבר הכנסת חסון הצטער קודם על שחברי הכנסת הערבים וחבר הכנסת נתניהו לא היו כאן, כי הוא רצה להרגיע אותם.

תנו לי להרגיע אותם.

אין להם מה לדאוג מכניסתו של אביגדור ליברמן לממשלה.

אין להם לדאוג מההצהרות שלו, כי המלה שלו כבר לא מלה.

חבר הכנסת ליברמן, עוד מעט השר ליברמן, התגדר תמיד בתכונת אופי מרכזית אחת: מלה שלו היא מלה.

הוא איש שדבק בעקרונותיו, בהתחייבויות שלו.

בבחירות לכנסת הקודמת, לכנסת השש-עשרה, הלכתי יחד אתו באותה רשימה, עם הססמה: "עם ליברמן בלי מדינה פלסטינית".

מה קיבלנו בכנסת השבע-עשרה?

קיבלנו אביגדור ליברמן שמשלים עם הקמת מדינה פלסטינית.

הוא גם רוצה לצרף אליה את אום-אל-פחם, להגדיל עוד יותר את שטח המדינה הפלסטינית על חשבון המותניים הצרים של מדינת ישראל.

אל תדאגו, המלה שלו היא לא מלה.

לחבריו במחנה הלאומי שאומרים לו: תגיד, מה קרה לנאמנות לארץ-ישראל?

הוא אומר: 30 שנה הימין בשלטון ולא הצליח למנוע נסיגות, אולי הגיע הזמן לשנות כיוון.

אני קורא גם לחברי בימין להצטרף אלי.

אסתרינה טרטמן: הוא דיבר על שינוי השיטה, לא על שינוי הכיוון.

אריה אלדד: שינוי הכיוון.

אריה אלדד: שינוי כיוון בישיבת סיעת האיחוד הלאומי.

אריה אלדד: שינוי כיוון.

אסתרינה טרטמן: ישבתי לצדו בסיעת האיחוד הלאומי.

אריה אלדד: מי שהאידיאולוגיה מכבידה עליו אומר לחבריו: בואו נחליף אידיאולוגיה.

אריה אלדד: כשהוא הציג תנאים לכניסה לממשלה, בתקשורת הוא אמר: ועדת חקירה ממלכתית לחקירת מלחמת לבנון.

אסתרינה טרטמן: הוא עדיין אומר את זה.

אריה אלדד: איך התאדתה הוועדה הזאת?

אריה אלדד: כלום לא נשאר ממנה, ואני ערב לך שבוועדה לביקורת המדינה אתם לא תתמכו בהקמת ועדה כזאת, כי הממשלה מתנגדת לה.

אריה אלדד: אביגדור ליברמן הצהיר שלעולם לא יסכים להורדת יישובים, והוא מצטרף לממשלה שבקווי היסוד שלה כתוב "צמצום שטחי ההתיישבות הישראלית ביהודה ושומרון".

אסתרינה טרטמן: קווי היסוד - - -

אריה אלדד: ראש הממשלה חתם על הסכם, שמונח על שולחנך, חברת הכנסת טרטמן, עם חבר הכנסת עמיר פרץ, שר הביטחון, וכתוב בו: הממשלה אינה משנה פסיק מקווי היסוד שלה.

אריה אלדד: לממשלה הזאת אתם מצטרפים, ל"צמצום שטחי ההתיישבות הישראלית ביהודה ושומרון".

אסתרינה טרטמן: חבר הכנסת אלדד, מי כמוך יודע שקווי היסוד לא משקפים כלום.

אסתרינה טרטמן: תראה את ההיסטוריה.

יצחק זיו: אבקש לא להפריע.

אריה אלדד: ותמורת מה הוא עושה את זה?

אריה אלדד: תמורת תפקיד ריק מתוכן של התמודדות עם האיום האירני.

אריה אלדד: הלוא עמיר פרץ לא ייתן לו לדרוך בצה"ל, אולמרט לא ייתן לו לדרוך במוסד, ציפי לבני לא תוותר בשבילו על חמש דקות זמן איכות עם קונדוליסה רייס.

אריה אלדד: עם מה הוא יכין את ישראל לאיום האירני, עם לשכת הקשר "נתיב"?

אריה אלדד: פעם אביגדור ליברמן אמר שהוא לא מוכן להיות המסטיק של שרון, אז למה הוא פתאום מוכן להיות הצלוטייפ של אהוד אולמרט?

אריה אלדד: יש כלים, חברי הכנסת, שתקנתם היא בשבירתם.

אריה אלדד: הממשלה הזאת מסוכנת לישראל.

אריה אלדד: היא נכשלה במלחמה הקטנה בלבנון; היא לא מצליחה למנוע את הפיכת רצועת-עזה לדרום-לבנון, ואתם חושבים שהיא תצליח להתמודד עם האיום האירני?

אריה אלדד: יש כלים שתקנתם היא בשבירתם: למען ביטחון ישראל צריך להפיל את הממשלה הזאת, אבל אביגדור ליברמן מאחה בצלוטייפ את השברים, והכלי השבור הזה לא יהיה לכלי מלחמה שלם במלחמה הצפויה לנו עם אירן.

אריה אלדד: אין לנו אמון בממשלה הזאת, גם כאשר אביגדור ליברמן, שהמלה שלו כבר לא מלה, מצטרף אליה.

אריה אלדד: תודה רבה.

יצחק זיו: תודה רבה לחבר הכנסת אריה אלדד.

יצחק זיו: אני מזמין את חברת הכנסת שרה מרום-שלו.

יצחק זיו: אני רוצה להזכיר לחברי הכנסת לנסות לשמור על תרבות הדיבור.

שרה מרום שלו: אדוני היושב-ראש, חברי חברי הכנסת, אף שרוב חברי הכנסת מדברים על צירוף ישראל ביתנו לממשלה, אני אסטה מנושא זה ואדבר על יישובי עוטף-עזה.

שרה מרום שלו: בין יישובי עוטף-עזה ובין מרכז תל-אביב וגוש-דן מפרידים גיאוגרפית כמה מאות קילומטרים בלבד, אך בפועל מדובר בתהום ענקית, ואפשר לדמות את ההבדל ביניהם להבדל בין מדינת העולם השלישי, מדינה מתפתחת, ובין מדינה מערבית מפותחת.

שרה מרום שלו: אין בכך כל ביקורת על תושבי מרכז הארץ, שגם אני נמנית עמהם, אלא הכרה בפערים גדולים, שרק הולכים ומתרחבים.

שרה מרום שלו: שתי הסיבות העיקריות למצב העגום של יישובי עוטף-עזה הן העדר תשתיות מספקות והעדר ביטחון אישי.

שרה מרום שלו: מאז הסתיימה ההתנתקות, כבר יותר משנה, עומדים יישובי עוטף-עזה במרכז התקפות בלתי פוסקות של "קסאמים" מתוך הרצועה.

שרה מרום שלו: המחבלים מארגוני הטרור מצליחים לשפר כל הזמן את יכולתם להרחיב את טווח שיגור הטילים.

שרה מרום שלו: עד אשקלון הגיעו כבר, ועוד ידם נטויה.

שרה מרום שלו: למצב עגום זה, של "קסאמים" הנוחתים מדי יום ביישובי הדרום, יש השלכות רבות: השלכות על בריאותם הנפשית והפיזית של התושבים ובעיקר של הילדים, השלכות תרבותיות, השלכות דמוגרפיות, ובעיקר השלכות כלכליות.

שרה מרום שלו: מצבם הכלכלי של יישובי עוטף-עזה הולך ומידרדר.

שרה מרום שלו: האשמה היא כמובן לא רק ב"קסאמים", אלא בעיקר בהעדר פיתוח ובהעדר השקעות מסיביות ורציניות במהלך השנים.

שרה מרום שלו: כל ממשלות העבר חטאו בכך, וכולן אשמות בכך, אך אין ספק שירי ה"קסאמים" הבלתי-פוסק לא רק שאינו מוסיף, אלא גם מחמיר את מצבם הכלכלי, הגרוע ממילא, של היישובים עצמם ושל התושבים והאזרחים.

שרה מרום שלו: בדיוק כמו שממשלות קודמות השקיעו ושפכו סכומי עתק במיגון ופיתוח התנחלויות ברצועת-עזה, יש להשקיע כעת גם ביישובי עוטף-עזה.

שרה מרום שלו: מה שדרוש כעת הוא תוכנית הבראה נרחבת, שתכלול גם מתן פתרונות למצב הביטחוני הלא-פשוט, כגון מיגון בתי-ספר והשקעה במקלטים, וגם מתן פתרונות כלכליים למצוקות האמיתיות שנוצרו ביישובים אלה, ובעיקר בתחום אפשרויות התעסוקה.

שרה מרום שלו: מה שדרוש כעת הוא למעשה יצירת סדר עדיפויות חדש.

שרה מרום שלו: אני משוכנעת כי נושא זה עומד לנגד עיני ממשלת ישראל והשר לפיתוח הנגב והגליל.

שרה מרום שלו: אני מקווה שיימצאו הפתרונות הנכונים שיוציאו אותם מהמשברים ומהמצוקות הכלכליות שאליהם הם נקלעו.

שרה מרום שלו: תודה רבה.

יצחק זיו: תודה רבה לחברת הכנסת שרה מרום-שלו.

יצחק זיו: אני מזמין את חבר הכנסת מאיר פרוש.

רן כהן: - - -

קריאה: - - -

מאיר פרוש: אדוני היושב-ראש, עמיתי חברי הכנסת, ממשלה זו שמה לפניה מטרה אחת בלבד והיא הישרדות.

מאיר פרוש: בעצם אין לה סדר-יום.

מאיר פרוש: אין לה תוכניות בשום תחום.

מאיר פרוש: אך יש בה רדידות, וזה אולי מתחרז גם עם המלה הישרדות, ובסופו של דבר היא כנראה לא תימלט מן הגזירה לרדת מן ההגה השלטוני בצורה הזאת, גם אם זה יהיה בדרך של התאדות.

מאיר פרוש: מה אומר לנו ראש הממשלה?

מאיר פרוש: אני מצטט: ראש ממשלה לא צריך לקום כל בוקר עם אג'נדה, הוא רק צריך לנהל את המדינה.

מאיר פרוש: כל אחד מבין מדוע הוא אומר זאת.

מאיר פרוש: כי מה נותר לו למעשה לעשות?

מאיר פרוש: בעצם אולי כלום, אפס מעשים.

מאיר פרוש: הסכנות החמורות שמתגלות בציר פילדלפי מוכיחות את כישלון מדיניות ההתנתקות.

מאיר פרוש: המצרים מציעים עתה לתגבר את הקו ב-5,000 חיילים נוספים, וממשלת אולמרט חסרת אונים – אוי לי מיצרי ואוי לי מיוצרי.

מאיר פרוש: כלומר, היא בין הפטיש והסדן.

מאיר פרוש: אם כך ואם כך, הממשלה באמת אובדת עצות, כי יש עוד מאות מנהרות להברחת נשק.

מאיר פרוש: ובצה"ל – שם חוששים מפיגועי ירי בצירים.

מאיר פרוש: ירי ה"קסאמים" מצפון הרצועה נמשך וגובר, כאשר תושבי שדרות מפגינים מול ביתו של תושב עירם, שר הביטחון, וקוראים: אל תהפכו את שדרות לעיר רפאים; עד מתי ילדינו יוסיפו לסבול את הסבל הזה?

מאיר פרוש: בצפון, בלבנון, אנחנו שומעים לא רק את איומי הצרפתים אלא גם את איומיו של מתאם מדיניות החוץ של האיחוד האירופי, המכריז כי על ישראל להפסיק את טיסותיה בשמי לבנון.

מאיר פרוש: אמרתי כבר בשבוע שעבר, שזהו מחדל חמור נוסף של הממשלה, שלא השכילה להגיע להסכמה מוקדמת עם הממשל בוושינגטון בנושא חיוני זה.

מאיר פרוש: ומול אירן, כולנו יודעים שאנו תלויים בקהילה הבין-לאומית.

מאיר פרוש: אבל ראש הממשלה מר אולמרט מצא כנראה פתרון יצירתי, מינוי חבר הכנסת ליברמן לשר שאמור לפרק את תוכנית הגרעין.

מאיר פרוש: וכך הרשימה הארוכה בשדה המדיני והביטחוני נמשכת עד אין קץ.

מאיר פרוש: ממשלת מחדלים וממשלת כישלונות.

מאיר פרוש: ומה הפלא שעוסקים בוויכוחי סרק על שינוי שיטת הממשל, כאילו מכך תבוא הישועה לממשלה אומללה זו.

מאיר פרוש: ומה הפלא שעוסקים ברעיונות מטופשים, סליחה על הביטוי הבלתי-פרלמנטרי, של פירוק מאחזים ביהודה ושומרון.

מאיר פרוש: ומה הפלא שהממשלה הזאת איבדה כל כיוון ומחפשת מתחת לאדמה "אקשן" שיצדיק את קיומה.

מאיר פרוש: הוא שאמרנו: הישרדות, הישרדות והישרדות בלבד.

מאיר פרוש: אנו עומדים על סף אישור תקציב 2007, ובנושא זה עוד תינתן לנו ההזדמנות מעל במה זו לפרט את האיוולת הכלכלית-החברתית של תקציב אומלל זה.

מאיר פרוש: אבל בינתיים אומר במסגרת זו של הצעת אי-אמון כמה מלים על המדיניות החברתית-הכלכלית.

מאיר פרוש: הממשלה הבטיחה תקציב חברתי.

מאיר פרוש: אבל בפועל תקציב 2007 מבטא ירידה מצטברת של 11% לעומת שנת 2000.

מאיר פרוש: כלומר, הפחתת ההוצאה על חינוך, בריאות, קצבאות ושירותי רווחה בסך 12 מיליארד ש"ח.

מאיר פרוש: בתקציב 2007 יש גזירות קשות נוספות, ולצערנו, השכבות החלשות שוב משלמות את המחיר.

מאיר פרוש: לדעתי, אין כלל ספק שההוצאה החברתית חייבת להיות 55% מתקציב המדינה, כפי שהיתה לפני שש שנים בלבד.

מאיר פרוש: תביעת יהדות התורה היא בראש ובראשונה לבטל את גזירת הקפאת קצבאות הילדים וקצבאות הביטוח הלאומי, שמשמעותה שחיקה ריאלית של 4% בערך הקצבה.

מאיר פרוש: אדוני היושב-ראש, ראוי שכל חבר כנסת יקרא בעיון את ממצאי הדוח השנתי של מרכז טאוב לחקר המדיניות הכלכלית, מחקר מדעי המתפרסם מדי שנה ערב הגשת התקציב, כדי להיווכח בעומק המשבר החברתי במדינה ובסכנה הקיומית המאיימת עלינו.

מאיר פרוש: בדוח זה בולט הנתון החמור, שלפיו הקיצוץ בקצבאות הביטוח הלאומי בארבע השנים האחרונות בלבד היה בשיעור של 12%, כאשר ההוצאה על קצבאות הילדים ירדה ב-45%.

מאיר פרוש: הדוח של מרכז טאוב מאשר גם את טענת סיעת יהדות התורה, כי הצמיחה במשק לא הצליחה לפצות על הגזירות והקיצוצים בהוצאות החברתיות.

מאיר פרוש: כתוצאה מכך, ממדי העוני כידוע רק התרחבו, כפי שהדבר בא לידי ביטוי בדוח העוני התקופתי המתפרסם אחת לחצי שנה.

מאיר פרוש: ההצדקה ה"פורמלית" של ממשלת אולמרט לקיצוץ בהוצאה החברתית בתקציב 2007 היא הצורך לפצות על הנזקים הכלכליים שנגרמו במלחמת לבנון השנייה.

מאיר פרוש: אבל הממשלה לא מוסרת לציבור את כל הנתונים המדויקים במשק.

מאיר פרוש: מסתבר שהפסד התוצר עקב המלחמה יגיע ל-0.6% תוצר בלבד לעומת 1.2% הפסד תוצר בהערכות ראשוניות שפורסמו בתום המלחמה.

מאיר פרוש: מסתבר גם כי המשק מתאושש יחסית יפה מהמלחמה, וענפים רבים מצליחים להתגבר על ההשלכות העסקיות של ימי הלחימה.

מאיר פרוש: להערכת כלכלנים רבים, גם עלות המלחמה והפיצויים הישירים והעקיפים בשל ירי הטילים אינם מחייבים קיצוצים כה דרסטיים בהוצאה החברתית.

מאיר פרוש: חייבים לציין גם כי נתונים שפורסמו לאחרונה בעולם תומכים בדרישת יהדות התורה לבטל את השלב השני ברפורמה במס כדי לאפשר גידול בהוצאה החברתית.

מאיר פרוש: מסתבר, כי נטל המס בישראל הגיע ל-37% תוצר, נמוך מרוב המדינות המתועשות.

מאיר פרוש: נטל המס בישראל נמוך אף מנטל המס במדינות כמו צרפת, איטליה ובריטניה.

מאיר פרוש: לכן תצביע יהדות התורה נגד התקציב המוצע אם לא יהיו בו שינויים, ואני לא רואה את השינויים.

מאיר פרוש: לכן הממשלה הזאת גם ראויה לאי-אמון, והיא לא תשרוד חרף מאמציה.

יצחק זיו: תודה רבה לחבר הכנסת מאיר פרוש.

יצחק זיו: אני מזמין את חבר הכנסת רן כהן.

רן כהן: אדוני היושב-ראש, השר אטיאס שיצא ברגע זה, חבר הכנסת פרוש, למדתי עוד פרק בכנסת - שאתה רץ מהר.

רן כהן: הגעת בזמן לרשות הדיבור.

יצחק זיו: אבקש מחבר הכנסת רן כהן להמתין עד שייכנס כבוד השר.

רן כהן: אני מאוד מודה לך.

רן כהן: זה בסדר גמור.

רן כהן: אם תרצה, אפילו אחזור למקומי.

רן כהן: אפשר לשיר התקווה.

יצחק זיו: אנחנו נכריז על הפסקה של חמש דקות.

יצחק זיו: (הישיבה נפסקה בשעה 18:07 ונתחדשה בשעה 18:12.

יצחק זיו: )

יצחק זיו: כנסת נכבדה, נמשיך בדיון.

יצחק זיו: אני מזמין את חבר הכנסת רן כהן.

רן כהן: אדוני היושב-ראש, השר אדרי, חברות וחברי הכנסת, אני לא יכול להתחיל את הנאום שלי היום בנושא הצעות האי-אמון בלי לראות את ארגזי התקציב על השולחנות ולומר לך, השר אדרי, אם הפכו אותך למי שעושה את כל העבודה השחורה של הכנסת:

רן כהן: קחו בחזרה את כל הארגזים האלה, עם התקציב המרושע הזה; זה תקציב המשך לממשלת נתניהו, על כל הרעות החולות שהוא הביא על מדינת ישראל.

רן כהן: חשבנו, בין היתר, שתהיה בשורה מהממשלה הזאת; הליכוד התפלג, הכול השתנה.

רן כהן: הלכנו לבחירות בתקווה שמשהו חדש יצא מהן, והנה, מה שיצא הוא המשך האבל על אותה מדיניות אומללה ורעה, עד כדי כך שהיום אתם מנסים לברוח לדיבור על שינוי שיטת הממשל.

רן כהן: תיקנתם את החברה, את השלום כבר הבאתם, מהשטחים יצאנו, עכשיו צריך ללכת לשלב הבא ולשנות את שיטת הממשל.

רן כהן: נדמה לי שהדבר נורא ואיום.

רן כהן: אדוני היושב-ראש, האזנתי לחמש הצעות האי-אמון בממשלה וגם לשלוש תשובות השר.

רן כהן: העדות הפשוטה והגלויה ביותר לכך שהממשלה הזאת נותרה ריקה מתוכן היא שרק משום שהתוכן היחיד שנשאר לה הוא שימור עצמה הולכים היום לחיבור עם איווט ליברמן.

רן כהן: לא כדי למצוא אג'נדה.

רן כהן: באמת ממחר נהיה רגועים, יש לנו שר שיבלום את אחמדינג'אד; השר שיעצור את האיומים האסטרטגיים.

רן כהן: אני קורא לו השר של האיומים האסטרטגיים.

רן כהן: הוא עצמו יכול להיחשב איום אסטרטגי רק בגלל ההתבטאויות שלו, ההתבטאויות הבלתי-אחראיות של אדם שהוא כמעט על גבול חוסר האחריות מבחינת הנורמות הציבוריות.

רן כהן: אדוני היושב-ראש, בעניין הזה, אם הממשלה מנסה לשקם את עובדת האין-אג'נדה שלה באמצעות איווט ליברמן, זאת הונאה הציבור, אבל זאת בעיקר הונאה עצמית.

רן כהן: ומי כמו אהוד אולרמט, ראש הממשלה, יודע להונות את עצמו – הוא חי באילוזיות אדירות: הוא חי באילוזיות במלחמה, לפני המלחמה, במהלך המלחמה, אחרי המלחמה, וגם עכשיו, כשהוא מצרף את ישראל ביתנו ואת איווט ליברמן לממשלה כאיזו הצלה.

רן כהן: הרי כל בר-דעת יודע, חוץ ממי שהצביעו בעד הרשימה הזאת, שרשימת ישראל ביתנו היא בעצם אדם אחד: איווט ליברמן.

רן כהן: שמייצג מה?

רן כהן: כלום חברתי.

רן כהן: קראתי וחזרתי וקראתי את ההסכם בין איווט ליברמן ובין אהוד אולמרט.

רן כהן: השר אדרי, אין מלה אחת בנושא החברתי.

רן כהן: אין כלום: אין מצוקה, אין קשישים, אין חולים, אין ילדים, אין נכים, אין שום דבר; אפילו רוסים אין.

רן כהן: עד כדי כך.

רן כהן: אפילו את הרוסים שהצביעו בעדו הוא שכח.

רן כהן: כל מה שיש זה – איווט ליברמן, שר ליעדים אסטרטגיים.

רן כהן: פשוט מדהים ומקומם.

רן כהן: מה איווט ליברמן מייצג?

רן כהן: עמדה פאשיסטית גזענית כלפי הציבור הערבי בישראל.

רן כהן: אני אומר לכם, אילו היה הדבר הזה, שיוצע כאן היום, מוצע במדינה אחרת על מי שהתבטא בגויים כלפי יהודי אותה מדינה, מדינת ישראל היתה מתקוממת כולה על אשר ממשלה זדונית מצרפת לשורותיה גזען כלפי המיעוט היהודי.

רן כהן: הרי שמענו בדיוק מה הוא אמר פה על המיעוט הערבי; שמענו את הדברים.

רן כהן: מדובר באדם שבמידה רבה מאוד מגלם הפקרות בדרכי ההתבטאויות שלו: הוא כבר מפציץ את סכר אסואן, מפציץ את טהרן, הופך את עזה למגרש כדורגל.

רן כהן: בכלל, באזור הזה מוחקים אנשים, ומדינות, וארצות ונכסים בלהג, בהבל פה.

רן כהן: מי נותן למי שנוהג בהבל פה בדרכי העולם, בדרכי המדינה, להיות במקום כל כך חשוב מבחינה ביטחונית כפי שאהוד אולמרט נותן היום לאיווט ליברמן?

רן כהן: זה אבסורד מבחינת האחריות הלאומית והמדינית שלנו.

רן כהן: הממשלה הזאת היא ממשלה אנטי-חברתית, ותהיה אנטי-חברתית עוד יותר עם איווט ליברמן; היא נגד פתרון בשטחים ונגד שלום, ותהיה נגד שלום ונגד פתרון בשטחים עוד יותר עם איווט ליברמן; היא ממשלה פחות מכשרה ופחות מטהורה במעשי ידיה, ותהיה עוד פחות כזאת עם איווט ליברמן.

רן כהן: לכן יש לנו כל הסיבות להצטרף להצעת האי-אמון שהוגשה בגין זה.

רן כהן: לגבי שתי ההצעות הראשונות – טעמן עמן, כפי הנראה, ונצטרך לשקול את עמדתנו כלפי כל אחת מהן לחוד.

רן כהן: לא בגלל נקודת זכות כלשהי שיש לממשלה, אלא בגלל ההתנסחות של הליכוד ושל אפי איתם כאן.

רן כהן: צר לי על מפלגת העבודה; באמת, חברת הכנסת , כואב הלב.

רן כהן: לא רק בגלל ידידות ארוכת טווח, אלא בכל זאת, היתה ציפייה ממפלגה כזאת, כאשר מדובר בגזען, כאשר מדובר באובדן, כאשר מדובר בכך שממחר אין ממשלת אולמרט-פרץ, יש ממשלת אולמרט-ליברמן, זה מה שיהיה, כי שם יתכססו, שם יעשו את כל הקליקות, שם יעשו את כל הטריקים.

רן כהן: מזה תהיה לנו ממשלה, שאילו היה מוח עצמות למפלגה שלך – וחבל לי שאין לה – היתה יכולה היום לעשות מעשה ולמנוע את המהלך הזה.

רן כהן: אני יודע שלבך עם הדברים האלה שאני אומר, ולכן אני לא פוגע בך, אבל בהחלט צר לי על מפלגת העבודה.

רן כהן: הייתי מאוד מאוד מצפה שתלך בדרכו של אופיר פינס, שעשה היום מהלך שאני מאוד מזדהה אתו, אם כי למען האמת כואב לי הלב על שאחת מקרני האור שיש בממשלה הזאת, ממחר לא תהיה, ולעומת זאת קרן לא כל כך מאירה כן תהיה ליד שולחן הממשלה.

רן כהן: תודה רבה, אדוני.

יצחק זיו: תודה רבה לחבר הכנסת רן כהן.

יצחק זיו: אני מזמין את חבר הכנסת טלב אלסאנע.

טלב אלסאנע: אדוני היושב-ראש, חברי הכנסת, הכנסת מקיימת בימים הקרובים - ביום חמישי - מושב מיוחד לזכרו של ראש הממשלה המנוח יצחק רבין.

טלב אלסאנע: צריך לזכור שראש הממשלה נרצח על-ידי רוצח שנמצא בכלא, אבל לפני שנרצח באותה ירייה, הוא היה קורבן להסתה פרועה של הימין הקיצוני.

טלב אלסאנע: וראו זה פלא, באותו שבוע שבו מקיימים מושבים, כנסים לזכרו של קורבן הסתה פרועה של הימין, הממשלה מכניסה תחת כנפיה מי שמסמל את הימין בפרצוף הכי מכוער שלו.

טלב אלסאנע: אם מישהו רוצה לראות דוגמה שמסמלת את הטירוף שתוקף את הממשלה ואת המדינה ואת האזרחים, את הסחף הימני, הוא יכול לראות בתוצאות הסקר המזעזע, שאני חושב שגם עצם העובדה שלא רבים הזדעזעו ממנו, זה כשלעצמו צריך לזעזע את כולנו - סקר על כך ש-30% סבורים שצריך לקצוב את עונשו של אותו רוצח.

טלב אלסאנע: אין ספק שיש קשר בין אותו סקר, בין אותן תוצאות שמשקפות את טירוף המערכות והסחף הימני, לבין הטירוף של ליברמן.

טלב אלסאנע: ליברמן לא מדאיג אותנו.

טלב אלסאנע: היהודים אומרים: אנחנו עברנו את פרעה, נעבור גם את זה.

טלב אלסאנע: אנחנו עברנו את הממשל הצבאי – עברנו את פרעה שלנו – וגם את ליברמן נעבור.

טלב אלסאנע: זה לא צריך להדאיג אותנו.

סופה לנדבר: - - -

טלב אלסאנע: אבל אני חושב שליברמן צריך להדאיג את כל אלה שהם שוחרי שלום, שרוצים להמשיך לחיות כחלק מהמזרח התיכון.

טלב אלסאנע: מי שמערער על הלגיטימציה של ישראל להיות חלק מהמזרח התיכון זה לא "חמאס"; מי שמערער על הלגיטימציה של ישראל להיות חלק מהמזרח התיכון זה ליברמן – ולא ליברמן האיש.

טלב אלסאנע: אני חושב שלגמד את הדיון כולו ולדבר על ליברמן – אנחנו עושים עוול.

טלב אלסאנע: ליברמן הוא התופעה.

טלב אלסאנע: הוא תפיסת העולם שמכחישה את האחר; תפיסת העולם שרואה באגף חקירות במשטרה גוף שצריך להכחיד אותו מהעולם, שרואה את החוק כאיזשהו נטל.

טלב אלסאנע: זאת התפיסה שהיא מסוכנת לדמוקרטיה.

טלב אלסאנע: ליברמן בתוך הממשלה – השלום מחוץ לאזור.

טלב אלסאנע: איך אומרים, ליברמן in – השלום out; ליברמן in – הדו-קיום והשוויון out, וזה צריך להדאיג את כולנו.

סופה לנדבר: - - -

טלב אלסאנע: חברת הכנסת לנדבר, שמציינת שהיא לא מסכימה עם מה שאני אומר - - -

סופה לנדבר: נכון.

טלב אלסאנע: אני חושב שלא מדאיג אותי מה שאת חושבת, אני מכיר אותך, אבל בתוך המפלגה יש איש אחד, עם תפיסה אחת, שאצלו המטרה מקדשת את כל האמצעים.

טלב אלסאנע: אין גבול, אין דין, אין דיין, אין קווים אדומים, והוא מסוכן לעצמו, למפלגתו וגם לממשלה.

טלב אלסאנע: הממשלה הזאת מנסה לשרוד בכל מחיר.

טלב אלסאנע: החברה הישראלית נמצאת במשבר אחרי מלחמת לבנון, המנהיגות הישראלית נמצאת במשבר אחרי מלחמת לבנון, והם נתלים בקש הזה, שנקרא ליברמן - - -

צבי הנדל: תגיד לי, כמה שילם לכם ליברמן - - -

טלב אלסאנע: - - - הוא מנצל את המשבר שהם נתונים בו, הוא מעצים את הדעה שהיתה לא לגיטימית, והיא מקבלת את הלגיטימציה.

טלב אלסאנע: הלגיטימציה של הפאשיזם החדש הזה, היא דה-לגיטימציה לדמוקרטיה ולערכים שלה.

טלב אלסאנע: ולכן, המאבק לא צריך להיות שלנו.

טלב אלסאנע: הוא צריך להיות של כל שוחרי השלום, כי מה שהוא מסמל, ההתנגדות לדו-קיום באזור, הסכנה, הוא לא יכול להילחם באירן ובאסואן וכל הססמאות, כאילו הוא דון קישוט החדש, אדון העולם – הוא לא יוכל להילחם באף אחד.

טלב אלסאנע: מקסימום, הוא יכול להתמודד עם אגף החקירות.

טלב אלסאנע: אבל, הוא מסוכן לסיכוי, לתקווה, לעתיד.

טלב אלסאנע: וחבל שהממשלה הזאת מנסה לשרוד במחיר של חיסול שארית הדמוקרטיה, אחרי שחיסלה את הביטחון והסיכוי לשלום, ואחרי שאנחנו רואים בתקציב שהיא מחסלת את התקווה לרווחה ולשגשוג.

טלב אלסאנע: על מפלגת העבודה אסור להרבות מלים.

טלב אלסאנע: כל מי שאומר מלה, כל המוסיף על המחזה המתועב שראינו אתמול – רק גורע.

טלב אלסאנע: לא יכול להיות שמפלגה שהיושב-ראש שלה לא אחת עולה על הדוכן - - -

דליה איציק: חבר הכנסת טלב אלסאנע, אני מתעקשת שיקשיבו לך בכבוד.

טלב אלסאנע: תודה.

דליה איציק: חברי חברי הכנסת, נא לשבת.

דליה איציק: נא לשבת, חבר הכנסת דוד אזולאי.

דליה איציק: אנחנו עוד מעט עוברים להצבעה.

דליה איציק: חבר הכנסת צבי הנדל, אנא ממך.

דליה איציק: תודה.

דליה איציק: חבר הכנסת סילבן שלום, אנחנו ממתינים, אדוני.

דליה איציק: תודה לך.

קריאה: הוא אומר דברים חכמים.

דליה איציק: אני יודעת.

דליה איציק: חבר הכנסת סילבן שלום תמיד אומר דברים חכמים.

סילבן שלום: תודה רבה.

רוני בר-און: בנושאים מיוחדים הוא אפילו ממש מצטיין.

דליה איציק: תודה, השר בר-און.

טלב אלסאנע: ולכן - - -

דליה איציק: רק שנייה, חבר הכנסת, אני אוסיף לך דקה.

דליה איציק: יקשיבו לך.

דליה איציק: סדרנים, עדיין לא לסגור את הדלתות, ולא על הידיים של משולם נהרי.

דליה איציק: מסכן.

דליה איציק: זה לא מצחיק.

דליה איציק: בבקשה.

טלב אלסאנע: גברתי היושבת-ראש, לא היו לנו הרבה תקוות ממפלגת קדימה, כי בעצם זו לא מפלגה.

טלב אלסאנע: זו מפלגה שהיא פיקציה שנוצרה ערב הבחירות, עקב הפילוג בליכוד - - -

סילבן שלום: מי?

סילבן שלום: מי?

סילבן שלום: איזו מפלגה?

טלב אלסאנע: קדימה, שקוראים לה קדימה.

סילבן שלום: תחזור, שישמעו.

טלב אלסאנע: בעצם, אין לה אידיאולוגיה, אין מנגנון, אין כלום.

טלב אלסאנע: אבל, מפלגת העבודה, אומרים שהיא מפלגה עם היסטוריה, וציפינו שמפלגת העבודה תציג איזו עמדה עקרונית.

טלב אלסאנע: ומתברר שהכיסאולוגיה גוברת על הכול, נחלת הכול.

טלב אלסאנע: זה העיקרון היחיד שנותר במפלגה הזאת.

טלב אלסאנע: כאשר מדברים על שלום ומצרפים את ליברמן – איך יכול להיות, איך יכולים לשווק את זה?

טלב אלסאנע: הרי מדברים על "חמאס", "חמאס" מוכן לדבר עם מדינת ישראל.

טלב אלסאנע: הוא לא מוכן להכיר בפלסטינים, לא במדינה פלסטינית.

טלב אלסאנע: הוא חושב במושגים כאילו מדברים כאן לא במדינת ישראל עם שישה מיליונים, אלא בברית-המועצות.

טלב אלסאנע: הוא חושב שהוא נשיא של ברית-המועצות כאן.

טלב אלסאנע: ומפלגת העבודה, ברוב – חשבנו, אולי 51% – ברוב של 70%, מה זאת אומרת?

טלב אלסאנע: אנחנו מדברים על הדמוקרטיה בתימן?

טלב אלסאנע: הרי בבחירות האחרונות נשיא תימן קיבל בקושי 70% מקולות הבוחרים.

טלב אלסאנע: במפלגת העבודה, 70% בעד צירוף ליברמן?

טלב אלסאנע: זאת פשיטת רגל מוחלטת של כל האידיאולוגיה שמציגים, והדבר היחיד שניסו – אין לנו ברירה ואין לנו אלטרנטיבה; ודאי אפשר לחיות מחוץ לממשלה מתועבת עם ליברמן.

טלב אלסאנע: אפשר לחיות עם החזון, עם האידיאולוגיה, עם העיקרון.

טלב אלסאנע: לא צריך להקריב את הכול כדי לשבת על הכיסא.

טלב אלסאנע: בהקשר זה אני רוצה לברך את חבר הכנסת השר אופיר פינס, שהוכיח - -

דליה איציק: חבר הכנסת דני יתום.

טלב אלסאנע: - - עמידה עקרונית, ערכית - - -

דני יתום: כבוד היושבת-ראש, תשלחי אותי - - -

דליה איציק: אתה רוצה להיות שגריר?

טלב אלסאנע: דווקא ביום הזה הוא היה יכול להיות כשאר חברי הכנסת, כשאר השרים, להצביע ולהישאר שר, אבל הוא לא ראה שלהיות שר הוא הדבר החשוב ביותר, ולאבד את ה"אני מאמין" שלו, להקריב את כל הערכים שלו על מזבח הישיבה בממשלה.

טלב אלסאנע: לכן הוא התגלה כבעל שיעור קומה.

טלב אלסאנע: אם יש תקווה ואם יש אור ביום השחור הזה, זה אותה עמדה עקרונית שגילה השר אופיר פינס.

טלב אלסאנע: החשש שלי הוא מהניסיון להביא מישהו כדי להכשיר את השרץ של הימין, על-ידי הקמת ועדה לענייני ערבים.

טלב אלסאנע: גברתי היושבת-ראש, הממשלה הזאת יכולה להירשם בספר השיאים של גינס במספר הוועדות שהיא הקימה בתקופה הקצרה שהיא מכהנת.

טלב אלסאנע: אנחנו לא צריכים ועדת שרים לענייני ערבים.

טלב אלסאנע: הניסיון להכשיר את השרץ הזה, הגזעני, הפסול, על-ידי מינוי שר – תארו לעצמכם איזה אבסורד, רבותי.

טלב אלסאנע: השר אופיר פינס מתפטר על רקע צירוף ליברמן, ויכניסו ערבי כדי להכשיר את השרץ הזה.

טלב אלסאנע: אף אחד לא יכול להכשיר.

טלב אלסאנע: המים של המזרח התיכון כולו לא יכולים להכשיר את השרץ הזה.

טלב אלסאנע: סיעת רע"ם-תע"ל תצביע אי-אמון בממשלה שמקריבה את דרכה, מקריבה את הסיכוי לשלום על מזבח הישרדות פוליטית.

טלב אלסאנע: תודה רבה.

דליה איציק: תודה רבה, אדוני.

דליה איציק: חבר הכנסת חנא סוייד, בבקשה.

דליה איציק: יסיים את הדיון חבר הכנסת ואסל טאהא.

חנא סוייד: גברתי היושבת-ראש, השרים המכובדים, חברי הכנסת, מה עוד אפשר לומר על הצטרפות ישראל ביתנו והשר המיועד ליברמן לממשלה הזאת ועדיין לא נאמר מעל הבמה הזאת?

דליה איציק: כבוד ממלאת-מקום ראש הממשלה, גברתי שרת החוץ, נא לשבת.

חנא סוייד: עמדו כאן חברי כנסת ושרים וניסו להפיג את החששות של האוכלוסייה הערבית כתוצאה מהמהלך הזה של צירוף מפלגת ישראל ביתנו והשר ליברמן לממשלה, כאילו חשבו שהאוכלוסייה הערבית רועדת מהעניין הזה.

חנא סוייד: אני רוצה לומר שהאוכלוסייה הערבית בישראל לא חוששת בכלל מהמהלך הזה.

חנא סוייד: הציבור הערבי שואב את המעמד שלו במדינה מתוך היותו חלק בה ומכיוון שהוא חי במולדת שלו.

חנא סוייד: לא הממשלה ולא עוד מפלגה שמצטרפת אליה יגרמו לאוכלוסייה הערבית לפחוד.

חנא סוייד: אני חושב שצריך להרגיע את הציבור בישראל בכלל, בגלל הפגיעה בדמוקרטיה שמתלווית להליך של צירוף המפלגה הזאת לממשלה.

חנא סוייד: כבר נאמר כאן שלא מדובר בעוד איש ימין שנכנס לממשלה ולקואליציה.

חנא סוייד: אמרו גם שהשר ליברמן כבר היה בממשלה הזאת, אבל הוא היה בממשלה לא עם הדעות האלה, לפחות הוא לא רץ לבחירות עם דעות שהן ימניות, גזעניות ופאשיסטיות.

חנא סוייד: לכן הכניסה של ישראל ביתנו והשר ליברמן לממשלה שונה בהחלט ממה שהיה בעבר.

חנא סוייד: זה לא עוד איש ימין, זה איש מסוכן לדמוקרטיה ולשלום במזרח התיכון.

חנא סוייד: אני מוצא כאן הזדמנות נאותה לברך את השר אופיר פינס על התפטרותו מהממשלה.

חנא סוייד: זה מסמל עמדה ערכית אצל השר אופיר פינס והמחנה שהוא מוביל במפלגת העבודה.

חנא סוייד: דבר נוסף מאוד חשוב - אני רוצה לפנות לאישים ערבים, לחברי כנסת ערבים, שלא יתפתו בשום פנים ואופן להיכנס לנעליו ולשבת על הכיסא שהשר פינס עזב.

חנא סוייד: לא יעלה על הדעת, זה לא מובן בכלל, לא לערבים ולא ליהודים, ששר או אישיות ערבית תיכנס במקום השר פינס.

חנא סוייד: זה דבר מגונה ולא מתקבל בשום פנים ואופן.

חנא סוייד: אני חושב שאנשים ששמותיהם כבר הוזכרו בהקשר זה, כבר יודעים שזה מעשה שלא ייעשה.

חנא סוייד: יש סכנה לדמוקרטיה בישראל.

חנא סוייד: הכניסה של המפלגה הזאת לממשלה ולקואליציה מעכירה את האווירה במדינת ישראל.

חנא סוייד: לכן הציבור כולו צריך להיות מודע לכך שיש כאן מעשה מסוכן.

חנא סוייד: אני מזהיר שהשר ליברמן עם העמדות שלו, עם ההפצצות שלו, החל מטהרן וכלה בסכר אסואן, יסכן את ישראל ואת המזרח התיכון.

חנא סוייד: לכן, זו סכנה אמיתית.

חנא סוייד: מי שמדבר על קווי היסוד של הממשלה ואומר שזה לא משנה, כי יש קווי יסוד לממשלה – אני פונה לראש הממשלה ומבקש ממנו, שאם הוא רוצה להכשיר את העניין הזה במידה מועטה, שיבקש ממפלגת ישראל ביתנו, ובאופן אישי מהשר ליברמן, לעמוד כאן ולומר: טעיתי, זה לא מה שאני הולך ליישם בממשלה הזאת.

חנא סוייד: העקרונות האלה, הקריאות שלי הם נחלת העבר, ואני לא אפעל בממשלה כדי ליישם את העקרונות של מפלגת ישראל ביתנו כפי שהתבטאו בבחירות האחרונות.

חנא סוייד: אני חושב שזה המינימום שבמינימום שאפשר לעשות וצריך לעשות.

חנא סוייד: זה מחובתה של כנסת ישראל ושל ממשלת ישראל, אחרת זה יהיה ביזיון גם לבית הזה וגם לדמוקרטיה הישראלית בכלל.

חנא סוייד: לכן ביקשנו ונדגיש את קריאתנו לאי-אמון בממשלה הנוכחית.

דליה איציק: תודה, אדוני.

דליה איציק: יסיים את הדיון חבר הכנסת ואסל טאהא.

דליה איציק: חברי חברי הכנסת, מייד לאחר מכן אנחנו נעבור להצבעה.

נסים זאב: - - - כבר חצי שעה - - -

דליה איציק: פעם ראשונה ופעם שנייה.

דליה איציק: צא החוצה בבקשה.

דליה איציק: צא החוצה.

דליה איציק: סדרנים, תשאירו אותו.

דליה איציק: חברי השרים, נא לשבת.

ואסל טאהא: גברתי היושבת-ראש, חברי הכנסת, אני מצטט: שלום לא יהיה כאן לעולם.

ואסל טאהא: יש לחלק את השטח המיושב של הפלסטינים לקנטונים במגמה למחוק לנצח את החלום שלהם למדינה פלסטינית עם רצף טריטוריאלי.

ואסל טאהא: אחר כך יבוא טרנספר מרצון, ואם זה לא יצליח – יש להפעיל גורמים בין-לאומיים ולשכנעם לעזוב בכסף.

ואסל טאהא: ועוד אני מצטט מאמירה בינואר 2003: יש להפציץ את סכר אסואן.

ואסל טאהא: וכיצד?

ואסל טאהא: רק בנשק להשמדה המונית אפשר לפוצץ את הסכר.

ואסל טאהא: כלומר, הוא מציע לבצע פשע נגד האנושות, נגד עם שלם, להפציץ סכר, להטביע את עמק הנילוס על עריו, על כפריו, על תושביו.

ואסל טאהא: פשע נגד עם שלם, פשע נגד מדינה שאף חתמה על הסכם שלום עם ישראל.

ואסל טאהא: גברתי היושבת-ראש, הוא לא רק מאיים על מדינות ערב וערבים.

ואסל טאהא: כדרכו של גזען, הוא לא עוצר.

ואסל טאהא: הוא מאיים גם על יהודים שמתנגדים, שמסרבים לשרת בצבא הכיבוש מטעמים מצפוניים.

עתניאל שנלר: לצבא הזה קוראים "צבא-הגנה לישראל".

ואסל טאהא: הוא גם מאיים לשלול את האזרחות שלהם.

ואסל טאהא: לכן הוא סכנה לא רק לערבים; הוא סכנה לכל האזרחים.

ואסל טאהא: סכנה לשלום, סכנה לכל הידברות במדינה הזאת.

ואסל טאהא: חבר הכנסת ישראל חסון נימק ואמר: אנחנו רוצים להשפיע מבפנים.

ואסל טאהא: צדקת, אתה תשפיע, אבל לשלילה.

ואסל טאהא: ראינו כיצד ליברמן השפיע לשלילה בממשלה הקודמת, כשהיה שר התחבורה.

ואסל טאהא: ראינו כיצד הוא חיבל – אפילו עם מדינה שחתמה על הסכם שלום עם ישראל – בפרויקט משותף ליד עקבה.

ואסל טאהא: הוא חיבל בפרויקט הזה.

ואסל טאהא: כן, אתה תשפיע, אני בטוח שכולכם תשפיעו.

ואסל טאהא: הוא אמר גם – ואנחנו לא נשכח מה שהוא אמר – שקדימה היא מפלגה בלי תפיסת עולם, שהיא תתפורר.

ואסל טאהא: לכן הוא נכנס, כדי לשכנע אותה לטפח את האג'נדה שלו, את הפרוגרמה שלו, את התוכנית שלו, את תפיסת העולם שלו.

ואסל טאהא: אני בטוח שהוא ישפיע.

ואסל טאהא: לכן הוא ויתר על הכול, לא רוצה משרדים, לא רוצה שום דבר, הוא רוצה קודם לקבל את הלגיטימציה של המפלגות האחרות במדינת ישראל.

ואסל טאהא: קודם כול העבודה, ואחר כך קדימה ושאר השותפים.

ואסל טאהא: אני מתפלא איך מעניקים לגיטימציה לאדם שכל השקפת עולמו היא לעשות דה-לגיטימציה של 20% מהאוכלוסייה במדינה, ודה-לגיטימציה של יהודים שהם סרבנים מטעמי מצפון, שלא רוצים לשרת בצבא הכיבוש.

ואסל טאהא: אדם כזה ודאי שהוא מסוכן.

ואסל טאהא: יותר מסוכן מהיידר.

ואסל טאהא: לכן – מותר לדעת הקהל בישראל לגבש עמדה נגד הסכנה הזאת.

ואסל טאהא: גם דעת הקהל בעולם חייבת לגבש עמדה – כפי שגיבשה עמדה נגד היידר – נגד ליברמן ונגד הממשלה שצירפה אותו לשורותיה.

ואסל טאהא: גברתי היושבת-ראש, אנחנו לא שוכחים מה שליברמן אמר על עמיר פרץ, שר הביטחון, ולא שוכחים מה שהוא אמר על המשנה לראש הממשלה.

יובל שטייניץ: מה הוא אמר?

ואסל טאהא: הוא ביקש ששר הביטחון עמיר פרץ ילמד חשבון, שיחזור לכיתה א' ללמוד חשבון.

ואסל טאהא: אדם שלא מכבד את הזולת, אדם שמסכן את הזולת, חבל שיקבל לגיטימציה.

ואסל טאהא: לכן, גברתי היושבת-ראש, ממשלה כזאת אינה ראויה לאמון.

דליה איציק: תודה לך, אדוני.

דליה איציק: חברי חברי הכנסת, אדוני ראש הממשלה, רבותי השרים, אנחנו עוברים להצבעה.

דליה איציק: נא לשבת.

דליה איציק: לא מדברים ביציעים.

דליה איציק: לפנינו חמש הצבעות נפרדות.

דליה איציק: תחילה נצביע על הצעת סיעת הליכוד להביע אי-אמון בממשלה – ממשלה ללא כיוון וללא תוכנית.

דליה איציק: הצבעה.

דליה איציק: הצבעה מס' 1 בעד הצעת סיעת הליכוד להביע אי-אמון בממשלה – 20 נגד – 70 נמנעים – 12 הצעת סיעת הליכוד להביע אי-אמון בממשלה לא נתקבלה.

דליה איציק: אני קובעת שהצעת האי-אמון מטעם סיעת הליכוד לא נתקבלה.

דליה איציק: אנחנו עוברים להצבעה על הצעת סיעות האיחוד הלאומי - מפד"ל – יהדות התורה – בשל מצבם הכלכלי של היישובים בעוטף-עזה.

דליה איציק: חברי חברי הכנסת, הצבעה.

דליה איציק: הצבעה מס' 2 בעד הצעת סיעות האיחוד הלאומי - מפד"ל – יהדות התורה להביע אי-אמון בממשלה – 21 נגד – 62 נמנעים – 14 הצעת סיעות האיחוד הלאומי - מפד"ל – יהדות התורה להביע אי-אמון בממשלה לא נתקבלה.

דליה איציק: אני קובעת שהצעת האי-אמון מטעם סיעות האיחוד הלאומי - מפד"ל – יהדות התורה לא נתקבלה.

דליה איציק: אנחנו עוברים להצבעה על הצעת סיעת רע"ם-תע"ל להביע אי-אמון בממשלה בשל צירוף חבר הכנסת אביגדור ליברמן לממשלה.

דליה איציק: הצבעה מס' 3 בעד הצעת סיעת רע"ם-תע"ל להביע אי-אמון בממשלה – 15 נגד – 64 נמנעים – 15 הצעת סיעת רע"ם-תע"ל להביע אי-אמון בממשלה לא נתקבלה.

דליה איציק: אני קובעת שהצעת האי-אמון מטעם סיעת רע"ם-תע"ל לא נתקבלה.

דליה איציק: אנחנו עוברים להצבעה על הצעת סיעת חד"ש להביע אי-אמון בממשלה בשל צירוף חבר הכנסת אביגדור ליברמן.

דליה איציק: הצבעה מס' 4 בעד הצעת סיעת חד"ש להביע אי-אמון בממשלה – 14 נגד – 67 נמנעים – 13 הצעת סיעת חד"ש להביע אי-אמון בממשלה לא נתקבלה.

דליה איציק: אני קובעת שהצעת האי-אמון מטעם סיעת חד"ש לא נתקבלה.

דליה איציק: אנחנו עוברים להצעת סיעת בל"ד להביע אי-אמון בממשלה בשל צירוף חבר הכנסת אביגדור ליברמן לממשלה.

דליה איציק: הצבעה מס' 5 בעד הצעת סיעת בל"ד להביע אי-אמון בממשלה – 16 נגד – 68 נמנעים – 13 הצעת סיעת בל"ד להביע אי-אמון בממשלה לא נתקבלה.

דליה איציק: אני קובעת שהצעת האי-אמון מטעם סיעת בל"ד לא נתקבלה.

דליה איציק: ["דברי הכנסת", מושב ראשון, חוב' י"ג, עמ' 2219.

דליה איציק: ]

דליה איציק: הנושא הבא על סדר-היום הוא הצבעה על בקשת ועדת העבודה, הרווחה והבריאות להחיל דין רציפות על הצעת חוק הטבות לנפגעי פוליו.

דליה איציק: אנחנו עוברים להצבעה.

דליה איציק: הצבעה מס' 6 בעד הודעת הוועדה – 99 נגד – אין נמנעים – אין הודעת ועדת העבודה, הרווחה והבריאות על רצונה להחיל דין רציפות על הצעת חוק הטבות לנפגעי פוליו, התשס"ו-2005, נתקבלה.

דליה איציק: אני קובעת כי הוחל על הצעת חוק הטבות לנפגעי פוליו דין רציפות, והיא עוברת לוועדת העבודה, הרווחה והבריאות להכנתה לקריאה שנייה ולקריאה שלישית.

דליה איציק: אני מברכת אתכם, ביציע, ואת הממשלה – אופוזיציה וקואליציה כאחת.

דליה איציק: אנחנו עוברים לנושא הבא על סדר-היום: הודעת הממשלה על צירוף שר לממשלה ועל מינוי סגן שר במשרד הביטחון.

דליה איציק: אני מזמינה את השר יעקב אדרי למסור את ההודעה.

דליה איציק: אדוני המשנה לראש הממשלה, נא לשבת עוד דקה.

יעקב אדרי: גברתי היושבת-ראש, אדוני ראש הממשלה, חברי חברי הכנסת, אני מתכבד להודיע לכנסת כי הממשלה החליטה, בהתאם לסעיף 15 לחוק-יסוד: הממשלה, לצרף את חבר הכנסת אביגדור ליברמן לשר נוסף בממשלה.

יעקב אדרי: בהתאם לסעיף 5(א) לחוק-היסוד האמור יהיה השר ליברמן סגן ראש הממשלה.

יעקב אדרי: בהתאם לסעיף 15 לחוק-יסוד: הממשלה, אני מבקש בשם הממשלה את אישור הכנסת לכך.

יעקב אדרי: השר ליברמן יופקד מטעם ראש הממשלה על גיבוש מדיניות ישראל ביחס לאיום האסטרטגי על ישראל באמצעות תיאום של זרועות המודיעין והביטחון השונות העוסקות בנושא.

יעקב אדרי: אין בכך כדי לגרוע מסמכויותיו של כל שר אחר המכהן בתחומי משרדו.

יעקב אדרי: כן יופקד השר ליברמן על פעילות לשכת הקשר "נתיב".

יעקב אדרי: כמו כן אני מתכבד להודיע לכנסת, בהתאם לסעיף 25(א) לחוק-יסוד: הממשלה, כי הממשלה אישרה את מינויו של חבר הכנסת אפרים סנה, על-ידי שר הביטחון ובהסכמת ראש הממשלה, לתפקיד סגן שר הביטחון.

יובל שטייניץ: הוא לא יכול להיות.

דליה איציק: חברי חברי הכנסת, אנחנו עוברים לדיון על הודעת הממשלה.

דליה איציק: ועדת הכנסת קבעה מסגרת של 15 דקות.

דליה איציק: אנחנו עוברים לסיעת הליכוד – חבר הכנסת , 15 דקות.

דליה איציק: בבקשה.

גדעון סער: גברתי היושבת-ראש – קצת קשה להתחיל לדבר בתנאים האלה.

דליה איציק: נמתין עד שיהיה כאן שקט.

דליה איציק: אתם מפריעים לדובר לדבר.

דליה איציק: נא לשבת או לצאת החוצה.

גדעון סער: גברתי היושבת-ראש, כנסת נכבדה, כמה טוב שיש בכנסת פרוטוקולים וסטנוגרמות שאפשר לראות בהם מה אמרו נציגי הציבור לפני שנים מספר, לעתים לפני כמה חודשים או ימים.

גדעון סער: החלטתי להסתכל בפרוטוקול הדיון של יום כינון הממשלה, 4 במאי 2006, ומצאתי בו דברים ברורים, חד-משמעיים ונוקבים נגד הממשלה שרק הוקמה.

גדעון סער: אחד הדוברים הטובים באותו דיון היה ידידנו חבר הכנסת והשר המיועד אביגדור ליברמן, אשר נאם נאום מפורט ובו הסביר – אולי יותר נכון להתחיל ממה שהוא סיים בו.

גדעון סער: בסיום דבריו הוא אמר שהממשלה לא תאריך ימים, וטוב לעם ישראל שהיא לא תאריך ימים – היא תחזיק שנה וחצי לכל היותר.

גדעון סער: בנימה של פולמוס שאינה מקובלת בבית הזה הוא תקף אותנו, חברי האופוזיציה מסיעה אחרת, סיעת הליכוד, ואמר: "הפסדנו לליכוד את המנדט ה-12 על 116 קולות.

גדעון סער: אף אחד לא שמע אותי, ולא דיברתי על נושא יושב-ראש האופוזיציה.

גדעון סער: הליכוד קיבל 116 קולות יותר, שייהנו מהמעמד הזה, ושנתניהו יהיה יושב-ראש האופוזיציה.

גדעון סער: אבל ברור שהאופוזיציה זה רק אנחנו" - לא גם אנחנו, לא בעיקר אנחנו, רק אנחנו – "אחרים יכולים רק לדבר.

גדעון סער: אנחנו נוביל את האופוזיציה.

גדעון סער: אנחנו נפיל את הממשלה".

גדעון סער: את זה, אדוני היושב-ראש, אומר חבר הכנסת ליברמן לפני פחות מחצי שנה.

גדעון סער: הוא מסביר שבפעם הראשונה בתולדות מדינת ישראל קמה קואליציה נגד העלייה.

גדעון סער: "אנחנו לא נכנסנו, ואנחנו גאים שאנחנו בחוץ", הוא אומר, ומזכיר שנושא העלייה מופיע רק בסעיף ה-42 בקווי היסוד של הממשלה.

גדעון סער: בשבוע שעבר הוא חתם על אותם קווי יסוד, בלא שינוי.

גדעון סער: הוא מסביר שחולקו - - -

סילבן שלום: חבר הכנסת סער, הוא לא אמר איזו מלה על חברת הכנסת מרינה סולודקין, למשל?

גדעון סער: הוא בהחלט עסק גם בנושא הזה.

סילבן שלום: מה הוא אמר?

סילבן שלום: הוא אמר שיש בעיה עם זה שהיא לא מונתה, כי אין ייצוג לעולים.

גדעון סער: בלי ספק, ושחבר הכנסת אמנון כהן, שהוא מספר 3 בש"ס, לא מונה.

גדעון סער: הוא נגע בכל הנקודות.

גדעון סער: אבל אם אני מדבר על הנושאים המהותיים, הוא אומר: חולקו 5 מיליארדי שקלים בתקציבים קואליציוניים, ולעלייה לא מצאו שקל אחד.

גדעון סער: עכשיו אתה נכנס לממשלה – זכותך; אתה לא דורש את תיק קליטת העלייה – זכותך; אתה מוותר על תיק הרווחה – זכותך; אבל שקל אחד?

גדעון סער: אפשר לנהל משא-ומתן, בכל זאת, 11 מנדטים, זה הרבה מאוד כוח מציבור גדול מאוד – שום דבר.

סילבן שלום: איך אתה מסביר את זה, חבר הכנסת סער?

גדעון סער: אשתדל.

גדעון סער: קודם כול אני מעלה את התמיהות, אחר כך אנסה ליישב אותן, וכאן אני חושש שכוחי יהיה קצת מוגבל.

לימור לבנת: אתה תתקשה.

גדעון סער: אומר חבר הכנסת ליברמן לאנשי קדימה: שבוע אחרי שבוע פרסמתם מודעה על ברית הזוגיות.

גדעון סער: נתתם לש"ס זכות וטו על ברית הזוגיות.

גדעון סער: הבטחתם את זה – נו, אז לאותה ממשלה, עם אותה זכות וטו, עם אותם קווי יסוד, בניגוד לכל התנאים שהצבת?

בנימין נתניהו: הלכה ברית הזוגיות.

גדעון סער: וכך הלאה וכך הלאה.

גדעון סער: אקח נושא אחר, נושא חשוב, הנושא המדיני: חבר הכנסת ליברמן נדרש לנושא המדיני, לאותו סעיף מפורסם בקווי היסוד שלא שונה, כי מר אולמרט אמר שאתם פיגום זמני, כדי להביא אותו לפופולריות גבוהה יותר, וכאשר הפופולריות תהיה גבוהה יותר הוא יחזור לאותן תוכניות מסוכנות, ואז יהיו לו גם שותפים חדשים.

גדעון סער: אתם תהיו – כמו שחבר הכנסת ליברמן אמר מעל הדוכן הזה – אתם תהיו המסטיק.

משה כחלון: מרצ והערבים.

גדעון סער: לא אמרתי שבקווי היסוד צריך לכתוב שתי גדות לירדן, אומר חבר הכנסת ליברמן, אבל למה אתם כותבים "צמצום ההתיישבות היהודית ביהודה ושומרון"?

גדעון סער: מה, יצמצמו את אלון-שבות?

גדעון סער: את בית-אל?

גדעון סער: למה צריך לכתוב "צמצום ההתיישבות היהודית ביהודה ושומרון"?

גדעון סער: שאלה טובה, אבל למה אתה נכנס לממשלה שאלה קווי היסוד שלה?

גדעון סער: גם זאת שאלה.

גדעון סער: הנאום היה מצוין, דרך אגב, וכאשר אתה מושבע להיות שר אתה לא חייב לנאום, כך שאי-אפשר לראות את הפערים, אבל כל אחד יכול לראות את הסטנוגרמה.

גדעון סער: אחר כך אתה הולך ומסתכל על ההסכמים – מה ההסכמים אומרים, אדוני שר הביטחון, על הממשלה שאתה שר הביטחון שלה?

גדעון סער: השר אביגדור ליברמן ימונה לסגן ראש הממשלה המופקד מטעם ראש הממשלה על גיבוש מדיניות ישראל ביחס לאיום האסטרטגי.

גדעון סער: תשמע, הוא אחראי לגיבוש המדיניות, זה לא דבר קל.

גדעון סער: גם אתה היית שר הביטחון, השר בן-אליעזר.

גדעון סער: מה זה אומר, שאין לממשלה מדיניות, שעכשיו צריך למנות מישהו שיגבש את המדיניות?

גדעון סער: מה זה אומר על הממשלה?

גדעון סער: זה מזכיר לי, אדוני שר הביטחון, את המסמך שהוגש על הסיכום בינך לבין ראש הממשלה, כי גם הוא מסמך משעשע.

גדעון סער: תראה מה כתוב בו: "ראש הממשלה ושר הביטחון" – זה מסמך שהגיש מזכיר הממשלה – "דנו ביניהם על הצורך במינוי שר רווחה בהקדם, וכן נדונו הדרכים למימוש נושא זה".

גדעון סער: מינוי שר?

גדעון סער: עכשיו צריכים להתחיל לדון בצורך במינוי שר הרווחה.

גדעון סער: הממשלה קיימת כבר חצי שנה, היא כבר גילתה את הצורך.

גדעון סער: היא התקדמה, אדוני שר הביטחון, התקדמות אדירה, היא גילתה שיש צורך.

גדעון סער: עכשיו צריך לדון במימוש.

גדעון סער: איך עושים את הדבר הקשה הזה?

גלעד ארדן: אפשר להקים ועדת איתור.

משה כחלון: היות שזה איום אסטרטגי, אולי אפשר לתת את זה לליברמן, הוא יהיה ראש ועדת האיתור.

גדעון סער: עכשיו עוד סעיף מהסיכום שלך, אדוני שר הביטחון, עם ראש הממשלה: "השר עמיר פרץ יכהן כיושב-ראש ועדת השרים למגזר הלא-יהודי, ופעילותה בנושא זה תתוגבר באופן משמעותי".

צבי הנדל: היא היתה אפס, עכשיו היא תהיה אפס ענק.

גדעון סער: קודם כול, אתם יכולים לומר לכנסת ולהגיש את זה כמסמך רשמי שלכם, שעד היום לא התקיימה פעילות בנושא וצריך לתגבר אותה באופן משמעותי?

בנימין בן-אליעזר: ביבי לא נתן כסף לזה.

גדעון סער: ישבתם בממשלה הקודמת, ולפני הקודמת, ובממשלה הזאת.

גדעון סער: אתם יותר אחראים לתקציבים מאשר ביבי נתניהו.

גדעון סער: בכמה תקציבים כבר תמכת, פואד?

גדעון סער: בכל הגזירות כבר תמכת?

אביגדור יצחקי: חוץ מזה שהוא התפטר?

גדעון סער: פעם אחת הוא התפטר.

גדעון סער: התפטרת, אבל לפני שהתפטרת נתתם יד ל-4% של הקשישים ולאמהות החד-הוריות.

גדעון סער: אחר כך גיליתם פתאום שהצבעתם בעד.

בנימין בן-אליעזר: סילבן עשה לנו מחטף.

גדעון סער: כמה אתם יכולים להאשים ממשלות שאתם מכהנים בהן ויש לכם אחריות משותפת?

גדעון סער: יוצא כאילו אתם לא אחראים לכלום.

גדעון סער: אתם אפילו אחראים לוועדה לענייני המגזר הלא-יהודי, שלא מתפקדת.

גדעון סער: גם לזה אתם אחראים.

בנימין נתניהו: הוא כבר שנה וחודשיים שם.

גדעון סער: שר הביטחון – יש בזה איזו בשורה – מופקד על נושא ערביי ישראל.

בנימין בן-אליעזר: זה מצוין, עזוב.

צבי הנדל: זאת בעיה ביטחונית.

גדעון סער: השילוב הזה של שר הביטחון ואחריות לערביי ישראל מייד מעלה אסוציאציה של הממשל הצבאי.

גדעון סער: אולי תחדשו את הממשל הצבאי?

גדעון סער: אדם שחושב על הקשר ההדוק בין משרת שר הביטחון ובין הנושא הזה.

בנימין בן-אליעזר: הייתי מפקד יהודה ושומרון.

בנימין בן-אליעזר: טיפלתי בערבים.

גדעון סער: זהו בדיוק, שאתם משווים בין הנושאים.

אברהים צרצור: אם יהיה לו זמן לעסוק בנושאים האלה.

גדעון סער: חברי הכנסת, השאלה העיקרית היא לאיזו ממשלה נכנסת ישראל ביתנו.

גדעון סער: לממשלה שנכשלת יום-יום בנושאים העיקריים, בנושא של הביטחון, בציר פילדלפי.

גדעון סער: אדוני שר הביטחון, זורמים אמצעי לחימה לרצועת-עזה, טילים נגד טנקים, טילים נגד מטוסים, אלפי טונות של חומר נפץ תקני.

גדעון סער: יש שם כבר "קטיושות".

גדעון סער: אתם לא עושים שום דבר משמעותי.

גדעון סער: בלבנון, תחת ההסדר הכושל שסיים את המלחמה הכושלת שניהלתם, יום-יום יש לכם עימות – יום אחד עם הצרפתים, יום אחד עם הגרמנים.

גדעון סער: איזה הסדר עשיתם, שבשעה שהם מפירים את האמברגו ומזרימים נשק ל"חיזבאללה", בשעה שהם לא מפרקים את ה"חיזבאללה", אתה, אדוני שר הביטחון, עמדת על הדוכן הזה ביום רביעי ואמרת: הם מפירים את ההסדר בלבנון.

גדעון סער: אבל אנחנו, דהיינו המתגונן, הוא זה שמתנגש יום אחד עם הצרפתים ויום אחד עם הגרמנים.

גדעון סער: באמת, כשאתה מסתכל על כל הבעיות הללו - -

בנימין נתניהו: מה עם השמים הפתוחים ללבנון?

גדעון סער: - - מסתבר שההסדר שעשיתם לסיום המלחמה בלבנון, שאנחנו התרענו כנגדו ואמרנו: אנחנו נתנו לכם גיבוי להשגת מטרות המלחמה, שנכשלתם בהשגתן אחת לאחת, מפירוק ה"חיזבאללה" ועד החזרת החטופים, כל אחת כפי שהוגדרה בהחלטות הממשלה ואושרה כאן בכנסת.

גדעון סער: נכשלתם והבאתם הסדר כושל, והיום אתם מתמודדים כאשר את כל המגבלות מטילים על ישראל, והצד השני מפר את ההסכם באופן שיטתי.

גדעון סער: לממשלה הזאת, שאין לה דרך, ואם יש לה דרך, איך אמר חבר הכנסת ליברמן?

גדעון סער: אני על מפת הדרכים לא ישבתי עם שרון - אף שהאיחוד הלאומי - ישראל ביתנו כן ישבו אחרי ההחלטה על מפת הדרכים, אבל זה לא כל כך חשוב כרגע – אני אכנס על מפת הדרכים לממשלה הזאת?

גדעון סער: נכנסת על מפת הדרכים.

סילבן שלום: איך אתה מסביר את ההצטרפות שלו?

סילבן שלום: זה מעניין.

צבי הנדל: למה אתה כועס עליו?

סילבן שלום: אני רוצה לשמוע, זה מאוד מעניין.

סילבן שלום: אני רוצה לשמוע את חבר הכנסת סער.

גדעון סער: בהתחלה באים ואומרים: לא נשב עם מפלגת העבודה, אם מפלגת העבודה בפנים אנחנו בחוץ.

גדעון סער: אחר כך באים ואומרים חמישה תנאים.

גדעון סער: יכול להיות שכולנו לא שמנו לב, וגם הוקמה ועדת חקירה ממלכתית, ויש כבר ברית זוגיות, גם שיטת המשטר הוחלפה ואנחנו חיים תחת משטר נשיאותי וגם קווי היסוד שונו.

גדעון סער: אבל אתם יודעים ששום דבר לא קרה.

סילבן שלום: אז איך אתה מסביר את זה?

סילבן שלום: מה הוא קיבל?

סילבן שלום: אנחנו רוצים לשמוע.

גדעון סער: אם אתה שואל אותי מה הוא קיבל, אני חייב לחזור להסכם הקואליציוני - -

צבי הנדל: 20 ג'ובים.

גדעון סער: - - שבו כתוב שהוא יגבש את המדיניות, אבל בלי לגרוע מסמכויות של כל שר אחר המכהן בתחומי משרדו.

לימור לבנת: רגע, אז מה תעשה שרת החוץ?

לימור לבנת: אז מה יעשה שר הביטחון?

לימור לבנת: אז מה יעשה השר הממונה על הדיאלוג האסטרטגי?

גדעון סער: כבר עמדתי על כך שבממשלה הזאת יש שר שמופקד על השירותים החשאיים, ששמו מאיר שטרית, כי הוא קיבל את זה כפיצוי.

גדעון סער: יש שר שמופקד על הדיאלוג האסטרטגי, וזה שר הביטחון המודח שאול מופז.

גדעון סער: יש שרת החוץ, היא ודאי אסטרטגית.

גדעון סער: שר הביטחון עוסק בעניינים אסטרטגיים.

לימור לבנת: ראש הממשלה.

גדעון סער: מעל כולם יש אסטרטג ענק, שהודיע שהוא שינה את פני המזרח התיכון, עוד לפני שהסתיימה המלחמה הוא כבר הודיע.

גדעון סער: הוא בוודאי אסטרטג, כי הוא ממונה על כל האסטרטגים, אז הוא חייב להיות אסטרטג.

גלעד ארדן: מי עוסק בטקטיקה, טל זילברשטיין?

גדעון סער: כל כך הרבה אסטרטגים לממשלה בלי דרך, בלי כיוון, בלי הנהגה, שגם לא תשיג את היציבות הקואליציונית.

גדעון סער: אני יודע, יש כמה ימים של זחיחות, בימים האלה ראש הממשלה חוזר לאלמנט שלו, הוא מתפלמס, הוא מרגיש טוב.

גדעון סער: אבל האוזן המוסיקלית כבר שומעת - מישהו מתפטר, סיעה קואליציונית מחליטה על חופש הצבעה, אחרים רצים ומתחננים לקיזוזים.

גדעון סער: רבותי, העסק הזה לא יעבוד מסיבה אחת: אין לכם דרך, אין לכם מה למכור.

גדעון סער: אינכם יכולים להוביל את ישראל לאתגרים כבדים.

גדעון סער: נכשלתם בכל דבר אפשרי.

גדעון סער: חבר הכנסת ליברמן, שמצטרף לממשלה, לצערי, שהיה שר מוכשר בכל דבר שעשה – הסיכוי שהוא ישנה את הממשלה לטובה הרבה יותר קטן מאשר שכתם הכישלון ידבק גם בו.

יצחק זיו: תודה רבה לחבר הכנסת גדעון סער.

יצחק זיו: אני מזמין את חבר הכנסת יואל חסון.

יואל חסון: אדוני היושב-ראש, חברי חברי הכנסת, די צפוי שבדיון הזה האופוזיציה תהיה נגד והקואליציה תהיה בעד, ואין פה הרבה הפתעות.

יואל חסון: אבל שאל כאן חבר הכנסת , מה אביגדור ליברמן קיבל.

יואל חסון: אני יכול להגיד מה אביגדור ליברמן נתן.

יואל חסון: אביגדור ליברמן, באחריות גדולה, נתן למדינת ישראל יציבות, וזה מה שהציבור רוצה היום.

יואל חסון: הציבור לא רוצה היום כל מיני דיבורי בחירות והיערכויות לבחירות, הציבור באמת רוצה לראות כאן ממשלה שמסוגלת למלא את ימיה, ארבע שנים.

יואל חסון: מי שהולך היום ברחובות לא שומע רצון לבחירות, רצון לקמפיינים.

יואל חסון: הוא אומר: בחייאת, תנהלו את המדינה הזאת, תנו יציבות במדינה הזאת.

יואל חסון: אביגדור ליברמן, ברשימת דרישות מאוד מצומצמת וראויה להערכה, משום שהוא ידע את הרגישות שקיימת בשינוי קווי יסוד בשלב כזה של כהונת הממשלה, בא יחד עם סיעתו והצטרף לממשלה.

יואל חסון: לכן, לדעתי צריך להעריך את העניין הזה ולברך קודם כול את ראש הממשלה, שידע גם בעת הזאת להשיג ולהגיע ליכולת הזאת של הרחבת הקואליציה, וכמובן את חבר הכנסת, השר בעזרת השם, ליברמן.

יואל חסון: אני מקווה מאוד שהגישה הזאת תפתח בפנינו אפשרויות נוספות של הרחבת הקואליציה בהמשך.

יואל חסון: מי שחושב היום שלצעקות מספסלי האופוזיציה יש משמעות כלשהי בחברה הישראלית, טועה לגמרי.

יואל חסון: אנשים רוצים לראות תוצאות, וכדי לראות תוצאות צריך להצטרף לממשלה ולהיות חלק מהקואליציה, ואז האפשרויות הן הרבה יותר רחבות, אפשרויות שישנו ואפשרויות שישפיעו.

יואל חסון: אני חושב שאחד הדברים המרכזיים שאנחנו צריכים לעסוק בהם ולנצל בעבורם את העובדה שאנחנו מייצבים את הקואליציה הוא החזרת האמון של הציבור במערכת הפוליטית בישראל.

יואל חסון: היום האמון של הציבור במערכת הפוליטית בישראל אולי נמוך מאי-פעם.

יואל חסון: אנשים לא רק מזלזלים, אלא אנשים מביעים אדישות אמיתית כלפי מערכת הבחירות, אדישות אמיתית כלפי הממשלה, הכנסת.

יואל חסון: אם היו בחירות היום, אני לא רוצה לחשוב כמה אחוזים מהציבור היו מגיעים להצביע.

יואל חסון: זה הרבה פחות ממה שכולנו חושבים.

יואל חסון: יש לנו זמן, כולנו היום, אופוזיציה וקואליציה, לעשות כמה שינויים מכריעים שייצבו כאן את המערכת הפוליטית.

יואל חסון: אני שומע רעיונות גדולים על תוכניות מרחיקות לכת לגבי שינוי שיטת הממשל, אבל אני חושב שיש כמה דברים קטנים, מרכזיים, שאותם ודאי צריך להשיג בקדנציה הזאת של הכנסת.

יואל חסון: קודם כול, להעלות באופן משמעותי את אחוז החסימה.

יואל חסון: העלאה משמעותית של אחוז החסימה תביא ליצירה של אין ברירה, אפילו בקרב המפלגות כאן, להתחברות לגושים, והכנסת הזאת תיראה אחרת לגמרי, מיוצבת יותר ומייצגת יותר.

יואל חסון: אפשר לקחת מדינה כמו ארצות-הברית, שבוודאי אי-אפשר לטעון שהיא מדינה שאינה מחולקת למגזרים, למוצאים ולמהגרים, ועובדה – כולם מוצאים את מקומם בשתי מפלגות, לא יותר.

יואל חסון: הם יודעים למצוא את עצמם בשתי מפלגות ולבוא לידי ביטוי יפה מאוד.

יואל חסון: מי אמר שכדי לייצג פה מגזר צריך לחלק את הכנסת בצורה כל כך דרמטית?

יואל חסון: ניתן להשפיע גם בגושים מרכזיים ולתת את הייחודיות לכל מגזר ולכל קבוצה בחברה הישראלית.

יואל חסון: צמצום הצבעות האי-אמון.

יואל חסון: הרי כולם כאן יודעים, כולם גם צופים בטלוויזיה ויודעים כמה האי-אמון הזה הוא בדיחה.

יואל חסון: יודעים ודאי משינוי החוק שלא ניתן להשיג את הרוב המיוחד, ואין 61 שעומדים מאחורי מועמד אחד, אבל זאת הצגה של כל יום שני שגוררת לכאן את כל הרשות המבצעת ואת כל הרשות המחוקקת להתעסק בזה יום שלם במקום בדברים אחרים.

יואל חסון: צריך לצמצם באופן משמעותי את הצעות האי-אמון.

יואל חסון: בנוסף, ראש הממשלה שייבחר הוא זה שיעמוד בראש הסיעה הגדולה ביותר, ואת זה ידעו הבוחרים וידעו הפוליטיקאים לפני הבחירות, וזה יביא אותם לשקול בעד מי להצביע, איך להצביע, וודאי יצמצם את מספר המפלגות, אם ידעו שראש הממשלה שנבחר הוא ראש הסיעה הגדולה ביותר, והדבר הזה יביא בסופו של דבר למצב שראש ממשלה נבחר לארבע שנים.

יואל חסון: נקודה.

יואל חסון: וכדי להחליף אותו, להחליף את הממשלה, נדרש רוב מיוחד ויוצא דופן, ולא כל יום כאן מחליפים ממשלות.

יואל חסון: תחשבו מה עושה החלפת הממשלות למשרדים הממשלתיים - זה החליש את השרים באופן דרמטי.

יואל חסון: זה גרם למצב שפקידות במשרדים ממשלתיים אומרת לעצמה: השר הזה מגיע לשנה, הוא יעבור, אפשר לגלגל את ההחלטות שלו ואת ההצעות שלו.

יואל חסון: אבל כשהם ידעו ששר מגיע לארבע שנים, הם ידעו מה המשמעות של ארבע שנים, ויתייחסו לשר הזה באופן הרבה יותר משמעותי, וכך לרשות המבצעת יהיו הרבה יותר כוח והרבה יותר משמעות.

יואל חסון: לכן, חברי, אני שוב מברך על הרחבת הקואליציה.

יואל חסון: אני מקווה שזאת התחלתה של הרחבה גדולה יותר ושל צירוף סיעות נוספות, ואני מקווה שבעזרת השם נצליח להוביל את השינויים המכריעים האלה ונגיע לבחירות בעוד ארבע שנים כשהציבור סומך עלינו ומאמין בנו.

יואל חסון: תודה.

יצחק זיו: תודה רבה לחבר הכנסת יואל חסון.

יצחק זיו: אני מזמין את חבר הכנסת מתן וילנאי.

מתן וילנאי: כבוד היושב-ראש, חברי חברי הכנסת, אנחנו נפגשים פה היום להצביע על הרחבת הקואליציה ועל חיזוק הממשלה, זאת המשמעות של כניסת ישראל ביתנו לקואליציה ולממשלת ישראל.

מתן וילנאי: הרבה מאוד נושאים, אם לא כל הנושאים, אני אישית וגם מפלגת העבודה ככלל לא רואים עין בעין, לא עם חבר הכנסת ליברמן ולא עם אנשי מפלגתו.

מתן וילנאי: אנו חולקים עליהם בצורה עמוקה כמעט בכל נושא אשר עומד על הפרק, וכניסתם אינה אומרת שאנו מקבלים ולו מקצת מרעיונותיהם.

מתן וילנאי: היה אתמול דיון קשה ולא פשוט במרכז מפלגת העבודה.

מתן וילנאי: אני חייב לומר לכל המספידים את המפלגה הזאת, המפלגה שלי, ולכל המלגלגים ברמה כזאת או אחרת – זה היה דיון אמיתי, קורע לב, מפלג.

מתן וילנאי: ישבו שם למעלה מ-1,000 איש זמן ארוך, הקשיבו.

מתן וילנאי: אני מכיר את המרכז הזה כבר שנים ארוכות.

מתן וילנאי: מזמן לא ראיתי דיון כזה רציני במרכז מפלגת העבודה.

מתן וילנאי: הדיון הזה קבע שאנו מקבלים את כניסת ישראל ביתנו לממשלה.

מתן וילנאי: הדיון הזה הוכיח אחריות לאומית ובגרות של מפלגה, שיכול להיות שתשלם על זה מחיר; יש שאומרים כך, יש שאומרים אחרת, יכול להיות שתשלם על זה מחיר.

מתן וילנאי: זה לא הדבר הקובע, יהיה המחיר אשר יהיה.

מתן וילנאי: הדבר הקובע הוא מה נכון היום למדינת ישראל.

מתן וילנאי: זאת השאלה היחידה שמטרידה אותי, את חברי למפלגה, וזאת השאלה שצריכה להטריד כל אחד ואחת מהיושבים בבניין הזה, לא מה נכון לאיש כזה, לא מה נכון לסיעה כזאת, אלא מה נכון למדינת ישראל, וזאת היתה רוח ההצבעה וזאת היתה רוח ההחלטה.

מתן וילנאי: לכן אין לי ספק שבמבחנים שאנו עומדים בפניהם לאחר המלחמה שעברנו לא מכבר, הייתי מכנה אותה מלחמה אומללה, ולנוכח איומים נוספים גם בתחום הביטחוני, גם בתחום החברתי, אשר מתקבצים באופק - צריכים לבחון אותם, להסתכל עליהם ולהתמודד אתם עם ממשלה יציבה, ולא עם ממשלה רועדת, עם ממשל יציב ולא ממשל שמתחלף כל הזמן.

מתן וילנאי: אני מסתכל פה מסביב, אין פה כרגע הרבה חברי כנסת, אך אנו יודעים היטב כמה מפלגות לפני חצי שנה לא היו פה בכלל.

מתן וילנאי: צצו מפלגות חדשות שלא היו לפני זה, ברור שחברי כנסת חדשים, וזה רק טוב.

אמנון כהן: איפה השר שאמור להיות פה?

מתן וילנאי: רוחו שורה כאן.

מתן וילנאי: אנו יודעים כמה מערכות בחירות עברנו לצורך העניין בעשר השנים האחרונות, אנו זוכרים את זה היטב, ולכן אין דבר יותר חשוב מיציבות שלטונית, לא כססמה, ויש גם לשלם מחיר, אם אישי ואם מפלגתי, לצורך היציבות השלטונית הזאת.

מתן וילנאי: אין דבר חשוב ממנה.

מתן וילנאי: אני רוצה לומר לחברי, אנשי ישראל ביתנו, שהאחרון שבהם עזב כרגע את האולם, אבל נכנס אחד אחר, אין פירושו של דבר שאנשי שישראל ביתנו יכולים עכשיו לנהוג ככל העולה על רוחם ולנסות להעביר החלטות שלא היו מקובלות על אנשי מפלגת העבודה.

מתן וילנאי: אני רואה כרגע את מפלגת העבודה ככלב השמירה גם בממשלה וגם בכנסת, כדי לוודא שעקרונות הממשלה הזאת, שאנו מאמינים בהם, מה שנהוג לקרוא קווי יסוד או הפלטפורמה, המצע שעליו נשענת הממשלה הזאת, יישארו כאלה, ולא יהיה שום ניסיון מחטף.

מתן וילנאי: הבנתי, עוד לא למדתי את זה לפרטיו, שבשעות האחרונות כבר היה ניסיון כזה באיזו ועדה בכנסת, להעביר הצעת חוק בלתי סבירה, שאנשי ישראל ביתנו ניסו להעביר.

מתן וילנאי: אני שמח שסיעת העבודה עצרה ומנעה את זה, וזאת רק דוגמה אחת לדברים שיכולים לקרות בעתיד.

מתן וילנאי: אני וחברי לא ניתן שזה יקרה, ולכן לרגע לא לחשוב שאפשר להסתפק בכמה מלים.

מתן וילנאי: מה שיקבע זה המעשים.

מתן וילנאי: אז כמו שכל מי שמצטרף לממשלה נשען על קווי היסוד שלה, אין ספק בזה בכלל, לא רק בדיבור אלא בעיקר במעשה, הדברים שייבחנו מהרגע שזה יאושר, בהנחה שזה יאושר, הם המעשים ולא הדיבורים, ומפלגת העבודה תעשה את כל הנדרש כדי שקווי היסוד של הממשלה ימשיכו, על מנת שהתהליך המדיני ימשיך, על מנת שמאחזים בלתי חוקיים יורדו בהחלטת ממשלה, על מנת שלא תהיה שום אפליה כלפי הציבור הערבי, בשום פנים ואופן, וכל המלים האלה כמו טרנספר והדומות לה תישכחנה מאתנו לחלוטין.

מתן וילנאי: נקפיד על זה ונראה שאכן כך זה קורה.

מתן וילנאי: אני חייב לומר לחברי בציבור הערבי, בדיון אתמול במרכז המפלגה היו מטבע הדברים מאות חברים שלנו מהמגזר הערבי שבאו כדי למחות, ועברתי ביניהם ואמרתי להם: לא רק שאתם צודקים, גם תצביעו בהתאם, אף שעמדתי לא כעמדתכם, אבל אתם כציבור צריכים להשמיע קול מחאה חד וברור בעניין הזה, אין צל של ספק בעניין הזה, וכציבור חובה עליכם לעשות את זה, ואמרתי את זה בניגוד לתפיסת עולמי, כי אני חושב שהם כמגזר צריכים אכן לשמור על כבודם וכך להצביע.

מתן וילנאי: אני אומר בפירוש - עשיתי את זה בעבר ואעשה את זה גם בעתיד – שאני וחברי נוודא שאין שום פגיעה בציבור הערבי, ההיפך הוא הנכון, ומעמדם כאזרחים שווי זכויות והדברים שאנו מאמינים בהם ימשיכו להישמר ללא כחל ושרק, וכל אפליה מתקנת שנדרשת, נעשה את זה, כדי שלא יהיה ספק שמישהו מקבל שמץ מהרעיונות של ישראל ביתנו.

מתן וילנאי: אנו מדברים על חיזוק הממשלה, על חיזוק הקואליציה, על חיזוק השלטון לטובתה של מדינת ישראל ולא לטובת שום דבר אחר, ולכן נתמוך, אף שבתפיסת עולמנו, כפי שציינתי בפתיחה, יש יותר דברים מפרידים מאשר מאחדים בינינו לבין ישראל ביתנו.

מתן וילנאי: תודה רבה.

אמנון כהן: תודה, חבר הכנסת מתן וילנאי.

אמנון כהן: אנו מזמינים את חבר הכנסת ; בבקשה, יש לך חמש דקות, אדוני.

אמנון כהן: אחריו - חבר הכנסת סטס מיסז'ניקוב.

יעקב מרגי: אדוני היושב-ראש, חברי חברי הכנסת, ברצוני לברך היום את ראש הממשלה על חיזוק ממשלתו, את יושב-ראש הקואליציה על המהלך הנכון שהוא הוביל, את מדינת ישראל שעומדת היום בפני אתגרים קשים וחשובים.

יעקב מרגי: כעיקרון, אני לא מוכן להסכים וודאי שלא לתמוך בפסילה אישית של אדם או של רשימה.

יעקב מרגי: מה לעשות, עדיין לא שכחתי.

יעקב מרגי: ראינו מה היה בקדנציה הקודמת, הקואליציה שנבנתה על ברית אסורה, ברית שהתבססה על וטו שהוטל על הצטרפות ש"ס לממשלה ומעשה של רדיפה ודה-לגיטימציה של מפלגה ושל ציבור גדול בישראל.

יעקב מרגי: ראינו מה הקואליציה הזאת, שהיתה, הובילה והביאה לחברה בישראל.

יעקב מרגי: אנו, תנועת ש"ס, בירכנו על הצטרפותה של ישראל ביתנו לקואליציה עוד בשלב שזה היה בגדר דיבורים בלבד, ללא הצבת תנאים ודרישות, חוץ מאשר לדרוש שזה יהיה על בסיס קווי היסוד של הממשלה.

יעקב מרגי: אין לי אלא לברך את הנהגת תנועתי על מהלך זה, שגילה אחריות רבה הן כלפי הממשלה והן כלפי המדינה.

יעקב מרגי: אני מתקומם על הצביעות של חלק מחברי בכנסת, שרוממות יציבות השלטון בגרונם, אבל כשזה נוגע לכך שהם מחוץ למשחק, יש להם במה לבקר את המהלך.

יעקב מרגי: אני רוצה גם לברך את השותפים לקואליציה שנהגו באחריות ולא זעזעו את המדינה במשבר קואליציוני מיותר.

יעקב מרגי: חבר הכנסת אביגדור ליברמן גילה אחריות גם מצדו, אחריות ממלכתית בצירוף מפלגתו לקואליציה, למרות המצע של מפלגתו, ללא דרישות מופרזות ותוך היצמדות לקווי היסוד של הממשלה.

יעקב מרגי: קשה לי לשכוח, כפי שאמרתי, וכל שכן למהר לשכוח את הקדנציה הקודמת, עם ממשלה אנטי-חברתית, ממשלה שהביאה עלינו אסון חברתי, ממשלה שמוטטה את החוסן החברתי-הכלכלי של החברה בישראל.

יעקב מרגי: היום אנו שותפים לממשלה עם גישה ידידותית יותר, הן כלפי השכבות החלשות, הן כלפי הקשישים, הן כלפי החולים, עם גישה נכונה לאיזונים בכלכלה, ממשלה קשובה למצוקת הילדים בסיכון, למצוקת החולים, ועוד היד נטויה, וכדי שהממשלה הזאת תעמוד ביעדים שהצבנו לה, אנו השותפים, היא זקוקה היום ליציבות שלטונית ולא כל ארבעה חודשים בחירות ופריימריס.

יעקב מרגי: לסיום, אדוני היושב-ראש, כפי שאמרתי, אין לי אלא לברך את ראש הממשלה, את ראשי תנועתי, שלא הערימו קשיים וגילו אחריות ממלכתית ותרמו ליציבות השלטונית במדינת ישראל.

יעקב מרגי: אני מאחל שנעמוד פה עוד הרבה ימים והרבה שעות בנאומים, שנקצור את הפירות של ארבע שנות עשייה לטובת העם והמדינה.

יעקב מרגי: תודה.

אמנון כהן: תודה רבה לחבר הכנסת יעקב מרגי, יושב-ראש סיעת ש"ס.

אמנון כהן: רשות הדיבור לחבר הכנסת סטס מיסז'ניקוב, בבקשה.

אמנון כהן: אחריו – חבר הכנסת יצחק לוי.

אמנון כהן: אני מזכיר, כי הוא לא נמצא.

סטס מיסז'ניקוב: אדוני היושב-ראש, אדוני השר, חברי הכנסת, יתקנו אותי חברי כנסת ותיקים בבית הזה, אבל לא זכור לי פולמוס ציבורי כל כך נוקב שמעורר מינוי השר.

סטס מיסז'ניקוב: אני, כמובן, מדבר כחבר כנסת חדש, אך הייתי הרבה שנים צופה מרותק לטלוויזיה והסתכלתי על כל מיני קרבות שניהלו בבית הזה, לא זכור לי פולמוס ציבורי ועיתונאי כמו זה שהתעורר סביב מינויו של אביגדור ליברמן לשר.

סטס מיסז'ניקוב: כבר בפתיח אני רוצה להודות לחברי מפלגת העבודה, לחברי מפלגת מרצ ולחברים אחרים.

סטס מיסז'ניקוב: תודה שסיפקתם למפלגת ישראל ביתנו חשיפה אדירה, תקשורתית וציבורית.

סטס מיסז'ניקוב: תודה על כך שלא נתתם לנושא הזה להישכח ולרדת מסדר-היום הציבורי במשך שבועות רבים.

סטס מיסז'ניקוב: תודה שעוררתם ויכוח שלם על המהות שלשמה נכנסת ישראל ביתנו לקואליציה, ועל זה ארחיב בהמשך.

סטס מיסז'ניקוב: תודה לכם.

סטס מיסז'ניקוב: עשיתם עבודה נהדרת.

סטס מיסז'ניקוב: אני, כמנהל שיווק לשעבר, מצדיע לכם.

סטס מיסז'ניקוב: הרי חלום של כל מנהל שיווק בחברה פרטית או ציבורית, שיהיה לו תקציב מספיק לקנות טונות של פרסומות בעיתונים, בכלי התקשורת האלקטרוניים והכתובים, כפי שאנו כמפלגה התברכנו בהם בשבועות האחרונים, ועל כך – הלוואי על כל מנהל חברה - תודה לכם.

סטס מיסז'ניקוב: כשהוויכוח הציבורי מתחיל לדעוך, יש כאלה שמרימים אותו שוב לגבהים, מוצאים כל מיני דברים מוזרים, ברווזים עיתונאיים, מסתמכים על מקורות לא אמינים, בקיצור, גם הם תורמים לכך שהנושא הזה לא ירד מסדר-היום הציבורי, ושוב תודה על האזכור ועל החשיפה שזוכה להם המפלגה שלנו בתקשורת.

סטס מיסז'ניקוב: בקשה צנועה מכם, לקראת הבחירות פשוט תגבירו את המאמצים, נודה לכם על כך.

סטס מיסז'ניקוב: עכשיו השאלה הגדולה, למה בעצם כניסתו של אביגדור ליברמן לממשלה מעוררת ויכוח כל כך נוקב וסוער, הרי רק עיוור לא יכיר ביכולות הביצועיות של חבר הכנסת ליברמן.

סטס מיסז'ניקוב: האיש בעל יכולות, בעל חזון, מקצוען, איש שיודע לתכנן דברים, לסמן אותם וגם לבצע אותם, ולא להשאירם על הנייר.

סטס מיסז'ניקוב: כל חברה פרטית או ציבורית היתה מתברכת במנהל כזה.

סטס מיסז'ניקוב: במה המדינה שלנו שונה מחברה פרטית או ציבורית?

סטס מיסז'ניקוב: גם כאן נדרשת יכולת ניהול, גם כאן יש לקבל החלטות כואבות, גם כאן נדרש לתכנן דברים קדימה ולא לפעול בשליפות, גם כאן יש לסמן יעדים, לעמוד בהם ולהימדד על סמך היעדים ועל סמך הביצוע.

סטס מיסז'ניקוב: את כל זה אביגדור ליברמן הוכיח בהיותו מנכ"ל משרד ראש הממשלה, ואני בטוח שאף אחד, גם בבית הזה, לא יפקפק ביכולתו של האיש הזה וייזכר בתקופה ההיא.

סטס מיסז'ניקוב: את כל זה אביגדור ליברמן ביצע בהיותו פעמיים שר בממשלות שרון, שר התשתיות ושר התחבורה, ולא אתחיל לפרט את כל ההישגים שאז השר ליברמן, ובעתיד השר ליברמן, השיג למדינת ישראל.

סטס מיסז'ניקוב: הוא אף זכה מפי אריאל שרון לתואר של שר השנה ב-2003.

סטס מיסז'ניקוב: אם אמשיך לפרט את כל התכונות המקצועיות והביצועיות של אביגדור ליברמן, נעשה לו עוול, אבל אתם, רבותי חברי הכנסת שמתנגדים לכניסתו לממשלה, עושים עוול למדינה.

סטס מיסז'ניקוב: בואו נעזוב עכשיו את הפאתוס, להציל את המולדת, אך תסכימו אתי שכל אחד, כל איש ביצוע, כל בעל יכולת, כל מקצוען, כל בעל חזון חייב להיות בפנים ולא לשבת על הגדר ולחכות, מה יקרה אם.

סטס מיסז'ניקוב: אז מה שאתם בעצם אומרים – ההתנגדות שלכם לכניסתנו, לכניסת ישראל ביתנו לממשלה - - -

אמנון כהן: תסתובב לצד השני עכשיו, ליברמן.

אמנון כהן: הצלמים צריכים לעבור לשם.

סטס מיסז'ניקוב: אתם מחלישים את המדינה; אתם גורמים קרע במקום אחדות; אתם מעבירים מסר של חולשה לאויבים שלנו – שאנחנו לא מאוחדים נוכח הסכנה הקיומית.

סטס מיסז'ניקוב: גם ככה לעתים קרובות אנחנו רואים מתקפות עלינו, אפילו מצד ידידות שלנו בעולם, שמרשות לעצמן לאיים עלינו, ואני לא אתפלא אם יתחילו להטיל עלינו סנקציות במקום על ה"חיזבאללה", על "חמאס", על אירן ועל סוריה.

סטס מיסז'ניקוב: לא כך צריך להתנהג בעת משבר לאומי, אלא להיזכר בהיסטוריה, איך מנהיגים אופוזיציונרים התנהגו בזמן משבר – פשוט הצטרפו לממשלה ונתנו כתף ויד.

סטס מיסז'ניקוב: נכון שאביגדור ליברמן לא המציא את בעיית הגרעוּן, כמו שטוענים בלעג כמה מחברי הכנסת – זה בסדר, כי לעג זה בערך מה שנשאר לכם.

סטס מיסז'ניקוב: הוא גם לא המציא את ציר הרשע שמאיים להשמיד את מדינת ישראל, וגם לא את אובדן כושר ההרתעה שלנו בעולם, בעיקר נוכח המערכה במלחמת לבנון, הוא גם לא המציא את בעיית ה"קסאמים" שנופלים יום-יום על שדרות ועל יישובי עוטף-עזה, ולא את התחמשותו המחודשת של ארגון "חיזבאללה" בצפון, גם לאחר המלחמה.

סטס מיסז'ניקוב: ליברמן לא המציא את ההברחה המסיבית של נשק לעזה וללבנון מסוריה ומאירן, וגם לא את הדיווחים המדאיגים של כוחות הביטחון שלנו, המתריעים על סכנה קיומית למדינת ישראל.

סטס מיסז'ניקוב: על פניהם, כל הדברים האלה ידועים, ועדיין, אביגדור ליברמן כבר שנים, באופן שיטתי, מדבר על כך שמדינת ישראל נתונה במירוץ נגד הזמן על עצם קיומה.

סטס מיסז'ניקוב: כבר בשנת 2000 הוא דיבר על אירן.

סטס מיסז'ניקוב: אז זה עורר גיחוך במקרה הקל ביותר.

סטס מיסז'ניקוב: אמרו שהוא חולם, ועוד כל מיני ביטויים שאני לא רוצה לחזור עליהם.

סטס מיסז'ניקוב: כמו שאומרים, אין נביא בעירו.

סטס מיסז'ניקוב: עכשיו, משום מה – אם היה למנהיגים חזון, הם היו מקימים כבר אז את המשרד הזה לאיומים אסטרטגיים.

סטס מיסז'ניקוב: אבל החזון, כמובן, הוא לא נחלת רבים.

סטס מיסז'ניקוב: גם היום, כשהוא מדבר על שיטת הענישה בעזה – לפני כמה חודשים דיבר על זה, ושוב היתה התלהמות: איך הוא מעז להגיד שמי שצריך לשאת באחריות זה אסמאעיל הנייה, שצריך להפוך את הבית שלו למגרש כדורגל.

סטס מיסז'ניקוב: איך הוא מעז.

סטס מיסז'ניקוב: ופתאום, ראו זה פלא: שרי קדימה, כעבור חודשיים, נכנסו לאותו שוונג, לאותה פרדיגמה, וגם הם אמרו שהענישה צריכה לבוא מלמעלה, ולא מלמטה.

סטס מיסז'ניקוב: אני אומר לכם מהיכרותי את האיש – ואני בטוח שגם רבים מכם מכירים אותו – הוא יעשה את העבודה כמו שצריך, קודם כול לטובת אזרחי מדינת ישראל וביטחונם, ורק אחר כך כדי לרצות את אומות העולם.

סטס מיסז'ניקוב: יש לי רק בקשה אחת מכם, רבותי המתנגדים: תנסו להפריע כמה שפחות, כי אתם משחקים לידי אויבינו, וזה לא ייסלח.

סטס מיסז'ניקוב: דיברתי על כך שהאיש מתאים לעמוד בראש המשרד הזה ולהתמודד עם האיומים הקיומיים על מדינת ישראל, אז למה בעצם ההתנגדות עזה כל כך?

סטס מיסז'ניקוב: אולי זה נובע מכך שישראל ביתנו קבעה נורמות חדשות בעצם קיום המשא-ומתן לכניסתה לממשלה: בלא תנאים, בלא מיקח וממכר שבדרך כלל מאפיינים את השלב הזה.

סטס מיסז'ניקוב: הנורמות החדשות בפוליטיקה הישראלית – הרי אצלנו הכול נמדד לפי הכיסאות, לפי המשרדים, סגני השרים, הוועדות – ופתאום, ראו זה פלא, אפשר גם אחרת.

סטס מיסז'ניקוב: זה מעורר פליאה, חשש, פחד, אפילו סלידה.

סטס מיסז'ניקוב: מה לעשות, אנחנו לא מתמקחים כשמדובר באחריות לאומית.

סטס מיסז'ניקוב: אנחנו לא מוכרים את עצמנו, וגם אי-אפשר לקנות אותנו.

סטס מיסז'ניקוב: אנחנו נכנסים כדי לעזור לראש הממשלה ולאזרחי מדינת ישראל להציל את המדינה, ולא כדי להציל את הממשלה.

סטס מיסז'ניקוב: אבל כל מי שמגדירים את ראש הסיעה – הציונית, סיעה שהביאה 300,000 מצביעים לקלפי – איום אסטרטגי על מדינת ישראל, צריכים להסתכל טוב בראי, כי האיום הזה הולך ומתפוגג ביחס ישר לקבלת כופתאות מצד אותם אנשים.

סטס מיסז'ניקוב: אני גם מציע לסיעות הקואליציה שלא לנצל את כניסת ישראל ביתנו לממשלה כדי לבוא בדרישות תקציביות מופלגות.

סטס מיסז'ניקוב: אתם לא נראים טוב, תאמינו לי.

סטס מיסז'ניקוב: תחשבו על אחריות לאומית, תשאירו תיקים שזכיתם בהם, אבל תחשבו על טובת המדינה.

סטס מיסז'ניקוב: לכל אלה שהשוו יהודי ציוני, ראש מפלגה גדולה, עם לה-פן והיידר, מה להגיד?

סטס מיסז'ניקוב: לבי לבי לכם.

סטס מיסז'ניקוב: תראו לאן הידרדרתם, איך איבדתם את הצפון.

סטס מיסז'ניקוב: לא שמעתי את קולכם בזמן מלחמת לבנון, כשחלק מחברי הכנסת היושבים פה היללו את האויבים המרים ביותר של מדינת ישראל, נסראללה והנייה; אשר נסעו לסוריה וללבנון, לאויבים שלנו, המשתפים פעולה עם משעל, שיש לו דם על הידיים.

סטס מיסז'ניקוב: אני לא חושב שיש מישהו במדינת ישראל – אפילו בקרב התומכים שלכם – שמזדהה עם הביטויים שלכם.

סטס מיסז'ניקוב: אבל זה בסדר.

סטס מיסז'ניקוב: בינתיים נהייתם חמישה, ספק אם בקדנציה הבאה תעברו את אחוז החסימה.

יצחק לוי: תלוי מה הוא יהיה.

סטס מיסז'ניקוב: בסדר, מה שלא יהיה.

סטס מיסז'ניקוב: אפילו אם הוא יישאר ככה.

סטס מיסז'ניקוב: אני גם רוצה לפנות בהזדמנות זו לאזרחי מדינת ישראל הדוברים ערבית: אתם שולחים לכנסת נציגים שאמורים להגן על האינטרסים שלכם, לדאוג לרווחתכם, לשיפור תנאי המחיה שלכם, להשכלה של ילדיכם ועוד, ובמקום זה אתם מקבלים חברי כנסת אשר דואגים לבריאותם ולהצלחתם של נסראללה ושל הנייה, אשר נוסעים לבקר במדינות אויב ומנהלים דו-שיח עם אויבים שלנו.

סטס מיסז'ניקוב: אתם זקוקים לשרים שהם אזרחי מדינת ישראל דוברי ערבית, ולחברי כנסת שיעמידו את ענייניכם בראש סדר העדיפויות ולא ימירו אותם בשום תיק, בשום אירוע או בשום ויכוח, ולא ייזכרו בכם פתאום, לנוכח כניסת פלוני או אלמוני לממשלה, כדי לעורר גילויי גזענות שלא קיימת במציאות וקל מאוד להמציאה יש מאין.

סטס מיסז'ניקוב: תנו לאחד כמו אביגדור ליברמן – או דומיו, שלצערי הם מעטים – לדאוג לאינטרסים שלכם, ותראו איך המלים יהפכו פתאום למעשים, והעוולות שנעשו לכם – ונעשו לכם עוולות – לאט-לאט יתחילו לקטון.

סטס מיסז'ניקוב: לבסוף, הרשו לי להביע את שמחתי על כך שמושגים כמו "תכנון אסטרטגי", "חשיבה אסטרטגית" ו"התמודדות עם איומים אסטרטגיים" נעשו שגורים בפיהם של ראש הממשלה, של שרי הממשלה ושל חברי הכנסת, כפי שהם שגורים כבר זמן רב בפיהם של אנשי ישראל ביתנו ושל יושב-ראש המפלגה.

סטס מיסז'ניקוב: מלבד האיום הביטחוני הכבד, שכבר דיברנו עליו, אנחנו צריכים להתמודד עם איומים מהבית בתחומי החברה, הרווחה, החינוך והנוער.

סטס מיסז'ניקוב: בכל מקום שנשים את האצבע, יש איום.

סטס מיסז'ניקוב: אנחנו צריכים להתמודד עם חוסר היציבות בשיטת הממשל, וזה תורם לאיומים מבית ומחוץ.

סטס מיסז'ניקוב: וגם הנושא הזה עלה בשיא הכובד, גם בזכות – או אולי ברוב המקרים בזכות – מפלגת ישראל ביתנו, ובזכות נכונות ראש הממשלה לדון בכך.

סטס מיסז'ניקוב: בקיצור, דברים רבים זקוקים לתשומת לב אסטרטגית, ואולי המשרד החדש, שיאייש אותו מהיום איש מצוין, מבשר התחדשות פריחה של מדינת ישראל.

סטס מיסז'ניקוב: תודה.

אמנון כהן: תודה רבה לחבר הכנסת סטס מיסז'ניקוב.

אמנון כהן: יעלה ויבוא חבר הכנסת הרב יצחק לוי.

אמנון כהן: חמש דקות לאדוני.

אמנון כהן: אחריו - חבר הכנסת יצחק גלנטי.

יצחק לוי: אדוני היושב-ראש, רבותי חברי הכנסת, חברי בסיעת ישראל ביתנו, אני מצטער שאביגדור ליברמן יצא, רציתי דווקא לומר לו כמה מלים של שבח.

אמנון כהן: אתה יכול להגיד לו.

יצחק לוי: אני אומר, אני אומר.

יצחק לוי: אבל אעשה זאת רק בהתחלה, אחר כך אני אשנה ואומר דברים אחרים.

יצחק לוי: רציתי לומר לסטס, לחבר הכנסת מיסז'ניקוב, שאין לנו חילוקי דעות בכל הקשור לכשרונות של אביגדור ליברמן.

יצחק לוי: מתוך 14 הדקות שדיברת, דיברת אולי ארבע, חמש או שש דקות על כשרונותיו, וזה בסדר גמור.

יצחק לוי: אנחנו מסכימים שמדובר באדם מוכשר, אדם בעל יכולת, אדם בעל יכולת ניהול, אדם בעל יכולת ארגון, אדם בעל יכולת חשיבה, אדם שהצליח בתפקידיו הקודמים – אבל הוא נכנס למיטה חולה.

יצחק לוי: הוא נכנס לממשלה חולה.

יצחק לוי: הוא נכנס ללא-משרד.

יצחק לוי: אין משרד.

יצחק לוי: הוא ישב במשרד ראש הממשלה ויוזמן לישיבות – ואביגדור ליברמן יודע את זה, כי הוא מכיר את עבודת הממשלה.

אמנון כהן: אתה לא סומך על אביגדור?

אמנון כהן: היו לו כמה משרדים ביד, לא אחד.

יצחק לוי: לא, אני לא חושב כך.

יצחק לוי: אני חושב שאביגדור ליברמן עושה טעות חמורה ביותר בכך שהוא נכנס לממשלה - - -

ישראל חסון: כבוד הרב, אולי תצטרפו ותעזרו לתת לו את הסמכויות הדרושות.

יצחק לוי: אנחנו לא נצטרף; אגיד לך למה.

יצחק לוי: זה החלק השני של הנאום שלי, אבל הזמן פשוט בורח.

יצחק לוי: תיכף אומר מדוע.

יצחק לוי: קודם כול, הסמכויות של אביגדור ליברמן קטנות מאוד.

יצחק לוי: אין לו משרד.

יצחק לוי: יהיו לו עוזרים – יאשרו לו חמישה עוזרים, שבעה עוזרים, שמונה עוזרים.

יצחק לוי: הוא יעבוד מול המועצה לביטחון לאומי, שאני לא יודע עד כמה מתחשבים בה.

יצחק לוי: עד עכשיו בכל אופן לא התחשבו בה, אז עכשיו, כשאביגדור ליברמן יפנה אליהם, כל פעם תהיה ידיעה קטנה בעיתון שליברמן הופיע במועצה לביטחון לאומי, והוא הלך ודיבר, והלך ועשה – נו, מה עוד?

יצחק לוי: הרי הוא לא שר הביטחון, הוא לא שר החוץ והוא לא ראש הממשלה; אז יהיה עוד אחד בצוות.

ישראל חסון: כזה איש מוכשר נופל בפח כל כך ברור?

יצחק לוי: זאת הבעיה, שזה קורה.

יצחק לוי: אתן לך רשימה של אנשים מוכשרים שנפלו בפח.

יצחק לוי: אביגדור ליברמן מוכשר מאוד, אבל הוא לא המוכשר הראשון במדינה.

יצחק לוי: תודה שהיו עוד כמה, ותודה שהיו עוד כמה מוכשרים שנפלו בפח, ונפלו בפחים עמוקים, וזה מה שהולך לקרות לאביגדור ליברמן, שלצערי הרב הסתנוור מ-11 המנדטים שלו.

יצחק לוי: הוא רוצה להיות ראש הממשלה, ומבחינתי זה בסדר, אבל הוא עושה קפיצת דרך לא נכונה וקופץ למקום הלא-נכון.

יצחק לוי: הוא קופץ לממשלה חולה, מלאת שחיתות.

יצחק לוי: מה הוא יעשה בעוד כמה חודשים, כאשר ועדות החקירה למיניהן יתחילו להוציא את הדברים?

יצחק לוי: איפה הוא ישב?

יצחק לוי: מה הוא יעשה שם?

יצחק לוי: מה יעשה אביגדור ליברמן כאשר בשנה הבאה דוח העוני יראה שהעוני לא פחת, אלא גדל, כפי שרואים בתקציב – הקפאת קצבאות הביטוח הלאומי, ועוד כל מיני גזירות?

יצחק לוי: לאיזו אג'נדה הוא נכנס?

יצחק לוי: אין לממשלה אג'נדה.

יצחק לוי: מרגע שההתכנסות נפלה, קדימה כבר לא מפלגה.

יצחק לוי: קדימה קמה אך ורק על סמך ההתכנסות, לא יותר מזה.

יצחק לוי: ברגע שאין התכנסות, אין לממשלה אג'נדה, ואביגדור ליברמן נכנס לממשלה של אפס אג'נדה, של אפס תוכנית.

יצחק לוי: מחפשים תוכנית מדינית.

יצחק לוי: ממש ריחמתי אתמול על עמיר פרץ.

יצחק לוי: הוא ישב ואמר: אנחנו נחפש תוכנית מדינית.

יצחק לוי: אין לנו, אבל נחפש.

יצחק לוי: אנחנו חייבים למצוא, כי אם לא, מה נעשה בממשלה?

יצחק לוי: שמעתם שר ביטחון שמדבר בסגנון הזה?

יצחק לוי: אבל הוא אומר את האמת.

יצחק לוי: הוא אומר את האמת על הממשלה.

יצחק לוי: אז ממשלה שהיא עכשיו ככה, על ניוטרל, לגמרי על ניוטרל, ולא יודעת איך להתחיל ולא יודעת עם מה להתמודד – אביגדור ליברמן, האיש המוכשר הזה, שאם היו לו קצת סבלנות וקצת יותר אורך רוח היה הופך למנהיג חשוב במדינת ישראל, הולך להיות חלק מממשלת נפל.

יצחק לוי: הדבר הזה ייזכר לו.

יצחק לוי: יגידו: אביגדור ליברמן היה חלק מזה.

יצחק לוי: ממשלת נפל ממש.

יצחק לוי: חבל על אביגדור ליברמן.

יצחק לוי: אני מצטער.

יצחק לוי: אני לא מצטער על כך שהממשלה קיבלה עוד מנת חמצן.

יצחק לוי: יש מנת חמצן עוד לכמה חודשים, התקציב יעבור ויהיה בסדר.

יצחק לוי: בעוד חצי שנה, בעוד ארבעה חודשים, תבואנה הוועדות, יבואו הדברים.

אמנון כהן: נא לסיים, אדוני.

יצחק לוי: אני כבר מסיים, אבל אני חושב שמה שאני אומר מעניין.

אמנון כהן: מעניין מאוד.

יצחק לוי: תן לי עוד דקה או שתיים, כי הפריעו לי פה.

יצחק לוי: אני אומר שזה בסדר שישראל ביתנו נותנים עוד מנת חמצן לחולה הזה, שבסופו של דבר, אדוני שר הבריאות, אין לך תרופה בשבילו, בשביל החולה, הממשלה.

יצחק לוי: קיבלת עכשיו עוד משהו.

יצחק לוי: אבל אני מצטער על מנהיגותו של אביגדור, שהולכת וחולפת לה.

יצחק לוי: חבל, חבל.

אמנון כהן: תודה.

אמנון כהן: חבר הכנסת יצחק גלנטי.

אמנון כהן: לפני כן, הודעה לסגן מזכיר הכנסת.

אמנון כהן: בבקשה.

נאזם בדר: ברשות יושב-ראש הישיבה, הנני מתכבד להודיעכם, כי בהתאם לסעיף 142ב לתקנון הכנסת, חבר הכנסת אפרים סנה מודיע, שאם יתמנה לסגן שר הביטחון, יועברו הצעות החוק שיזם לחברי הכנסת האלה: לחברת הכנסת – הצעת חוק המרכז להנצחת ההעפלה, התשס"ו-2006, פ/660/17; הצעת חוק ביטוח בריאות ממלכתי (תיקון – אשפוז סיעודי), התשס"ו-2006, פ/908/17; הצעת חוק ביטוח בריאות ממלכתי (תיקון – עדכון התוספת החמישית), התשס"ו-2006, פ/372/17; הצעת חוק בית העצמאות, התשס"ו-2006, פ/651/17; הצעת חוק ניסויים רפואיים בבני-אדם, התשס"ה-2005, פ/3241/17; הצעת חוק הקמת בית-חולים בקריות, התשס"ה-2005, פ/3104/17.

נאזם בדר: לחבר הכנסת מתן וילנאי: הצעת חוק עיגון זכויות החקלאים בקרקע, התשס"ו-2006, פ/952/17.

נאזם בדר: לחברת הכנסת : הצעת חוק לתיקון פקודת הרוקחים (אישור אוטומטי לתכשירים אשר אושרו במדינות מוכרות), התשס"ו-2006.

נאזם בדר: חברי הכנסת אורית נוקד, מתן וילנאי ונאדיה חילו הביעו בכתב את הסכמתם לשמש מציעי הצעות החוק במקום חבר הכנסת אפרים סנה, כנדרש על-פי התקנון.

אמנון כהן: חילק את כל הירושה.

אמנון כהן: אני רוצה לציין, שאחרי חבר הכנסת יצחק גלנטי ידבר חבר הכנסת יעקב ליצמן, ואחריו תדבר חברת הכנסת זהבה גלאון.

אמנון כהן: בבקשה, אדוני, חמש דקות.

יצחק גלנטי: אדוני היושב-ראש, כבוד שר הבריאות, חברי הכנסת הנכבדים, ברגע שמפלגת ישראל ביתנו תיכנס לקואליציה, וחבר הכנסת ליברמן יקבל את משרת השר לעניינים אסטרטגיים, יוגדל התקציב לצורכי ביורוקרטיה ביטחונית ולא לאמצעים ביטחוניים פיזיים, והדבר ייעשה על חשבון האג'נדה החברתית אשר על-פיה סיעת הגמלאים פועלת.

יצחק גלנטי: סיעת העבודה ויתרה על אג'נדה מדינית וחברתית בהינף יד, תמורת האופציה של ניקוי מחדלי מלחמת לבנון מהתודעה הציבורית, וכדי שהמנהיג שלה יוכל לנסות לנקות את כפיו מהמחדלים אשר רודפים אותו בימים אלו.

יצחק גלנטי: ראש הממשלה מלא הבטחות כרימון, אך עד כה טרם מילא את התחייבויותיו לשר הגמלאים.

יצחק גלנטי: מנגד הוא כבר מבטיח את משרד הרווחה למפלגת העבודה.

יצחק גלנטי: ראו זה פלא, היה מוסכם שאין מינוי סגני שרים, והנה, בלא כל התייעצות קואליציונית, סוכם על מינוי סגן לשר הביטחון ממפלגת העבודה.

יצחק גלנטי: אנו רואים כי קדימה נותנת פרסים למתנגדים לה מתוך הקואליציה.

יצחק גלנטי: אם זאת הדרך, לבעוט בתומכים, אין לצפות ממפלגת הגמלאים שתשמש אצבע בטוחה בהצבעות הקואליציוניות.

יצחק גלנטי: ישראל ביתנו לא יצאה עד כה בשום הצהרה על סדר-יום חברתי שיחייב אותה הן לציבור הרחב הן למפלגות החברות בקואליציה.

יצחק גלנטי: ההצהרות המדיניות-הביטחונית של ישראל ביתנו, ברוח "תנו לנו להראות לכם איך צריך לנהל יחסי חוץ וביטחון מול האירנים", הן הצהרות מאחזות עיניים, שסכנתן מרובה מתועלתן.

יצחק גלנטי: לא הצהרות של הבל פה נחוצות לנו; ההרתעה לא תבוא מדקלרציות נבובות, אלא מפעולות חשאיות וממדיניות חוץ נבונה.

יצחק גלנטי: במצב הגיאו-פוליטי הנוכחי לא יהיה מן החוכמה לצרף לקואליציה את ישראל ביתנו עם מצעה הנוכחי.

יצחק גלנטי: אשר על כן, אצביע נגד צירוף ישראל ביתנו לקואליציה.

יצחק גלנטי: לסיעות הערביות בכנסת אומר, שאילו היתה התייחסותן למדינה חיובית יותר, והן היו מגנות את הפעולות הרצחניות של אויבינו, ספק אם ישראל ביתנו היתה יכולה להציג את מצעה הקיצוני.

יצחק גלנטי: תודה רבה לכם.

אמנון כהן: תודה רבה לחבר הכנסת יצחק גלנטי.

אמנון כהן: בבקשה, חבר הכנסת יעקב ליצמן.

אמנון כהן: יש לך עד עשר דקות.

אמנון כהן: אחריו - חברת הכנסת זהבה גלאון.

אמנון כהן: בבקשה, אדוני.

יעקב ליצמן: אדוני היושב-ראש, כנסת נכבדה, אני מאוד מכבד את איווט ליברמן כאיש, כאדם ששימש בעבר גם שר וגם מנכ"ל.

יעקב ליצמן: אבל אני רוצה להודיע לאיווט, שהוא נכנס לקואליציה של 60, והוא הולך להיות בטל בשישים.

צבי הנדל: אביגדור.

יעקב ליצמן: כל זמן שהוא לא שר, אני אקרא לו איווט, אחר כך נראה.

יעקב ליצמן: הקואליציה הזאת מאוד מוזרה לי.

יעקב ליצמן: זה לא סוד, כולם מדברים אתנו על קואליציה.

יעקב ליצמן: כשיצאתי מהארץ לכמה ימים, שמעתי שרצו להדיח אותי.

יעקב ליצמן: היתה מסיבה בבית של השגריר בבייג'ין, ושאלו אותי אם אני מבין סינית.

יעקב ליצמן: אמרתי שכן.

יעקב ליצמן: שאלו אותי מאיפה.

יעקב ליצמן: אמרתי שראש הממשלה מדבר אתי סינית כל השנה.

קריאה: - - -

יעקב ליצמן: זה המשא-ומתן.

יעקב ליצמן: אומרים: משא-ומתן.

יעקב ליצמן: אחר כך אומרים לנו: רגע, אולי בכל זאת נגיע להסכמה, אבל גם אם נאמר לך אתמול כך וכך, היום זה אחרת.

יעקב ליצמן: זה קרה כבר פעמיים.

יעקב ליצמן: עכשיו אני רוצה סתם להזכיר לכם על אילו סעיפים מדובר.

יעקב ליצמן: בהסכם הקואליציוני של מפלגת העבודה, וגם של ש"ס, כתוב שלא ישנו חוק-יסוד בלי הסכמת כל השותפים.

יעקב ליצמן: בהסכם של ש"ס זה סעיף 45.

יעקב ליצמן: רבותי, שינוי שיטת הבחירות זה חוק-יסוד.

יעקב ליצמן: עד כמה שזכור לי, גם מפלגת העבודה וגם ש"ס הצביעו נגד.

יעקב ליצמן: זה קיום ההסכם?

אמנון כהן: בסינית.

יעקב ליצמן: דבר שני, אומרים לנו: יהדות התורה, אנחנו ניתן לכם חוק חינוך חרדי.

יעקב ליצמן: אני לא מבין, מה פירוש "ניתן לכם"?

יעקב ליצמן: הרי כבר הבטחתם את זה לש"ס, אתם חייבים כך או כך לעשות את זה.

יעקב ליצמן: בהסכם של ש"ס כתוב מלה במלה "חוק חינוך חרדי".

יעקב ליצמן: למה הוא לא רוצה לתת את זה לש"ס?

יעקב ליצמן: מה הוא בא להבטיח לי את זה?

יעקב ליצמן: אי-אפשר למכור אותו מגרש פעמיים.

צבי הנדל: אפשר, אולמרט מכר אותו מגרש פעמיים.

יעקב ליצמן: לא, אל תכניס אותי לדברים אחרים.

יעקב ליצמן: כרגע אני מדבר על שטר חתום עם שתי מפלגות.

יעקב ליצמן: עכשיו אני מגיע לסעיף השלישי.

יעקב ליצמן: בסעיף 13 עם ש"ס כתוב: "תבוטל הוראת השעה בהצעת חוק ההסדרים במשק המדינה לשנת 2006, הקובעת המשך הפחתה בקצבאות הילדים".

יעקב ליצמן: זה מבוטל וקוים.

יעקב ליצמן: בחלק השני של הסעיף כתוב: "וכן ההוראה הקובעת את הקפאתן הנומינלית של קצבאות הילדים בעלות המוערכת ב-680 מיליון שקל".

יעקב ליצמן: זה נחתם לפני שלושה חודשים על-ידי ש"ס וקדימה, שלא יבטלו את ההצמדה, שתהיה הצמדה של קצבאות הילדים.

יעקב ליצמן: נדמה לי שעם הגמלאים יש אותו הסכם על קצבאות זיקנה.

יעקב ליצמן: מבטלים היום את מה שהניחו כאן לפנינו היום.

יעקב ליצמן: זה בוטל.

יעקב ליצמן: זה קיום ההסכם?

יעקב ליצמן: שלושה חודשים, וש"ס הצביעה נגד זה בממשלה, אמרו שגם בכנסת.

יעקב ליצמן: אני לא מבין, אם אי-אפשר לקיים הסכמים, איך אפשר לעשות חדשים?

יעקב ליצמן: זה לגבי המשא-ומתן הקואליציוני.

יעקב ליצמן: אני הבנתי, וכך אמרו לנו כל השנים, שהאיום האסטרטגי הגדול במדינה הוא שאין מספיק יהודים, שיש בעיה דמוגרפית.

יעקב ליצמן: מה הפתרון לבעיה הדמוגרפית?

יעקב ליצמן: שיהיו יותר ילדים יהודים.

יעקב ליצמן: ומה עושה הממשלה?

יעקב ליצמן: אם לאיווט ליברמן בהסכם כתוב שהשר ליברמן יכין ויגבש תהליך מסודר לקבלת ההחלטות הנוגעות לאיום האסטרטגי, דבר ראשון שהוא צריך לעשות זה להחזיר את קצבאות הילדים.

יעקב ליצמן: מה יותר טבעי מזה לפתרון האיום האסטרטגי והבעיה הדמוגרפית?

יעקב ליצמן: זו הבעיה הגדולה כרגע במדינה.

צבי הנדל: עידוד הילודה.

יעקב ליצמן: אם לא החרדים בירושלים - אני אומר את זה פעם שלישית מעל במת הכנסת - ראש העיר היה נוסייבה.

יעקב ליצמן: החרדים מביאים לרוב בעיר, 55% או 60% הילדים במוסדות החינוך.

יעקב ליצמן: אם הבעיה הדמוגרפית היא הבעיה האסטרטגית, למה צריך משרד?

יעקב ליצמן: אין לי בעיה אם איווט רוצה להיות שר.

יעקב ליצמן: אין לי בעיה, אבל שיחזירו את קצבאות הילדים.

יעקב ליצמן: לא יעלה על הדעת שמפלגת שינוי ירדה מהמפה הפוליטית, אבל מדיניות שינוי חיה וקיימת.

יעקב ליצמן: היא ממשיכה בכנסת הזאת.

יעקב ליצמן: אסור לדבר על קצבאות ילדים, אסור שיהיו משפחות גדולות.

יעקב ליצמן: בסין אני מבין, בסין יש רק ילד אחד, כך אומרים.

יעקב ליצמן: הצמיחה בסין היא 10% פלוס בשנה.

רן כהן: בין 10% ל-14%.

יעקב ליצמן: לא, 10%, זה מה שנאמר לי.

רן כהן: - - -

יעקב ליצמן: השנה זה 10%, והם טוענים שזה הרבה מדי.

יעקב ליצמן: הם לא יודעים איך מורידים את זה.

יעקב ליצמן: אני אמרתי שאני אלמד אותם איך יורדים ל-4%, אבל שהם ילמדו אותי איך הם עולים ל-10%.

רן כהן: זה ההבדל בין יהדות התורה למרצ - - -

יעקב ליצמן: בסין.

יעקב ליצמן: תודה רבה.

יעקב ליצמן: אם ידעת לעשות את זה בסין, תעשה את זה כאן.

רן כהן: - - -

יעקב ליצמן: לכן, רבותי, מכל הסיבות האלה, אני בטוח שאתם לא חולמים אחרת מלבד שנצביע נגד צירוף איווט ליברמן לממשלה.

צבי הנדל: - - -

יעקב ליצמן: אני רק אומר עוד מלה אחת על שינוי שיטת הבחירות.

יעקב ליצמן: אנחנו ראינו בקדנציה הנוכחית, שמפלגה גדולה יכולה להציע 10% חסימה, וביום בהיר לרדת ל-10, 12 מנדטים.

יעקב ליצמן: לכן הייתי מציע למפלגת קדימה שלא תמהר להעלות את אחוז החסימה בכל כך הרבה אחוזים, כי בהחלט יכול להיות מצב שיגיע הזמן שהיא לא תעבור את אחוז החסימה.

יעקב ליצמן: תודה רבה.

אמנון כהן: תודה רבה, אדוני חבר הכנסת יעקב ליצמן.

אמנון כהן: חברת הכנסת זהבה גלאון, בבקשה; חמש דקות.

אמנון כהן: אחריה - חבר הכנסת עבאס זכור.

זהבה גלאון: אדוני היושב-ראש, חברי חברי הכנסת, הכניסה לממשלה של חבר הכנסת אביגדור ליברמן, של האיש הבלתי-מרוסן והבלתי-אחראי, היא כבר לא "סרק סרק" מבחינתי, היא ניסיון ממשי להתנקש בדמוקרטיה הישראלית, וזאת בגיבויה של מפלגת העבודה.

זהבה גלאון: זו מפלגה שהיא כבר מזמן לא מפלגת העבודה.

זהבה גלאון: כל מה שמעניין אותם הוא סידור עבודה, ג'ובים, תפקידים והישרדות פוליטית.

זהבה גלאון: יש לי הרבה ביקורת על העמדות של חבר הכנסת ליברמן, ואין לי ציפייה ממנו, אני מודה.

זהבה גלאון: אבל מפלגת העבודה, שמאפשרת את צירופו לממשלה, התגלתה אתמול במלוא עליבותה.

זהבה גלאון: מפלגה שאנשי השלום, ואני מכניסה אותם עכשיו למרכאות - בוז'י, סנה, יולי תמיר - נתנו לגיטימציה לכניסה לממשלה לפוליטיקאי הכי כהניסט בארץ.

זהבה גלאון: אני אומרת לכם את זה, חברי חברי הכנסת.

זהבה גלאון: יש תחרות קשה מי נושא בתואר, אבל בדבר אחד אביגדור ליברמן זכה: הוא היום הפוליטיקאי הכהניסט ביותר בכנסת, אביר הטרנספר של אזרחי ישראל הערבים.

זהבה גלאון: האיש הזה, שמטיף לשנאת זרים, שמזלזל בדמוקרטיה, מקבל לגיטימציה ממפלגת העבודה לכהן בממשלה שהם שותפים לה?

זהבה גלאון: מפלגת העבודה, שהבטיחה רק לפני הבחירות שלא ישבו בממשלה אחת עם אביגדור ליברמן - אני זוכרת את ההבטחות של עמיר פרץ.

זהבה גלאון: השר עמיר פרץ מוציא שם רע לפוליטיקאים, להתחייבות של פוליטיקאים ולמלה של פוליטיקאים.

ג'מאל זחאלקה: למען ההגינות - - -

זהבה גלאון: נכון.

זהבה גלאון: צודק חבר הכנסת זחאלקה, שאר ההבטחות, לעומת זאת, זכו גם הן לאותה אמינות.

זהבה גלאון: אם כן, לאיזו ממשלה בדיוק מצטרף עכשיו אביגדור ליברמן?

זהבה גלאון: איפה האופק המדיני?

זהבה גלאון: איפה החזון החברתי?

זהבה גלאון: איזו תקווה מציעה מפלגת העבודה?

זהבה גלאון: איזו תקווה מציעה הממשלה הזאת, שמדברת על האיום האירני?

זהבה גלאון: עכשיו בכלל האיום האירני תופח לממדים של איום.

זהבה גלאון: עד עכשיו הוא היה קיים, ישנו, איננו.

זהבה גלאון: עכשיו, ברגע שאבי

זהבה גלאון: גדור ליברמן יהיה אחראי לאיום האירני, בכלל ינפחו את הסכנה האירנית כדי להצדיק את התפקיד שלו.

זהבה גלאון: חברי חברי הכנסת, אני חייבת לומר שאני רואה למעלה, ביציע האורחים, את חבר הכנסת ליברמן מחייך מפה לפה עם אורחים שבאו לברך אותו, כך אני מניחה, על בחירתו לממשלה.

זהבה גלאון: הוא שמח, מדרך הטבע, ועליז.

זהבה גלאון: אני מודה שאנחנו היום חרדים לעתידה של הדמוקרטיה הישראלית.

זהבה גלאון: כי מבחינתי, צירופו של חבר הכנסת ליברמן לממשלה הוא סכנה לעתידה של הדמוקרטיה בישראל.

זהבה גלאון: חברי הכנסת שייתנו היום יד ויצביעו בעד, ייתנו לגיטימציה לפוליטיקאי שמחזיק היום בדעות הכי בעייתיות במדינת ישראל, בעיני, פוליטיקאי שהיידר ולה-פן צמחונים לידו מבחינת תפיסת העולם שלו.

זהבה גלאון: אני רוצה להביא לכם כמה דוגמאות.

זהבה גלאון: זהו חבר הכנסת שהציע, למשל, לחלק את הגדה לארבעה קנטונים, בלי שתהיה יכולת תנועה ביניהם.

זהבה גלאון: אני מניחה שממשלה שתעשה הסדר עם הפלסטינים תתבסס על התוכנית הזאת.

זהבה גלאון: זה האיש שדוגל בהרחקתם של 20% מאזרחי המדינה אל מחוץ לתחומה.

זהבה גלאון: קוראים לזה שינויי גבול, כמובן, כדי שלא לקרוא לזה טרנספר.

זהבה גלאון: האיש הזה, שרואה בערביי ישראל אזרחי המדינה גיס חמישי שמטרתו לחסל את המדינה.

זהבה גלאון: מי שהשווה את חברי הכנסת הערבים למשתפי פעולה עם הנאצים והביע תקווה שיוצאו להורג - זה האיש שהולך להיות השר הממונה על האיום האסטרטגי במדינת ישראל?

זהבה גלאון: אני רוצה להזכיר לכם, חברי חברי הכנסת, שכשהמפלגה של היידר נכנסה לממשלת אוסטריה, ממשלת ישראל החזירה את השגריר שלה לאות מחאה.

זהבה גלאון: עכשיו, כשבמדינת ישראל המקביל הישראלי למפלגות ניאו-נאציות באירופה מקבל תפקיד בכיר, מפלגת העבודה וכנסת ישראל נותנות לכך יד וירימו יד?

זהבה גלאון: למה הפכנו, חברי חברי הכנסת?

אמנון כהן: את צריכה לסיים, גברתי.

נסים זאב: ההשוואה חמורה מאוד.

זהבה גלאון: אני לא משווה.

זהבה גלאון: אני טוענת שחבר הכנסת ליברמן גרוע יותר.

זהבה גלאון: אני טוענת שהיידר ולה-פן צמחונים מבחינת תפיסת העולם שלהם מול חבר הכנסת ליברמן.

זהבה גלאון: תודה, אדוני.

אמנון כהן: תודה רבה.

אמנון כהן: חבר הכנסת עבאס זכור, בבקשה.

אמנון כהן: גם אתה חמש דקות.

אמנון כהן: אחריו - חבר הכנסת מוחמד ברכה.

אמנון כהן: לאחר מכן - חבר הכנסת ג'מאל זחאלקה.

אמנון כהן: בבקשה, אדוני.

עבאס זכור: כבוד היושב-ראש, חברי הכנסת, מובן מאליו כי לממשלה הנוכחית אין תוכנית ברורה ומטרה ידועה, לא בתחום המדיני ולא בתחום החברתי.

עבאס זכור: כל מאמציה נעשים אך ורק לצורך ההישרדות וכדי לשמור על כיסאות שריה.

עבאס זכור: הפליאה אותי יותר עמדת מפלגת העבודה, שעושה בדיוק הפוך ממה שהבטיחה לבוחריה, ובגדה וממשיכה לבגוד בהם, במיוחד בבוחריה הערבים.

עבאס זכור: לכן הגיע הזמן שתפסיקו להאמין בדרכה ותענישו אותה.

עבאס זכור: ברצוני לשאול את השר עמיר פרץ: איפה תוכנית השלום והפתרון לסכסוך הישראלי-הפלסטיני?

עבאס זכור: איפה הבעיות החברתיות והטיפול בהן, כשעל סמך המצע הזה הצביעו הבוחרים למפלגת העבודה?

עבאס זכור: היום כולנו קראנו ב"ידיעות אחרונות" את סיפורה המזעזע של הילדה בת ה-13 מקריית-גת, שגונבת כדי לעזור למשפחתה לאכול.

עבאס זכור: זו דוגמה קטנה למה שקורה במדינה, במיוחד במגזר הערבי, שרובו נמצא מתחת לקו העוני.

עבאס זכור: לצערנו הרב, מאז הקמת הממשלה הנוכחית לא ראינו אלא ימים של מלחמה והרס, מדיניות של כוחנות וחיסולים, של סגר והענשה קבוצתית - הן כלפי העם הפלסטיני, הן כלפי העם הלבנוני והן כלפי האזרח הישראלי.

עבאס זכור: במקום לפתוח ערוצי הידברות עם מדינות ערב, ממשיכה הממשלה בדרך הכוח והאיומים - גם נגד הפלסטינים והלבנונים וגם נגד סוריה.

עבאס זכור: היום אנחנו מקבלים מהממשלה עוד סטירת לחי לכל המאמינים בשלום, המאמינים בשכנות טובה ובשוויון זכויות בין יהודים וערבים במדינה, בכך שהיא החליטה על צירוף ליברמן, הידוע בדעותיו הגזעניות והקיצוניות נגד הערבי כערבי וקורא לגירוש ערבים מהמדינה.

עבאס זכור: לא מובן לי מה המשותף בין העקרונות והדרך של מפלגת העבודה לבין ישראל ביתנו.

עבאס זכור: אני בטוח כי כניסת ליברמן ומפלגתו לממשלה תביא רק אי-יציבות והסלמה באזור, וגם בתוך המדינה.

עבאס זכור: זה מוכיח כי פניה של הממשלה רק לכיוון המלחמה.

עבאס זכור: אני סומך על מה שאמר החבר מישראל ביתנו, שהוא מודה לכל חברי הכנסת שעשו פרסומת לליברמן.

עבאס זכור: גם אני מודה לו על ההתבטאויות שלו, שמעוררות את הציבור הערבי.

עבאס זכור: אם אדון ליברמן רואה ב-1.5 מיליון ערבים איום אסטרטגי, אני אומר לליברמן: בשנת 2025, בעוד 20 שנה, יהיו בארץ 3 מיליוני ערבים, וזאת דרך השימוש בנשק האסטרטגי, החוקי, שמותר לנו להשתמש בו כערבים.

עבאס זכור: מעל במת הכנסת אני קורא לערבים להפעיל את המפעל האסטרטגי, ואומר: אם מותר באסלאם להתחתן עם יותר מאשה אחת, אני אומר כתגובה לליברמן שהמותר הופך לחובה, במיוחד בזמן הזה ובמדינה הזאת - להתחתן עם יותר מאשה אחת, וכל אשה תביא יותר מעשרה ילדים.

מוחמד ברכה: - - -

יובל שטייניץ: איזה יופי יהיה לנשים, לחמש נשים יהיה בעל אחד.

יובל שטייניץ: אתה דואג לזכויות הנשים.

עבאס זכור: ארבע.

עבאס זכור: אני אדאג לזה, כן.

אורי אריאל: כמה נשים יש לך?

עבאס זכור: עד עכשיו אחת, אבל יהיו לי ארבע, בעזרת השם.

אורי אריאל: מתי תתקן את זה?

עבאס זכור: אני קורא בערבית לכל הצופים הערבים, במיוחד לנשים הערביות.

יובל שטייניץ: דרך אגב, זאת עבירה על החוק.

עבאס זכור: (נושא דברים בשפה הערבית; להלן תרגומם לעברית: אם האשה הערבייה, הפלסטינית בפלסטין, בלבנון ובסוריה יכולה לשאת, לסבול ולהתגייס בשביל לשרת את הסוגיה הפלסטינית והאומה הערבית, אז על האשה הערבייה שבתוך גבולות 1948 להיות סובלנית ולהיחלץ מהסוגיות הנפשיות.

עבאס זכור: ואני מסיים בציטוט מדברי הנביא מוחמד שאמר – לא אני אומר את זה, אלא הנביא מוחמד – "תרבו ותתרבו, כי אני אתגאה בכם מול כל האומות ביום הדין".

עבאס זכור: וזו התגובה הכי אדירה שאנחנו יוכלים להגיב על האיום האסטרטגי של ליברמן ואחרים כמותו.

עבאס זכור: אנחנו ממשיכים בדרך הזאת בעזרת השם.

עבאס זכור: )

אמנון כהן: תודה.

אמנון כהן: חבר הכנסת מוחמד ברכה, בבקשה.

אמנון כהן: אחריו – חבר הכנסת ג'מאל זחאלקה.

יובל שטייניץ: המחוקק מטיף לעבירה על החוק מעל במת הכנסת.

יובל שטייניץ: זאת עבירה על החוק נגד ביגמיה.

אמנון כהן: תודה לכל המעירים.

אמנון כהן: יש דרכים להתלונן, אם צריך.

אמנון כהן: תודה רבה.

אמנון כהן: חבר הכנסת ברכה, בבקשה.

מוחמד ברכה: אדוני היושב-ראש, רבותי חברי הכנסת, אני לא יכול לעלות על הדוכן אחרי הדברים ששמעתי מחברי, חבר הכנסת זכור - אני דוחה מכול וכול את האמירה על שימוש ברחם האשה כנשק ושימוש באשה כנשק.

מוחמד ברכה: יש לנו מערכה קשה מאוד מול הגזענות ומול האפליה.

מוחמד ברכה: את המערכה הזאת נעשה מתוך כבוד לכל האזרחים ולכל המרכיבים של החברה, במיוחד לחלקים המופלים ביותר, ואני מתכוון לנשים.

מוחמד ברכה: הנשים והגברים הם שותפים למערכה למען צדק, למען שלום ולמען שוויון, והרחם של האשה אינו נשק ולא ניתן לבוא ולבטא את הדברים האלה בצורה כזאת מעל דוכן הכנסת.

מוחמד ברכה: החופש האישי של כל אחד וחופש הפולחן זה דבר שנתון לו, אבל להשתמש בזה כמרכיב וכאקט פוליטי, אין לזה מקום.

עבאס זכור: זה לא אקט פוליטי.

מוחמד ברכה: המערכה נגד הליברמניזם והגזענות היא מערכה נגד הגזענות.

מוחמד ברכה: לא צריך להשתמש באשה או ברחם האשה ובבחירה האישית עם מי להתחתן ועם מי לא להתחתן כבאקט פוליטי.

מוחמד ברכה: אדוני היושב-ראש, רבותי חברי הכנסת, בדברי בעת הגשת האי-אמון היום אחר-הצהריים השתמשתי - כדי להמשיל את העובדה שהגזענות נגד ערבים לא נפסקת שם אלא מתגלגלת גם לחלקים אחרים בציבור - בשיר של ברכט; האמת שקראתי את זה בספר של ברכט, אבל השיר עצמו הוא לא של ברכט אלא של כומר פרוטסטנטי, מרטין נימלר.

מוחמד ברכה: ציטטתי את הרעיון של השיר מהזיכרון, אז אני רוצה לקרוא אותו בפני הכנסת ובפני הציבור.

מוחמד ברכה: מרטין נימלר הוא כומר פרוטסטנטי שכתב את השיר הזה - לא הרמתי את קולי: בגרמניה לקחו הנאצים תחילה את הקומוניסטים; אני לא הרמתי את קולי כי לא הייתי קומוניסט.

מוחמד ברכה: ואז הם לקחו את היהודים, ואני לא הרמתי את קולי כי לא הייתי יהודי.

מוחמד ברכה: ואז הם לקחו את חברי האיגודים המקצועיים, ואני לא הרמתי את קולי כי לא הייתי חבר איגוד מקצועי.

מוחמד ברכה: ואז הם לקחו את הקתולים, ואני לא הרמתי את קולי כי הייתי פרוטסטנטי.

מוחמד ברכה: ואז הם לקחו אותי, אך באותה עת כבר לא נותר אף אחד שירים את קולו למעני.

מוחמד ברכה: אני כמובן לא מאחל לחברה הישראלית, שבאחת מפינות ההיסטוריה אנשים ימצאו את עצמם בלי יכולת שמישהו ירים את קולו למענם כשבאים להתנכל להם ולהתעמר בהם ולשלול את זכויותיהם ולנהל מדיניות של גזענות כנגדם.

מוחמד ברכה: בגלל זה אמרתי, בהקשר ההוא, שמי שחושב שכניסתו של ליברמן היא בעיה של הערבים, טועה.

מוחמד ברכה: מובן שזה מדאיג אותנו, אבל אנחנו כל כך בטוחים בעצמנו ובשורשים שלנו, שלא ליברמן, בעת נחיתתו בארץ הזאת, יכול לאיים על קיומנו, ולא ליברמן, אחרי שהוא יעוף מכאן - הכוונה בעיקר מהפוליטיקה - יכול לאיים עלינו.

מוחמד ברכה: יש שלושה מעגלים של איומים: מעגל של הפגיעה או הערעור על הלגיטימיות של ההשפעה על החלטות והשותפות בהחלטות ובהכרעות; ויש רמה אחרת - לערער על עצם הזכות שלנו להיות מיוצגים; ויש גם הרמה הנמוכה ביותר, הגזענית ביותר, שהיא עצם הערעור על קיומנו ועל זכותנו בארץ הזה.

מוחמד ברכה: אני רוצה לומר, שהעובדה שיש כאן חברי כנסת ערבים, זאת לא טובה שהרוב עושה למיעוט.

מוחמד ברכה: אני לא חושב שזאת טובה שעושה מישהו למישהו, אבל אם נאמץ את המושגים האלה, מי עושה טובה וחייב להיות מישהו שעושה טובה לאחר, המיעוט עושה טובה לרוב בעצם ישיבתו כאן.

מוחמד ברכה: המיעוט המופלה, המוקצה, המנושל מאדמתו, שחווה את הגלות של בני עמנו, ובכל זאת בא לחפש את הלגיטימציה והשוויון כאן, לא לו עושים טובה, אלא בעצם ישיבתו כאן הוא עושה טובה למה שנשאר מהדמוקרטיה בישראל.

מוחמד ברכה: והיום הדמוקרטיה בסכנה לא בגלל ליברמן, אלא בגלל מי שהכניס אותו לממשלה הזאת.

מוחמד ברכה: תודה רבה, אדוני.

אמנון כהן: תודה.

אמנון כהן: חבר הכנסת ג'מאל זחאלקה, ואחריו – חברת הכנסת רונית תירוש.

אמנון כהן: לאחר מכן - חבר הכנסת חיים אמסלם.

ג'מאל זחאלקה: כבוד היושב-ראש, רבותי חברי הכנסת, ראשית, אני רוצה להסתייג ולהתנגד לדברים שאמר ידידי, חבר הכנסת עבאס זכור.

ג'מאל זחאלקה: אני לא מכיר בתרבות שלנו מישהו שקורא לגברים, לנשים - להתחתן עם כמה נשים.

ג'מאל זחאלקה: אני לא חושב שצריך לנהל את המאבק הלגיטימי נגד הגזענות ונגד ליברמן במטבעות דמוגרפיים, זה פסול וזה דווקא משחק לידיו.

ג'מאל זחאלקה: הייתי מרחיב בנושא הזה לולא היה הנושא שבפנינו חמור מאוד; הייתי משתמש בביטוי "מסוכן מאוד", שאסביר אותו בהמשך.

ג'מאל זחאלקה: ליברמן הוא פוליטיקאי מסוכן, אין ספק, ועם כניסתו לממשלה הוא הופך להרבה יותר מסוכן.

ג'מאל זחאלקה: הממשלה הזאת היא ממשלה גרועה, היא ממשלה ימנית, היא ממשלה שלא רוצה שלום, לא רוצה הסדר, לא רוצה אפילו משא-ומתן.

ג'מאל זחאלקה: עם כניסתו של ליברמן בעוד שעתיים, היא תהפוך לממשלה הרבה יותר גרועה, הרבה יותר מסוכנת.

ג'מאל זחאלקה: עצם כניסתו של ליברמן לממשלה מראה שאין פניה של הממשלה הזאת למשא-ומתן, אין פניה להסדר, אלא להסלמה, לעימות, להתנגשות, ואולי גם למלחמה.

ג'מאל זחאלקה: הצעד שהממשלה נוקטת הוא צעד מסוכן, משום שיש בו מתן לגיטימציה לגזענות נגד האזרחים הערבים ולפאשיזם נגד הדמוקרטיה.

ג'מאל זחאלקה: במקרה, ממש במקרה, מצאתי – ואפשר למצוא עשרות כאלה – ריאיון עם חבר הכנסת איווט ליברמן, ואני מצטט כמה משפטים מהריאיון, רק שתבינו.

ג'מאל זחאלקה: הוא מתחיל, לפני ששואלים אותו, הוא יורה: "אני לא מאמין בדו-קיום"; אחר כך: "מבחינתי, הבעיה של ערביי ישראל קודמת לבעיה הפלסטינית"; אחר כך, על האזרחים הערבים: "הם רוצים להיות כאן וליהנות מכל היתרונות של מדינה מפותחת, אבל בתוך תוכם הם ללא ספק חלק מהסיפור של הרס מדינת ישראל", וכמובן, אנחנו הופכים לאיום אסטרטגי – והוא היום השר לאיומים אסטרטגיים.

ג'מאל זחאלקה: מה הפתרון שלו?

ג'מאל זחאלקה: "אום-אל-פחם, באקה-אל-ע'רביה, טייבה, הייתי מוותר עליהם ומחליף אותם" – כך הוא אומר – "בהתיישבות יהודית כמו מעלה-אדומים וגוש-עציון.

ג'מאל זחאלקה: החלק השני יהיה חוק אזרחות חדש, שלפיו לפני שאדם יקבל תעודת זהות" – אני לא יודע, אדם שנולד מקבל תעודת זהות, כך אני מבין, הופך לאזרח – "הוא יחתום על הכרזת נאמנות למדינת ישראל כמדינה יהודית ציונית" - מדינה יהודית וציונית - יישבע "לדגל, להמנון, למגילת העצמאות" – ואולי לליברמן עצמו הוא רוצה שיישבעו – "ויתחייב לשירות צבאי או אלטרנטיבי.

ג'מאל זחאלקה: מי שלא יחתום" - על כל התנאים האלה, מי שייפול באחד מהמבחנים של ליברמן - "יהיה תושב קבע בלי זכות לבחור ולהיבחר.

ג'מאל זחאלקה: אלה שני הדברים המרכזיים שלנו לפתרון הסכסוך".

ג'מאל זחאלקה: ומה אם זה לא יעבוד?

ג'מאל זחאלקה: "איך זה ייעשה?

ג'מאל זחאלקה: קודם כול חייבים להביא הסכמה של הקוורטט ושל מצרים וירדן".

ג'מאל זחאלקה: ומה אם הם לא יסכימו?

ג'מאל זחאלקה: "שם יש לנו מספיק כלים ללחוץ עליהם כדי שהם ייתנו הסכמה להסדר מהסוג הזה.

ג'מאל זחאלקה: חילופי שטחים ואוכלוסיות זה לא פטנט שלי".

ג'מאל זחאלקה: ומה הוא מציע, איזו דוגמה?

ג'מאל זחאלקה: קפריסין, והוא מסביר איך הוא מבין את העניין של קפריסין: "בקפריסין, למשל, עד 1974 גרו טורקים ויוונים ביחד והקיזו דם אחד לשני.

ג'מאל זחאלקה: ב-1974 הפרידו: טורקים בצד אחד של האי ויוונים בצד השני, וביניהם גדר תיל ומוקשים.

ג'מאל זחאלקה: אין הסכם שלום, אבל יש ביטחון, יציבות ופרוספריטי".

ג'מאל זחאלקה: כלומר, ערבים – אזרחים, לא אזרחים, זה לא חשוב – בצד אחד, ויהודים בצד שני; זה אומר הפרדה ושלילת אזרחות.

ג'מאל זחאלקה: הוא ממשיך ב"יהלומים" שלו: "כשיש סתירה, הערך של יהודית וציונית מבחינתי חשוב יותר מכל השאר.

ג'מאל זחאלקה: אנחנו לא מדינה דמוקרטית".

ג'מאל זחאלקה: ככה הוא מבין את העניינים.

ג'מאל זחאלקה: אני יכול להמשיך לצטט לכאן ולכאן.

ג'מאל זחאלקה: אין ספק שמדובר בפוליטיקאי מסוכן, וכניסתו לממשלה הופכת אותו למסוכן יותר.

ג'מאל זחאלקה: כי מה היא מסוכנות?

ג'מאל זחאלקה: לפעמים אומרים: אתה מסוכן, מסוכן.

ג'מאל זחאלקה: מה היא מסוכנות?

ג'מאל זחאלקה: מה זה פוליטיקאי מסוכן?

ג'מאל זחאלקה: מסוכנות, בפשטות, היא מכפלה של רשעות, של רוע וכוח.

ג'מאל זחאלקה: יכול להיות פוליטיקאי מרושע, אבל חסר כוח - הוא לא כל כך מסוכן.

ג'מאל זחאלקה: אמרו לנו תמיד: אלה שוליים – על כהנא, על אחרים – אלה שוליים, אין להם השפעה, הם לא מסוכנים.

ג'מאל זחאלקה: אבל ברגע שהם צוברים כוח פוליטי בכנסת, אז הם הופכים למסוכנים.

ג'מאל זחאלקה: וברגע שנותנים להם משרה ביצועית – אז הם הופכים למסוכנים יותר.

ג'מאל זחאלקה: יש הבדל, מתי גזענות מסוכנת – וצריך ללמוד מההיסטוריה.

ג'מאל זחאלקה: הרי גזענות יש בכל מקום, אנשים מתבטאים בצורה גזענית, ולפעמים זה חסר השפעה.

ג'מאל זחאלקה: אבל כשלגזענות מתלווה כוח, היא הופכת לדבר מסוכן, לדבר חייתי, ויש דוגמאות מן ההיסטוריה.

ג'מאל זחאלקה: לא מדובר כאן בגזענות עם שיני חלב, אלא בגזענות עם שיניים, שהופכת למפלצת גזענית עם כוח.

ג'מאל זחאלקה: זה המסוכן.

ג'מאל זחאלקה: וכשמה שנקרא הזרם המרכזי, אנשים שמשייכים את עצמם לאלה שהם כביכול מתונים – אני חושב שהם לא מתונים – ושיש משהו ממשנתו של ליברמן בנפשם, זה לא שיש תהום פעורה בינם לבין ליברמן; מבחינתם, וזה הוכח אתמול במרכז מפלגת העבודה – מפלגת העבודה קבעה שליברמן הוא שחקן לגיטימי במגרש הפוליטי.

ג'מאל זחאלקה: זו קביעתה של מפלגת העבודה.

ג'מאל זחאלקה: בעצם, זאת המשמעות היחידה של מה שהוחלט במפלגת העבודה.

ג'מאל זחאלקה: וזה לא רק כיסאולוגיה - כלומר, יש כיסאולוגיה - זה יותר מכיסאולוגיה.

ג'מאל זחאלקה: זאת עמדה פוליטית – עמדה פוליטית שמחזקת את הגישה הגזענית ואת הגישה הפאשיסטית, גם בתוך הממשלה.

ג'מאל זחאלקה: צריך להבין, ברבות מהמדינות המתוקנות בעולם, גזענות זה לא אמירה, זה לא עניין של חופש ביטוי, זה לא עניין של ויכוח; גזענות היא אקט שיש להעניש עליו.

ג'מאל זחאלקה: וכאן, על הדוכן הזה, עמד חבר הכנסת ליברמן וקרא להוציא להורג חברי כנסת ערבים.

ג'מאל זחאלקה: הוא קורא לשלילת אזרחותם של האזרחים הערבים.

ג'מאל זחאלקה: דרך אגב, חבר הכנסת ליברמן, מתברר שהוא נגד אפליה של אזרחים.

ג'מאל זחאלקה: הוא נגד אפליה.

ג'מאל זחאלקה: הוא פשוט לא רוצה שהם יהיו אזרחים, וכך מתחסלת בבת אחת האפליה, והאזרחים יהפכו לאזרחים שווים בעיני הממשלה.

ג'מאל זחאלקה: אדוני היושב-ראש, אני חושב שצירופו של ליברמן מעיד על טירוף מערכות.

ג'מאל זחאלקה: זה מסר מצד הממשלה, שבלשון המעטה אפשר להגיד עליו שהוא של זלזול באזרחים הערבים, של זלזול באזרחותם ובזכויותיהם כאזרחים.

אמנון כהן: תודה.

ג'מאל זחאלקה: משפט אחרון באמת.

ג'מאל זחאלקה: כמו שהעולם העניש את ממשלת אוסטריה על צירוף היידר, הוא צריך להעניש את ממשלת ישראל על צירוף ליברמן, לפחות זה.

ג'מאל זחאלקה: תודה רבה.

אמנון כהן: תודה.

אמנון כהן: חברת הכנסת , ואחריה - חבר הכנסת .

אמנון כהן: חברת הכנסת תירוש, חמש דקות.

אמנון כהן: בבקשה, גברתי.

רונית תירוש: תודה רבה.

רונית תירוש: אדוני היושב-ראש, כנסת נכבדה, אדוני השר, העובדה שלא ניתן לחלוק עליה היא שמדינת ישראל, כמו כל מדינה שפויה, צריכה קואליציה חזקה, קואליציה יציבה, כדי שאפשר יהיה לנהל את המדינה ללא איומים מתמידים מדי שבוע שיפילו אותה.

רונית תירוש: אפשר להתווכח איך עושים את זה – איזו מפלגה אנחנו צריכים לשלב על מנת להרחיב את הקואליציה ולייצב אותה.

רונית תירוש: הבחירה בישראל ביתנו היא בדיוק תוצאה של התקופה הקשה שחוותה הקואליציה – המקרטעת, יש לומר – עם מפלגת העבודה, כאשר חלקים בתוכה אף פעם לא הכפיפו את עצמם למשמעת קואליציונית ובוודאי לא למשמעת סיעתית.

רונית תירוש: אני לא חושבת שההתנגדויות שהיו באופן עקבי היו תמיד לגופו של עניין.

רונית תירוש: יש לי חשד סביר שהרבה מההתנגדות היתה כדי להוות אופוזיציה דווקאית, על מנת לתפוס יותר ויותר כותרות, לשמחתם של אותם חברי כנסת.

רונית תירוש: אנחנו מאסנו בכך ולכן בחרנו במפלגה שנראה לנו שהיא יציבה, שהיא מלוכדת, היא מאוחדת, ובוודאי מקבלת על עצמה משמעת סיעתית וקואליציונית.

רונית תירוש: אני רוצה לומר לכל אלה שאינם תומכים או לחלופין מתנגדים לכניסתה של ישראל ביתנו לקואליציה, שבל נשכח שמעבר לליברמן – ומייד אני אומר עליו כמה דברים - מדובר במפלגה שמייצגת יותר ממיליון אזרחים, שנתח נכבד מהם הם עולים מחבר המדינות ואולי גם ממקומות נוספים.

רונית תירוש: אי-אפשר לזלזל במפלגה כזאת שמייצגת רובד כל כך חשוב כשהיא נכנסת לקואליציה, נהפוך הוא – אני רק יכולה לברך על זה.

רונית תירוש: אני חושבת שההפחדות או ההתמקדות בדיבורים סביב חבר הכנסת ליברמן עושות לו שירות מצוין.

רונית תירוש: הדמוניזציה הזאת שאתם יוצרים לחבר הכנסת ליברמן רק מחזקת אותו בעיני הכוח האלקטורלי שלו.

רונית תירוש: חבל שלא לומדים מהעניין.

רונית תירוש: אישית אני חושבת שלמר ליברמן הוגדר תפקיד שמתאים לכישוריו ולתכונותיו.

רונית תירוש: שנים, מתפקידים שונים, אני עוקבת אחר האדם הזה ורואה - החל מהיותו מנכ"ל משרד ראש הממשלה – אדם נחוש, אדם עקבי, איך אמרנו בשפת העם – בולדוזר, איש שיש לו כישורים ניהוליים וביצועיים מהרמה הגבוהה ביותר.

רונית תירוש: לנושא של איומים אסטרטגיים, שזה הנושא שתחמו לו כתפקיד, אני חושבת שזה בהחלט הולם את הכישורים שלו וזה יכול רק לשרת לטובה את מדינת ישראל, בעיקר אל מול מדינות – אומר בגילוי לב - שמבינות רק מה זה כוח.

רונית תירוש: אני זוכרת את ההתבטאות הנלוזה, המעליבה של נסראללה, שהתייחס בזלזול למנהיגות החדשה של מדינת ישאל.

רונית תירוש: הוא לא היה מעז לומר את זה לאריאל שרון, משום שהוא תפס אותו כמנהיג חזק.

רונית תירוש: הוא לא תפס כך את המנהיגות הנוכחית ודיבר בזלזול.

רונית תירוש: לכן אולי חשוב שיעמוד מולם אדם שנתפס כאדם מאוד חזק, דווקא בנושא האסטרטגי.

אחמד טיבי: - - -

רונית תירוש: אני אישית מסתייגת מהרבה מאמירותיו של חבר הכנסת ליברמן.

רונית תירוש: ההתנגדות כלפי המגזר הלא-יהודי, אלה אמירות שלא במקומן, בטח לא מעל במה זו.

רונית תירוש: אבל אני מאמינה שאדם שמגיע לדרגות בכירות ולתפקידים בכירים הופך להיות אדם מתון יותר, שפוי יותר, ציבורי יותר, ממלכתי יותר.

רונית תירוש: הראיה: כשהוא שימש שר התשתיות, הרבה מהכפרים הערביים חוברו לרשת החשמל, מה שלא עשו רבים מקודמיו, אולי אוהדי המגזר הלא-יהודי.

רונית תירוש: אז בואו נבחן את האדם על-פי מעשיו.

רונית תירוש: אני משוכנעת שהוא יבחר להיות הרבה יותר ממלכתי.

רונית תירוש: בוודאי יש לו תוכניות נוספות להתקדם, אבל אין לי ספק שהוא עוד יפתיע אתכם ואתם עוד תברכו על כניסתו לממשלה.

רונית תירוש: אין לי שום ספק בכך.

רונית תירוש: תודה רבה.

אמנון כהן: תודה רבה.

אמנון כהן: חבר הכנסת חיים אמסלם, ואחריו – חבר הכנסת אורי אריאל.

מוחמד ברכה: למה בחרת להיות - - - רק לפני כמה חודשים היית בראש הפירמידה החינוכית.

אמנון כהן: תודה על ההערות.

אמנון כהן: חבר הכנסת אמסלם בזכות דיבור, ואני מבקש לא להפריע לו.

חיים אמסלם: אדוני היושב-ראש, כנסת נכבדה, בשם סיעתי, סיעת ש"ס, אני רוצה לברך על הרחבת הממשלה על-ידי צירוף מפלגת ישראל ביתנו בראשות אביגדור ליברמן.

חיים אמסלם: אביגדור ליברמן מצטייר בעולם כאיש ביטחוני.

חיים אמסלם: אני דווקא שמח שהוא מצטרף לשולחן הממשלה ומצפה כי תקיפותו של השר ליברמן תרתיע את אויבינו.

חיים אמסלם: אני בטוח שצירופו של ליברמן וביסוס הממשלה יקלו על הממשלה לפעול למען האינטרסים הביטחוניים הישראליים, ובמיוחד לנוכח האיומים ההולכים וגוברים מצד אירן ויכולתה הגרעינית.

חיים אמסלם: אני יודע כי בעבר גילה השר ליברמן רגישות לנושאי דת ומסורת.

ואסל טאהא: אז תמליכו אותו.

חיים אמסלם: אני פונה אליו להמשיך בכך בתפקידו החדש ולשמור על צביונה היהודי של מדינת ישראל ולמנוע מהלכים חד-צדדים בנושאים אלה.

חיים אמסלם: הגיע הזמן לתת לליברמן האיש, שגם החולקים על דעותיו יודו שהוא אדם מוכשר וראוי, הגיע הזמן לתת לו ולמפלגתו ולציבור שהוא מייצג, ציבור העולים, לעזוב את תפקיד הצופים מהצד ולהצטרף למעגל המכריעים במדינת ישראל.

חיים אמסלם: יש להם הרבה מה לתרום והגיע הזמן שיעשו זאת.

חיים אמסלם: אשר לאמירותיו של אביגדור ליברמן – אני רוצה לצטט את מי שאמר "מה שרואים מכאן לא רואים משם".

חיים אמסלם: לכן אני בטוח שאמירותיו כמיניסטר תהיינה שונות מאמירותיו בעבר.

חיים אמסלם: אני דווקא מברך את השר עמיר פרץ ואת מפלגת העבודה שהבינה שבשעה זו עדיפה ממשלה רחבה ויציבה ובחרה להישאר בממשלה ולהיאבק למען היעדים החברתיים שהיא הציבה לעצמה.

חיים אמסלם: אנו בסיעת ש"ס נמשיך יחד אתכם בממשלה הזאת במאבקינו למען השכבות החלשות במדינת ישראל.

חיים אמסלם: אני רוצה לפנות דווקא לראש הממשלה.

חיים אמסלם: אדוני ראש הממשלה, עד עתה ש"ס גילתה לויאליות ונאמנות לך ולממשלתך, לויאליות רבה.

חיים אמסלם: אני מבקש ממך להיות ער לנושאים שהם ציפור נפשנו, כמו השבת, כמו נישואי תערובת, כמו מצבם של לומדי התורה, כמו משפחות ברוכות ילדים והשכבות החלשות, שלא תיתן יד לפגיעה כלשהי במעמדם.

חיים אמסלם: בהליכתנו יחד אתך, אתה נושא בעול הנעלה לטובת עם ישראל.

חיים אמסלם: תודה רבה.

אמנון כהן: תודה רבה.

אמנון כהן: חבר הכנסת אורי אריאל, ואחריו – חבר הכנסת משה שרוני.

אורי אריאל: אדוני היושב-ראש, חברי חברי הכנסת, אדוני השר, רציתי לשאול את השר האם תיק הרווחה בחלוקת התיקים כעת, ב-reshuffle הזה, יהיה שלכם?

יעקב בן-יזרי: לא יודע.

אורי אריאל: אתה לא יודע.

אורי אריאל: אתם לא עומדים על זה?

אורי אריאל: חבר הכנסת שרוני, אולי תוכל להתייחס בדבריך אחרי, האם מישהו מסיעתך יהיה שר הרווחה או שמא זה ניתן כאתנן לחבר כנסת אחר?

אורי אריאל: הבנתי שהתיק הזה כבר נמסר לארבע מפלגות: קדימה יקבלו אותו, אתם תקבלו אותו, בוודאי עמיר פרץ יקבל אותו, כי בגלל זה הוא המליץ להיכנס.

אורי אריאל: ומה יהיה על ש"ס?

אורי אריאל: אולי היושב-ראש ימונה לשר הרווחה?

אורי אריאל: ומה עם יעקב אדרי ידידנו, מה יהיה עליו?

אורי אריאל: יש לי הצעה לכם: תטילו מטבע, ומה שיצא - יצא.

אורי אריאל: גם זה טוב, גם זו שיטה – "עץ או פלי" קראנו לזה.

משה שרוני: אפשר לעשות רולטה.

אורי אריאל: כן, רולטה, מה שיוצא.

אורי אריאל: הרי זו ממשלה כזו, ממשלת רולטה.

אורי אריאל: עכשיו יצטרף עוד מהמר, קוראים לו אביגדור ליברמן.

אורי אריאל: הוא מהמר.

אורי אריאל: על מה הוא מהמר?

אורי אריאל: על זה שהממשלה הזאת לא תיפול - - -

מיכאל איתן: אתה יודע כמה הוא הרוויח כשהוא הימר נכון על הרובל?

אורי אריאל: לא, זו שמועה, ואני מבקש מחבר הכנסת איתן לא להשתמש פה בשמועות ולהטיל דופי בחברי כנסת.

מיכאל איתן: הוא אמר.

מיכאל איתן: שאלו אותו והוא אמר:

מיכאל איתן: אני אמרתי להם שהרובל יהיה חזק והרווחתי מיליון דולר.

אורי אריאל: חבר הכנסת ליברמן מהמר שהממשלה הזאת תחזיק יותר משנה.

אורי אריאל: אני רוצה לומר לכם את הערכתי – לא הימור, אלא הערכה בלבד: הבחירות תתקיימנה בשנה הבאה, בשנת 2007.

אורי אריאל: איך זה יקרה?

אורי אריאל: למה זה יקרה?

אורי אריאל: תשאלו את ראש הממשלה.

אורי אריאל: כמות החקירות, החשדות, התיקים ודוחות מבקר המדינה היא כזאת, שלא תהיה ברירה אלא ללכת לבחירות.

אורי אריאל: מה תהיה תרומתו של חבר הכנסת ליברמן ליציבות הממשלה ולתקינות השלטון?

אורי אריאל: הרי החוק שלו בנושא שינוי שיטת הממשל עבר מן העולם; לא יהיה חוק כזה.

אורי אריאל: ראש הממשלה נגד, סיעת ש"ס נגד - חבר הכנסת מרגי, אתם בעד הצעת החוק של ליברמן בדבר שינוי שיטת הממשל?

יעקב מרגי: לא.

אורי אריאל: מפתיע.

אורי אריאל: ואתם בעד חוק ברית הזוגיות?

מיכאל איתן: כן, הם בעד.

אורי אריאל: לא תהיה פה קואליציה מהסוג הזה.

אורי אריאל: זה אנדרוגינוס, כך חז"ל קראו לזה, ואנדרוגינוס פסול לעדות, לא מוציא אחרים ידי חובה.

אורי אריאל: מהדבר הזה לא יצא שום דבר טוב.

אורי אריאל: אילו היה השר ליברמן יושב פה, הייתי יכול לשאול אותו אם הוא דואג, למשל, לתקציב להעלאת יהודי אתיופיה.

אורי אריאל: האם השר ליברמן דואג שהשר פרץ לא יוריד מאחזים, כפי שהוא הבטיח?

אורי אריאל: האם המלה של ליברמן היא מלה?

אורי אריאל: התשובה היא דממה, כי המלה שלו לא שווה כלום.

אורי אריאל: אומנם חז"ל אמרו: מלה בסלע, שתיקה בתרי – שווה פי-שניים, אבל אצל ליברמן המלה לא שווה, וגם השתיקה לא שווה.

אורי אריאל: פשוט לא שווה, מה לעשות.

אורי אריאל: מי שרוצה ללכת אחרי הדבר הזה, אחרי התופעה המגונה הזאת, שעושים הכול, העיקר להיות בממשלה, לא חשוב מה כתוב בקווי היסוד של הממשלה ולא חשוב מה היא עושה, אדרבה, שילך.

אורי אריאל: השר ליברמן לא ישנה דבר באיום האסטרטגי על מדינת ישראל.

אורי אריאל: הוא נותן חיזוק לממשלה שהיא עצמה הבעיה, בעצם מהותה.

אורי אריאל: היא עצמה האיום, בשחיתות שבה היא נוהגת – או חלק משריה נוהגים – ובחוסר היכולת שלה לקדם כל דבר טוב.

אורי אריאל: ליברמן יצטרף לממשלה ולמשפחה הזאת, שלמעשה אין לה תקנה – תקנתה היא שבירתה.

אורי אריאל: תודה.

אמנון כהן: תודה רבה, אדוני.

אמנון כהן: חבר הכנסת משה שרוני, בבקשה.

אמנון כהן: אחריו - חבר הכנסת אבשלום וילן.

משה שרוני: אדוני היושב-ראש, שרים, חברי כנסת נכבדים הנוכחים באולם המליאה, בכנסת השבע-עשרה נבחרה בפעם הראשונה בהיסטוריה של מדינת ישראל מפלגת גמלאים.

משה שרוני: כולם הופתעו, כמעט לא האמינו שציבור גדול כל כך בחברה הישראלית קיבל ייצוג בכנסת.

משה שרוני: ולמה?

משה שרוני: כי הציבור הישראלי אינו מוכן לסבול עוד פגיעה אכזרית ומתמשכת כל כך במי שבנו את המדינה ונלחמו בכל מלחמות ישראל.

משה שרוני: הציבור בישראל מבין שהפגיעה המתמשכת בגמלאים, רמיסת הגמלאים והחלשים בישראל, היא לא מוסרית ואין לעבור עליה בשתיקה.

משה שרוני: מפלגת הגמלאים נבחרה, הושגו הישגים קואליציוניים והממשלה הבטיחה הבטחות, הבטחות, הבטחות.

משה שרוני: בכל פעם אנחנו מגלים שאין כיסוי להבטחות של ראש הממשלה ואין על מי לסמוך כשהדברים מגיעים אל משרד האוצר.

משה שרוני: פעם אחר פעם ההסכמים הקואליציוניים מופרים, הגמלאות בעבור הקשישים מוקפאות, הקצבאות בעבור מעוטי היכולת נעצרות אצל פקידי האוצר.

משה שרוני: משרד הגמלאים, שהיה אמור להיות משרד עצמאי, טרם קם.

משה שרוני: חמישה חודשים מלאו לממשלה, וטרם הצליחו להקים משרד אחד שיטפל באוכלוסייה רחבה כל כך, של 750,000 הגמלאים בישראל.

משה שרוני: מפלגת הגמלאים היא כאן בשביל הגמלאים, בשביל הנכים, בשביל המשפחות החד-הוריות ובשביל ילדי ישראל, שהם עתיד המדינה.

משה שרוני: לשם כך נבחרנו לכנסת.

משה שרוני: אנחנו כאן לא בשביל קריירה, את הקריירה שלנו כבר עשינו.

משה שרוני: אנחנו כאן לא בשביל לתפוס כיסא כזה או תפקיד אחר.

משה שרוני: אנחנו נשתתף במערכה הזאת למען גמלאי ישראל וכלל האוכלוסייה החלשה על-פי כללי המשחק הדמוקרטיים, כי הבוחר אמר את דברו וקבע שהפעם חייבים לדאוג לגמלאים, לילדים ולכל האוכלוסייה החלשה.

משה שרוני: אבל לא את כולם מעניין מה אמר הבוחר הישראלי.

משה שרוני: לפקידי האוצר, למשל, בכלל לא אכפת.

משה שרוני: את ההתחייבויות כלפי מפלגת הגמלאים פחות דחוף להם למלא כרגע, אז מקפיאים.

משה שרוני: אף שהקשישים הם הנפגעים העיקריים מהמלחמה, האוצר נתלה בתירוץ שהתקציב יקוצץ עקב המלחמה.

משה שרוני: הם חושבים שהגמלאים הם ילדים טובים ויצביעו באופן אוטומטי עם הקואליציה.

משה שרוני: הם חושבים שלא ימלאו אחר ההסכם הקואליציוני עם הגמלאים, אז מה?

משה שרוני: הגמלאים הם ילדים טובים, הם תמיד יצביעו עם הקואליציה.

משה שרוני: אז אני מודיע לכם שלא – היום לא נצביע עם הקואליציה.

משה שרוני: גמרנו להיות ילדים טובים.

משה שרוני: אדוני היושב-ראש, שרים וחברי הכנסת, מבחינת סיעת הגמלאים ההצבעה הזאת היא כרטיס צהוב לממשלה ולקואליציה.

משה שרוני: אם הממשלה לא תתעשת, לא תקיים את ההסכם הקואליציוני ולא תדאג לגמלאים ולאוכלוסייה החלשה, בהצבעה הבאה היא תקבל ממפלגת הגמלאים כרטיס אדום.

משה שרוני: הרי מה השיטה בפוליטיקה הישראלית המקולקלת?

משה שרוני: מי שלא מקבל על עצמו את המשמעת הקואליציונית, ומצביע נגד הקואליציה בוועדות ובמליאה, מקבל הפתעות מראש הממשלה: פתאום מפלגת העבודה מקבלת סגן שר, ועכשיו אני שומע שמתוכננים עוד כמה סגני שרים, וכל זה בלי להתייעץ עם השותפות הקואליציוניות האחרות, בלי לשאול לדעתנו.

משה שרוני: ככה מתנהגים כלפי שותפים בקואליציה, השותפים הנאמנים ביותר שיש למפלגת קדימה?

משה שרוני: אין לנו דבר נגד ליברמן, ואין לנו דבר נגד צירוף ישראל ביתנו לקואליציה.

משה שרוני: אנו רק דורשים שלפני שמצרפים סיעות חדשות יקוימו ההתחייבויות כלפי השותפות הקיימות.

משה שרוני: הנושא אינו ישראל ביתנו, הנושא הוא אמינות.

משה שרוני: ואם אין אמינות, זה לא טוב.

משה שרוני: לכן גם אנחנו רוצים לפתוח את ההסכם הקואליציוני שלנו.

משה שרוני: רק בשבוע שעבר דנו כאן

משה שרוני: בנושא הרווחה, או יותר נכון בהעדר שר הרווחה, וכולנו יודעים שמדינה שאינה דואגת לגמלאיה, לילדיה, לנכיה ולחלשים שבתוכה, לא תוכל להתקיים לאורך זמן.

משה שרוני: אנחנו היינו הראשונים שביקשו מראש הממשלה את תיק הרווחה.

משה שרוני: ביקשנו לקבל את התיק הזה עוד במשא-ומתן הקואליציוני, ונאמר לנו שהתיק הזה הובטח ליהדות התורה.

משה שרוני: עבר חודש, ואחריו עוד חודש ועוד חודש, ושר רווחה במדינת ישראל עדיין אין.

משה שרוני: זאת בושה.

משה שרוני: והנה אתמול אני שומע את השר עמיר פרץ מכריז שתיק הרווחה הובטח למפלגת העבודה.

משה שרוני: אנו לא נקבל זאת.

משה שרוני: יש לתת מיידית את תיק הרווחה למפלגת הגמלאים כפיקדון עד שיהדות התורה תיכנס לקואליציה.

משה שרוני: יש להקים את משרד הגמלאים עכשיו ולא מחר.

משה שרוני: חייבים לשחרר את הקצבאות שהוקפאו ולהיות מה שהממשלה הזאת הבטיחה להיות – ממשלה חברתית שתקדם את השכבות החלשות במדינת ישראל.

משה שרוני: לכן נבחרה מפלגת הגמלאים, ואת המנדט הזה נקיים.

משה שרוני: לכן, הסיעה החליטה לאפשר לחברי הכנסת שלה להצביע כל אחד לפי מצפונו.

משה שרוני: אני כיושב-ראש הסיעה אצביע נגד.

משה שרוני: תודה.

אמנון כהן: תודה.

אמנון כהן: בפעם הבאה בבקשה תכין נאום שיעמוד בזמנים – הזמן היה כפול.

אמנון כהן: חבר הכנסת אבשלום וילן, ואחריו - חבר הכנסת אחמד טיבי.

אמנון כהן: כל מלה בסלע, אבל יש זמן.

אבשלום וילן: אדוני היושב-ראש, רבותי חברי הכנסת, אני מעריך מאוד את הצבעתו נגד של , כפי שהוא ציין פה, אך אני מודה שעם נימוקיו יש לי בעיה קשה.

אבשלום וילן: שמענו פה סחר-מכר קואליציוני – כן נתנו לנו, לא נתנו לנו.

אבשלום וילן: הוא עוד אומר: אין לי דבר נגד ליברמן.

אבשלום וילן: ליברמן ברמה האישית – לא זה הסיפור.

אבשלום וילן: הסיפור הוא מה המשמעות של הצבעה שלנו הערב כחברי הכנסת לאישור צירופו של אביגדור ליברמן כשר הממונה על האיום האסטרטגי על בסיס השקפותיו הפוליטיות הידועות.

אבשלום וילן: אני אומר לכם במלוא האחריות: אנו כיהודים, כאשר היידר עלה באוסטריה, הקמנו קול צעקה.

צבי הנדל: אל תשווה.

אבשלום וילן: למה לא להשוות?

אבשלום וילן: כאשר לה-פן עלה לסיבוב האחרון לנשיאות בצרפת, הקמנו קול צעקה.

רוחמה אברהם-בלילא: איך אתה משווה את זה?

רוחמה אברהם-בלילא: באמת.

אבשלום וילן: כאשר גזענות היא נגד יהודים, אנו צועקים.

אבשלום וילן: כאשר הגזענות היא נגד הערבים, איך אפשר להשוות, נכון?

אבשלום וילן: אפשר להשוות.

אבשלום וילן: חברת הכנסת רוחמה אברהם, גזענות היא גזענות היא גזענות, והיא לא נבחנת כאשר מפעילים את זה כלפיך, אלא כלפי האחר, גם אם הוא אויב שלך.

אבשלום וילן: ערביי ישראל ודאי שאינם אויב שלנו, וזו החוכמה של כל אדם.

אבשלום וילן: אין כמו העם היהודי שסבל מתופעה של גזענות.

אבשלום וילן: הערב תגרום הכנסת הנוכחית נזק כבד מאוד לעצמה, וגם לתדמיתה של ישראל בעולם, ובעולם הגלובלי של ימינו זה דבר לא פחות חשוב, כאשר בגלל שיקולים פנים-קואליציוניים היא תבחר לצרף את אביגדור ליברמן כשר לממשלתה.

אבשלום וילן: אני בכלל רוצה לשאול - וזו הבעיה המרכזית שלי, ולא כנימוקי הסחר-מכר שפרס פה לפנינו חבר הכנסת שרוני, אבל השאלה הבאה שלי – אני קורא את ההסכם בין אהוד אולמרט ואביגדור ליברמן, ואני שואל את עצמי, מה כתוב פה?

אבשלום וילן: השר הממונה על האיום האסטרטגי.

אבשלום וילן: קודם כול, אמר השר אופיר פינס - ומגיע לו בהחלט יישר כוח על שהתפטר הערב מהממשלה - שאביגדור ליברמן הוא עצמו האיום האסטרטגי.

אבשלום וילן: תסתכלו.

אבשלום וילן: הוא לא מקבל, על-פי ההסכם הזה, שום דבר ממשי לידיו, כל הסמכויות נשארות בידי שר הביטחון, ראש המוסד, המודיעין הצבאי וראש הממשלה.

אבשלום וילן: הוא יהיה בישיבות תיאום.

אבשלום וילן: תגידו, אתם באמת חושבים – אמר את זה גם סילבן שלום אחר-הצהריים - זה מסוג הנושאים שמטפלים בהם בשקט בספסל האחורי.

אבשלום וילן: אתם הייתם מוכנים למנות שופט לבית-המשפט העליון, לדוגמה, שיש לו אופי אנטי-שיפוטי בעליל?

אבשלום וילן: הייתם מוכנים לקחת לבית-חולים רופא שידיו רועדות ולשים אותו כמנתח הראשי בידיעה שהידיים שלו וניתוח הם שני דברים שונים?

אבשלום וילן: אז מה הולכת הכנסת לעשות בעוד כמה דקות – לשים את האדם בעל המזג והאופי והדיבור הכי מסוכנים ברמה האסטרטגית לשבת על השיבר האסטרטגי.

אבשלום וילן: תגידו, מישהו פה חשב עד הסוף?

אבשלום וילן: פעם אמר איווט ליברמן שיפציץ את סכר אסואן, פעם אמר שהוא יטרנספר את ערביי ישראל.

אבשלום וילן: אדם שמיועד לשבת על השיבר האסטרטגי, קודם כול מצפים ממנו למתינות ולשיקול דעת.

אבשלום וילן: יכולות להיות לו עמדות פוליטיות, עמדות קצה, אבל קודם כול באופיו הוא חייב להיות איש של שיקול דעת ומחשבה עמוקה.

אבשלום וילן: מישהו מנשיאי ארצות-הברית וברית-המועצות לשעבר, בקטעים הקשים שלהם, היו נותנים לאנשים כאלה לשבת על המזוודה, הווירטואלית כמובן?

אבשלום וילן: אנו פה בהבל פינו עוד עלולים לעשות את זה.

אבשלום וילן: לסיום, אביגדור ליברמן לא מקבל את הברז האסטרטגי; שלאף אחד לא יהיו אשליות.

אבשלום וילן: הוא מקבל שני דברים - את לשכת הקשר "נתיב", הוא יוכל להוציא דרכונים, ויזות, וכל המבין מבין, וראיתי שם בהסכם עוד 30 ג'ובים.

אבשלום וילן: רק לפני שבוע היה דיון נוקב בוועדה לביקורת המדינה על הג'ובים שחולקו ברשות לעסקים קטנים.

אבשלום וילן: שר בממשלת ישראל לשעבר יועמד לדין, כנראה, כתב אישום על ג'ובים פוליטיים.

אבשלום וילן: אני פונה לבית הזה - לפחות את החרפה הזאת נוציא.

אבשלום וילן: 30 ג'ובים פוליטיים, האתנן שבזכותו נכנס אביגדור ליברמן לממשלה, ואתם מרימים בעד זה ידיים?

אבשלום וילן: חברי קדימה, פוליטיקה נקייה משחיתויות.

אבשלום וילן: אם ההסכם הזה מאושר כמו שהוא, אתם מתחילים את הסאגה הנוספת בסדרת המינויים הפוליטיים, הפעם מבית-היוצר של ליברמן.

אבשלום וילן: תודה.

אמנון כהן: חבר הכנסת אחמד טיבי, בבקשה, ואחריו - חבר הכנסת דב חנין.

אמנון כהן: ד"ר אחמד טיבי, תפאדל.

אחמד טיבי: תודה.

אחמד טיבי: אדוני היושב-ראש, רבותי חברי הכנסת, לא בכדי הקונספט של גזענות ופאשיזם עלה בשיח הציבורי מייד עם ההצעה למנות את חבר הכנסת ליברמן לשר בממשלת ישראל, בשל העובדה שהתבטאויותיו ומעשיו של האיש הם ביטוי מובהק של פוליטיקה של שנאה ופוליטיקה של גזענות.

אחמד טיבי: כאשר אדם המבקש לבטל את אזרחותם של האזרחים הערבים של מדינת ישראל, מעל 150,000 אזרחים, או להרוג בעצם את חברי הכנסת הערבים בצורה זאת או אחרת, במקום להיות מוקצה על-ידי החברה הישראלית והמערכת הפוליטית, הוא משודרג למעמד של סגן ראש ממשלה, ולכן הגזענות, כפי שאנו אומרים, מזמן הפכה להיות "מיינסטרים".

אחמד טיבי: הטיפול בגזענות, עמיתי חבר הכנסת עבאס זכור, עם כל הכבוד, הוא לא בפוליגמיה, בלהינשא לארבע נשים או ללדת עשרה ילדים.

אחמד טיבי: אגב, אני מכבד את דעתך, וזאת לא דעתי ולא דעת סיעת רע"ם-תע"ל.

אחמד טיבי: זאת דעתך האישית.

אחמד טיבי: חבל שאמרת אותה, אך זאת דעתך האישית, ואני דוחה אותה באופן החברי ביותר.

רן כהן: - - -

אחמד טיבי: גם כאדם וגם כגינקולוג - רחם לא יכול להיות נשק.

אחמד טיבי: צריך להתרכז בחינוך ילד אחד, שניים, שלושה, כמה שאתה רוצה, כל הילדים עד אין סוף, להקצות משאבים לחינוך הילדים, ולא לחשוב דווקא על פוליגמיה.

אחמד טיבי: חבל שהדברים נאמרו.

אחמד טיבי: נחזור לנושא העיקרי של גזענות ופאשיזם.

אחמד טיבי: הקהילה הבין-לאומית בדרך כלל נוקטת צעדים נגד פאשיסטים וגזענים, אבל לא כאשר מדובר בגזענים ישראלים.

אחמד טיבי: מקילים ראש, עושים הנחות לגזענים ישראלים, עושים הנחות לגזענים יהודים בגלל שיקולים היסטוריים.

אחמד טיבי: אגב, אסור להיות גזען צרפתי, אסור להיות גזען אוסטרי.

אחמד טיבי: אגב, על פחות מכך הוחרמו יורג היידר ואוסטריה.

אחמד טיבי: מי הוביל את החרם?

אחמד טיבי: מי החזיר את השגריר?

אחמד טיבי: ישראל ראשונה.

אחמד טיבי: על הקסנופוביה של יורג היידר, ישראל הובילה את החרם על אוסטריה.

אחמד טיבי: הבדיחה של אתמול היתה – זו בדיחה – שישראל מנעה את כניסתה של מארין לה-פן, הבת של.

אחמד טיבי: חברת פרלמנט.

אחמד טיבי: למה?

אחמד טיבי: כי חושדים שמא היא חושבת כמו אבא שלה.

אחמד טיבי: היא אומרת שלא, אבל חושדים שהיא חושבת כמו אבא שלה.

אחמד טיבי: מנעו את כניסתה ואת כניסת שאר חברי המשלחת.

רן כהן: - - -

אחמד טיבי: חבר הכנסת רן כהן, יש מוסר כפול יותר מאשר מניעת כניסתה של הבת של לה-פן באותו יום שמפלגת העבודה או ממשלת ישראל מצרפת או משדרגת את מעמדו של הפאשיסט מספר אחת בישראל למעמד של סגן ראש ממשלה?

רן כהן: - - -

אחמד טיבי: למשל.

אחמד טיבי: דווקא אנחנו חלוקים בדעה הזאת, בנושא הזה.

אחמד טיבי: אבל הבעיה של ליברמן היא לא בעיה של ערבים בישראל, רבותי, זו בעיה של כלל החברה הישראלית, זו גם בעיה של יהודים.

אחמד טיבי: וטוב שהיה היום צדיק אחד בסדום, בממשלה, אופיר פינס, שנקט עמדה ערכית אמיצה, יצא מהממשלה שאליה נכנס ליברמן.

אחמד טיבי: אגב, שמעתי את ההדלפות של עמיר פרץ וחבר מרעיו.

אחמד טיבי: הם יפתרו את הבעיה על-ידי ועדת שרים לעניינים לא יהודיים שהוא יעמוד בראשה, קרי: עמיר פרץ טוב לערבים – ככה הוא חושב.

אחמד טיבי: ואנחנו רואים, אגב, איך הוא מטפל בערבים של עזה מאז שהוא שר הביטחון.

אחמד טיבי: אגב, עמיר פרץ רע מאוד לערבים, רע מאוד גם למדינת ישראל.

אחמד טיבי: וההדלפות מאתמול והיום – הוא ואנשיו – על איך הם יפצו את הערבים על הכנסת ליברמן - -

אמנון כהן: זה מרתק, אדוני, אבל סיימת את זמנך כבר לפני - - -

אחמד טיבי: אני אסיים.

אחמד טיבי: תודה, אדוני.

אחמד טיבי: אני אסיים.

רן כהן: תן לו דקה משלי.

אחמד טיבי: תודה רבה.

אמנון כהן: אין לך.

אמנון כהן: על חשבון מה שאין.

אמנון כהן: בבקשה, אדוני.

אחמד טיבי: - - במינוי שר ערבי במקום אופיר פינס שהתפטר, בשל העובדה שליברמן שונא ערבים.

אחמד טיבי: אגב, אני בטוח שאין ערבי כזה שיסכים לקבל עליו את התפקיד הבזוי הזה של - - -

צבי הנדל: אל תהיה בטוח.

אחמד טיבי: אני רוצה להיות בטוח.

אחמד טיבי: אני רוצה להיות בטוח - - -

אמנון כהן: ולכן, אדוני?

אחמד טיבי: אבל גם יהודי שייכנס לנעליו של אופיר פינס יעשה מעשה בזוי.

אמנון כהן: כן.

אמנון כהן: תודה.

אחמד טיבי: הם יהיו אנשים מצורעים לדיראון עולם.

אחמד טיבי: אנשים חסרי אמירה ערכית.

אחמד טיבי: אני רוצה לומר לך, אדוני - - -

נסים זאב: למה אתה עושה מאתנו מצורעים, באמת?

צבי הנדל: - - -

אחמד טיבי: אני רוצה לומר לך, ובזה אני אסיים - - -

אמנון כהן: תנו לו לסיים, בבקשה.

אמנון כהן: מספיק עם השאלות, שאלות ושמועות.

אמנון כהן: משפט אחרון, אדוני סגן יושב-ראש הכנסת.

אחמד טיבי: נהוג לומר שהפאשיזם לא יעבור.

אחמד טיבי: ובאמת, אנחנו נאבקים כדי שהפאשיזם לא יעבור.

אחמד טיבי: הפאשיזם עבר, הגזענות מזמן נמצאת בממשלה.

אחמד טיבי: הפאשיזם עבר באופן סמלי, מובהק, לספסלי הממשלה, בתפקיד של סגן ראש הממשלה.

אחמד טיבי: השיירה של הפאשיזם ממשיכה ללכת, הכלבלבים מנמנמים, ואפילו, רבותי חברי הכנסת, החתולים של מפלגת העבודה לא ייללו, כמה חבל.

אמנון כהן: תודה.

אמנון כהן: תודה לחתולים, תודה.

אמנון כהן: חבר הכנסת דב חנין, בבקשה, ואחריו - חבר הכנסת נסים זאב.

משולם נהרי: אתה יודע למה לא ייללו?

משולם נהרי: בגלל שהכלבים נרדמו.

דב חנין: תודה רבה.

דב חנין: אדוני היושב-ראש, עמיתי חברי הכנסת, ההודעה שהממשלה מביאה בפנינו היום איננה הודעה, ובוודאי איננה הודעה טכנית.

דב חנין: אנחנו מדברים, עמיתי חברי הכנסת, על רגע קשה לדמוקרטיה הישראלית.

דב חנין: חבר הכנסת ליברמן בנה את מצעו סביב הרעיון של דחיקת המיעוט הערבי החוצה מהזירה הישראלית, החוצה מהפוליטיקה הישראלית.

דב חנין: אביגדור ליברמן הוא ביטוי של שינוי מדאיג ועמוק שמתרחש באגף שלם של הימין הממוסד בישראל.

דב חנין: הימין הממוסד בישראל התאפיין תמיד בקיצוניות טריטוריאלית, אבל גזענות ברוטלית וגלויה לא היתה מאפיין מוביל שלו.

דב חנין: אני רחוק כרחוק מזרח ממערב מזאב ז'בוטינסקי וממנחם בגין, אבל הרי זה היה זאב ז'בוטינסקי שכתב, נדמה לי, ב"שתי גדות לירדן", אדוני היושב-ראש: שם ירווה לו מנחת בן ערב, בן נצרת ובני.

דב חנין: ומנחם בגין, מנהיג חרות, מנהיג מפלגת הימין הקלאסי של ישראל, היה זה שהוביל את מפלגתו פעם אחרי פעם להצבעה נגד הממשל הצבאי.

דב חנין: היתה לנו בעבר גזענות אנטי-ערבית בכנסת.

דב חנין: מי שייצג אותה היה מאיר כהנא.

דב חנין: הוא עמד כאן, על הדוכן הזה, ואמר שהאזרחים הערבים בישראל הם איום.

דב חנין: אבל כשהוא אמר את הדברים האלה, הוא נשאר באולם הכנסת לבד.

דב חנין: יצאו החוצה חברי הכנסת מהשמאל, מהמרכז, וגם מהימין.

דב חנין: אבל היום, עמדה דומה זוכה ללגיטימציה מלאה.

דב חנין: השר המיועד ליברמן חוזר ואומר בגלוי, שהאזרחים הערבים הם איום, שהנציגים שלהם הם איום.

דב חנין: עמיתי חברי הכנסת, האיום על המיעוט הערבי הוא גם איום על הרוב היהודי.

דב חנין: אם ישראל לא תמצא דרך לחיות בשלום ובשוויון עם המיעוט הערבי בתוכה, איך היא תוכל למצוא דרך לחיות בשלום ובשוויון עם הרוב הערבי באזור?

דב חנין: לחבר הכנסת ליברמן יש, אגב, סל של הצעות לפגיעה בדמוקרטיה.

דב חנין: על תכניו של הסל הזה עוד נדבר - - -

צבי הנדל: - - -

דב חנין: היום אדבר רק על הלגיטימציה הניתנת לו.

דב חנין: אנחנו נמצאים במדרון מסוכן.

דב חנין: הסכנה הגדולה היא שזה מדרון חלקלק.

דב חנין: מדרון שנראה מתון, אבל אנחנו גולשים בו לאט לאט, יותר ויותר עמוק, כמעט בלי משים.

דב חנין: ראו את הצעות החוק המוגשות כאן והנתפסות כלגמרי תקינות, כמו זו שנדונה היום בוועדת הכנסת.

דב חנין: מדיניות ליברמן היא לא רק איום על הדמוקרטיה, היא גם איום על הביטחון.

דב חנין: כי הדגל השני של ליברמן הוא ההרפתקנות הביטחונית והמדינית חסרת המעצורים.

דב חנין: כולנו זוכרים את ההצעה המופקרת שלו להפציץ את סכר אסואן.

דב חנין: שמעתי את הטענה שהוא התבגר מאז.

דב חנין: אבל גם אחרי שהוא התבגר, הוא מדבר בריאיון ל"ידיעות אחרונות" על הרס שכונות מגורים בעזה והפיכתן למגרשי כדורגל.

דב חנין: אכן, בגרות לתפארת.

צבי הנדל: - - -

דב חנין: שר האיום האסטרטגי, כשמו כן הוא - שר איום אסטרטגי על שלומה וביטחונה של ישראל, על המרחב הדמוקרטי, על החברה הישראלית.

דב חנין: אבל הטענה הקשה שלי איננה לחבר הכנסת ליברמן שיושב כאן.

דב חנין: הוא הרי פרס בפני הציבור בגלוי את מרכולתו.

דב חנין: הטענה שלי היא למי שנותן למדיניות הזאת לגיטימציה: למפלגת קדימה, שדיברה על שוויון אזרחי ואחריות מדינית; למפלגת העבודה, שדיברה על שינוי חברתי ועל מדיניות שלום.

דב חנין: שתי המפלגות האלה חברו לממשלת ימין שהופכת היום לממשלת ימין קיצוני.

דב חנין: לא הידברות אלא כוח, לא שוויון אלא העמקת האפליה, לא שיקום החברה אלא חורבן מלא שלה.

דב חנין: לפני זמן לא רב ניהל חבר הכנסת ליברמן קמפיין-חוצות תחת הססמה "להתנתק מאום-אל-פחם".

דב חנין: בקליפת אגוז הנה לכם רעיון הדה-לגיטימציה של הערבים בישראל.

אמנון כהן: תסיים, אדוני.

דב חנין: אני מסיים, אדוני.

דב חנין: אני לא יודע, עמיתי חברי הכנסת, כמה מכם מבקרים באום-אל-פחם.

דב חנין: אני מרבה להגיע לשם, ואני מציע לכם לנהוג כך.

דב חנין: עיר מרתקת, מגוונת, עיר של אנשים עובדים, פועלים, פועלות, אינטלקטואלים, סטודנטים, גלריה מרשימה לאמנות; עיר ענייה ומקופחת, אבל עשירה בבני-אדם שונים זה מזה.

דב חנין: יש בה הכול, מאנשי התנועה האסלאמית ועד הקומוניסטים.

דב חנין: עתידה של ישראל הוא בהתחברות לאום-אל-פחם ולא בהתנתקות ממנה.

דב חנין: בימים הקרובים נגיע לאום-אל-פחם, אנשי אקדמיה ופעילים חברתיים וסביבתיים, וגם פוליטיקאים, כדי להכיר, לשוחח, לחשוב יחד, להתחבר ולא להתנתק - -

אמנון כהן: תודה רבה.

אמנון כהן: תודה.

דב חנין: - - לייצר חיים משותפים - העתיד היחיד של אום-אל-פחם וגם של תל-אביב.

דב חנין: תודה רבה.

אמנון כהן: חבר הכנסת נסים זאב, בבקשה.

אמנון כהן: אחריו - אחרון הדוברים, חבר הכנסת עתניאל שנלר.

נסים זאב: אני רוצה להזכיר לחבר הכנסת דב חנין, שאום-אל-פחם היתה המארחת של אותם מחבלים מאתמול – אתה יודע שעצרו את התנועה בצפון לכמה שעות.

נסים זאב: אום-אל-פחם, שאתה כל כך מתהדר בה, תדע שיש בה הרבה שונאי ישראל.

נסים זאב: הגיע הזמן, אדוני היושב-ראש, להתעלות מעל השיקולים הצרים.

נסים זאב: אני מברך את מפלגת העבודה על עמדתה האיתנה שלא לפרוש מהממשלה בגלל צירוף חבר הכנסת ליברמן וישראל ביתנו.

נסים זאב: עם כל חילוקי הדעות וההבדלים האידיאולוגיים בין המפלגות, אנחנו צריכים לדעת שהאויב שלנו הוא לא ליברמן; האיום הרציני עלינו הוא ציר הרשע – האיום האירני, הסורי, "חמאס", "חיזבאללה".

נסים זאב: מדינת ישראל מוקפת אויבים, ואנחנו עוסקים ועסוקים באמירות של חבר הכנסת ליברמן, שאין להן שום משקל רציני.

נסים זאב: ביטחונה של מדינת ישראל, אדוני היושב-ראש, עומד על כף המאזניים.

נסים זאב: אין לנו מה לדבר היום על התכנסות ועל שלום.

נסים זאב: הגיע הזמן לאחד את העם, להתאחד מבפנים.

נסים זאב: אנחנו במצב חירום.

נסים זאב: אנחנו זקוקים לממשלה יציבה כדי לטפל בבעיות הבוערות העומדות על הפרק.

נסים זאב: כל יום מעבירים נשק, והכוח הבין-לאומי הוא לא אפקטיבי, לא יעיל.

נסים זאב: הכוח הבין-לאומי לא יתעמת עם המדינה המארחת, ודאי לא עם ארגוני הטרור ועם "חיזבאללה" ששולטים בלבנון.

נסים זאב: בגבול הדרום, לעומת זה, יש לנו ה"חמאס", שמעביר נשק מכל הסוגים.

נסים זאב: חוץ ממטוסים וטנקים יש להם היום נשק מכל הסוגים, ובכמויות גדולות.

נסים זאב: שר הביטחון אמר שהוא לא ייתן שציר פילדלפי - -

אמנון כהן: חברת הכנסת זהבה גלאון, אני מבקש.

נסים זאב: - - יהיה אוטוסטרדה.

נסים זאב: אני מודיע לכם, כבר היום הוא בפועל אוטוסטרדה.

נסים זאב: משם מעבירים את כל סוגי הנשק.

נסים זאב: היום הכול פרוץ.

נסים זאב: הכנסת אמצעי לחימה בידי ארגוני הטרור למיניהם נעשית באין מפריע.

נסים זאב: אדוני ראש הממשלה, טוב שהגעת.

נסים זאב: אני רוצה לבקש, לדרוש, ושיהיה ברור – אנחנו לא נסכים שכניסת ישראל ביתנו תהיה כרוכה בשבירת הסטטוס-קוו.

אמנון כהן: רק רגע, אדוני.

אמנון כהן: אני מבקש מחברי הכנסת ומהשרים לשבת בבקשה במקומותיהם.

אמנון כהן: השרה ציפי לבני, בבקשה.

אמנון כהן: חברי הכנסת, אני מבקש לשבת.

אמנון כהן: אני אוסיף לך זמן, אדוני.

אמנון כהן: השר רוני בר-און, שב בבקשה.

נסים זאב: אדוני ראש הממשלה, אדוני היושב-ראש; אני פונה אליך, אדוני ראש הממשלה, בבקשה ובדרישה, וקובע, שיהיה ברור, שאנחנו לא נסכים שכניסת ישראל ביתנו לממשלה תהיה כרוכה בשבירת הסטטוס-קוו בנושאים שהם ציפור הנפש שלנו ושל העם היהודי כולו.

נסים זאב: לא ניתן שיהיה פה חוק שיאפשר חילול שבת ולא נסכים לחוק ברית הזוגיות.

נסים זאב: הנושאים האלה, והחוקים האלה, הם בניגוד להסכם הקואליציוני.

נסים זאב: אני מקווה שכניסת ישראל ביתנו תהיה רק לתועלת, ולא ייווצר מצב שהיא תגרום לדחיקתנו החוצה.

נסים זאב: אני רק רוצה לומר משפט נוסף - -

אמנון כהן: חברות הכנסת ושרת החוץ, אני מבקש לשבת.

נסים זאב: - - בנושא הגזענות, שהעלו כאן חברי הכנסת הערבים שדיברו על חבר הכנסת ליברמן.

נסים זאב: רק היום הוגשה הצעת חוק שלפיה יהיה אפשר להדיח חבר כנסת - -

אמנון כהן: חבר הכנסת בני אלון.

נסים זאב: - - שמבטא אמירות גזעניות, וזה דו-צדדי – גם כלפי חברי הכנסת הערבים וגם כלפי חברי הכנסת היהודים, ומעניין שדווקא חברי הכנסת הערבים התנגדו לחוק הזה.

נסים זאב: אם אתם כל כך חוששים מגזענות, יש לכם הזדמנות היום לתמוך בחוק הזה.

נסים זאב: אני בטוח שאם הוא יתקבל לא יהיו אמירות כאלה, לא של חבר הכנסת ליברמן ולא של חברי הכנסת מצד שמאל של הבית הזה.

נסים זאב: במשפט האחרון אני רוצה לפנות אל ראש הממשלה בבקשה שיכבד את ההסכמים שכבר חתם עם סיעות הקואליציה ויקיים את התחייבויותיו בכל סעיף וסעיף, כדי שכניסת ישראל ביתנו לקואליציה לא תגרום למשבר מכיוון אחר.

אמנון כהן: תודה רבה.

אמנון כהן: אחרון הדוברים, חבר הכנסת עתניאל שנלר - בבקשה, אדוני.

עתניאל שנלר: אדוני היושב-ראש, חברי הכנסת - -

אמנון כהן: אני מבקש מהשרים ומחברי הכנסת לשבת במקומותיהם.

עתניאל שנלר: - - מדינת ישראל עומדת באמת לפני משימות לאומיות כבדות משקל – אתם יודעים מה?

עתניאל שנלר: קיומיות.

עתניאל שנלר: האיום האירני – מנהיג אירן קורא להשמדת עם, האיום האסלאמי הקיצוני וגורמי הטרור "אל-קאעידה" ו"חיזבאללה", איום ציר הרשע שכולם מדברים עליו – אירן, סוריה, "חיזבאללה" וה"חמאס", איום ה"חמאסטן" בעזה – לכל איום שכזה, חברים, יש תשובות.

עתניאל שנלר: יש קואליציות מדיניות, יש תשובות כלכליות, יש מענה צבאי, אבל יש תשובה אחת מנצחת, תשובה אסטרטגית, חזקה מכול.

עתניאל שנלר: לא, זה לא נשק מיוחד, לא זחילה על ארבע לפני אומות העולם, וגם לא נשק הנפט שאין לנו.

עתניאל שנלר: נשק אחד, הנשק הסודי שלנו, הוא האחריות וה"יחד" של החברה הישראלית.

עתניאל שנלר: בגלל האיומים, כולם שותפים בקואליציה הישנה והחדשה – להגיע ל"יחד".

עתניאל שנלר: כן, נכון, אנחנו בקדימה לא עוסקים בעת הזאת במימוש חלק מהיעדים שסברתי שראוי לעסוק בהם.

עתניאל שנלר: מפלגת העבודה השכילה להבין את החשיבות של הרחבת הקואליציה, וישראל ביתנו קיבלה את קווי היסוד של הממשלה, וכולנו בבית הזה, אני מקווה, בעזרת השם, נצביע בעד קבלת הקואליציה החדשה, וקבלת חבר הכנסת יורי שטרן, שיהיה בריא, חבר הכנסת אהרונוביץ, שהיה סגן מפכ"ל המשטרה, חבר הכנסת חסון, שהיה סגן ראש השב"כ, חברת הכנסת טרטמן, יושבת-ראש מעולה של ועדה חשובה בכנסת, הוועדה לביקורת המדינה, וכל שאר החברים, ובראשם חבר הכנסת – מחר השר, אני מקווה – ליברמן.

עתניאל שנלר: זוהי נבחרת שראוי לצרף למהלך של אחדות לאומית ושל אחריות לאומית.

עתניאל שנלר: חברי חברי הכנסת, הימים הם לא פשוטים; הימים הם ימי סתיו, סתיו ירושלמי קר ומלא תהפוכות.

עתניאל שנלר: לכולנו ספקות בתחום המדיני והביטחוני.

עתניאל שנלר: רבים מאתנו עושים היום חשבון נפש.

עתניאל שנלר: בתחושה הציבורית שוררת אווירה של מערבולת פוליטית: הקואליציה קצת מקרטעת, סדקים נפערים במפלגת השלטון – כל זה נכון, ואז מובן שראש הממשלה מבקש להוביל תוכנית מדינית מחד גיסא, ולמנוע קריסה של מערכת השלטון מאידך גיסא.

עתניאל שנלר: במצב קשה שכזה, מה עושים?

עתניאל שנלר: חבר הכנסת סער, מה עושים במצב כזה כשהכול מקרטע?

עתניאל שנלר: חברי חבר הכנסת שטייניץ, מה עושים במצב שהכול מקרטע?

עתניאל שנלר: אני אספר לכם מה עושים.

עתניאל שנלר: במצב שכזה עושים מה שראיתי בערוץ-2.

עתניאל שנלר: באישון לילה, בקור ירושלמי חודר עצמות, נפגש ראש הממשלה בלובי מפואר של בית-מלון ירושלמי עם חברי כנסת בכירים מהימין, בוודאי, על מנת להרחיב את הממשלה.

עתניאל שנלר: מה טבעי מזה?

עתניאל שנלר: להציע לאחד מהם, מוכשר מאוד, להיות השר הממונה על האיום האסטרטגי.

עתניאל שנלר: כן, להיות שר ממונה על האיום האסטרטגי.

עתניאל שנלר: אתה יודע מי זה היה, חבר הכנסת סער?

עתניאל שנלר: אולי שכחתם, אולי חלקכם לא יודעים, חברים, אבל הפגישה היתה בסתיו 1998.

עתניאל שנלר: אז ראש הממשלה מציע לחבר הכנסת גנדי, זיכרונו לברכה, ולחבר הכנסת הרב בני אלון, שנמצא כאן, להצטרף לממשלה.

עתניאל שנלר: כן, זה חבר הכנסת בנימין נתניהו שכיהן כראש ממשלה.

עתניאל שנלר: ראש הממשלה דאז בנימין נתניהו הבין את החשיבות של השר להיבטים האסטרטגיים, ופנה להציע לגנדי, זיכרונו לברכה, ולחבר הכנסת בני אלון שיצטרפו לממשלה על הרקע הזה.

עתניאל שנלר: חבר הכנסת נתניהו, האם שכחתם את האירוע הזה?

עתניאל שנלר: חבר הכנסת סער, האם סיפרו לך על כך?

עתניאל שנלר: חבר הכנסת בני אלון שיושב כאן

עתניאל שנלר: עם אינטגריטי בוודאי יזכיר להם את הפגישה הזאת בלובי של המלון המפואר בירושלים.

עתניאל שנלר: אני מודה ומתוודה, זכות היוצרים למינוי שר לריכוז ולתיאום וטיפול באיומים האסטרטגיים - זו יוזמה ברוכה של חבר הכנסת נתניהו בהיותו ראש ממשלה.

עתניאל שנלר: חברים, יש הבדל קטן אחד - אז לא היה איום אירני, אז היה איום קואליציוני.

עתניאל שנלר: היום יש איום אירני ואין איום קואליציוני.

עתניאל שנלר: חברים, אז זה היה למען הרחבת הממשלה, והיום זה למען ביטחון המדינה.

עתניאל שנלר: תודה רבה.

דליה איציק: תודה, אדוני.

דליה איציק: בבקשה, גברתי.

זהבה גלאון: גברתי היושבת-ראש, אנחנו ביקשנו הצבעה שמית.

דליה איציק: כן, אני הולכת להגיד את זה.

דליה איציק: חברי חברי הכנסת, אנחנו עוברים להצבעה על הודעת הממשלה על צירוף שר.

דליה איציק: ההצבעה היא שמית, יש 20 חתימות.

דליה איציק: בבקשה, אדוני המזכיר.

אריה האן: (קורא בשמות חברי הכנסת) קולט אביטל - אינה נוכחת רוחמה אברהם - בעד יעקב אדרי - בעד יצחק אהרונוביץ - בעד אהוד אולמרט - בעד חיים אורון - נגד זבולון אורלב - אינו נוכח דוד אזולאי - בעד אריאל אטיאס - בעד עמיחי אילון - בעד רוברט אילטוב - בעד דליה איציק - בעד אפי איתם - נגד מיכאל איתן - אינו נוכח רפי איתן - אינו נוכח אריה אלדד - אינו נוכח בנימין אלון - נגד טלב אלסאנע - נגד זאב אלקין - בעד חיים אמסלם - בעד אלי אפללו - בעד גלעד ארדן - נגד אורי אריאל - נגד זאב בוים - אינו נוכח יוסף ביילין - נגד בנימין בן-אליעזר - בעד יעקב בן-יזרי - בעד שלמה בניזרי - אינו נוכח מנחם בן-ששון - אינו נוכח רוני בר-און - בעד אבישי ברוורמן - בעד שלמה ברזניץ - בעד מוחמד ברכה - נגד עזמי בשארה - נגד אליהו גבאי - אינו נוכח זהבה גלאון - נגד אלחנן גלזר - בעד יצחק גלנטי - אינו נוכח משה גפני - נגד עמירה דותן - בעד אברהם דיכטר - בעד אברהם הירשזון - בעד שמואל הלפרט - אינו נוכח צחי הנגבי - בעד צבי הנדל - נגד יצחק הרצוג - בעד מגלי והבה - אינו נוכח אבשלום וילן - נגד מתן וילנאי - בעד יצחק וקנין - בעד נסים זאב - בעד ג'מאל זחאלקה - נגד יצחק זיו - בעד עבאס זכור - נגד נאדיה חילו - נגד דב חנין - נגד יואל חסון - בעד ישראל חסון - בעד שי חרמש - בעד ואסל טאהא - נגד אחמד טיבי - נגד דוד טל - בעד אסתרינה טרטמן - בעד שלי יחימוביץ - אינה נוכחת

חיים אורון: יש מגפה בעבודה - - -

רוני בר-און: יש רופא לידך.

דליה איציק: חבר הכנסת אורון, לא מתאים לך, זה אמצע ההצבעה.

אריה האן: (קורא בשמות חברי הכנסת) אביגדור יצחקי - בעד אליהו ישי - בעד דני יתום - אינו נוכח איתן כבל - בעד אמנון כהן - בעד יעקב כהן - נגד יצחק כהן - בעד רן כהן - נגד משה כחלון - נגד ישראל כץ - נגד ציפי לבני - בעד לימור לבנת - נגד יצחק לוי - נגד אביגדור ליברמן - בעד יעקב ליצמן - נגד סופה לנדבר - בעד גאלב מג'אדלה - נגד שאול מופז - אינו נוכח אברהם מיכאלי - בעד אלכס מילר - בעד סטס מיסז'ניקוב - בעד מיכאל מלכיאור - אינו נוכח יעקב מרגי - בעד שרה מרום-שלו - בעד יורם מרציאנו - בעד משולם נהרי - בעד מיכאל נודלמן - בעד דני נוה - נגד אורית נוקד - בעד בנימין נתניהו - נגד חנא סוייד - נגד מרינה סולודקין - בעד ניסן סלומינסקי - נגד אפרים סנה - בעד גדעון סער - נגד גדעון עזרא - אינו נוכח אופיר פינס-פז - אינו נוכח מאיר פרוש - נגד שמעון פרס - בעד עמיר פרץ - בעד אברהים צרצור - נגד אברהם רביץ - אינו נוכח ראובן ריבלין - אינו נוכח חיים רמון - אינו נוכח יוסף שגאל - בעד יובל שטייניץ - נגד מאיר שטרית - אינו נוכח יורי שטרן - אינו נוכח סילבן שלום - נגד שלום שמחון - בעד ליה שמטוב - בעד עתניאל שנלר - בעד משה שרוני - אינו נוכח נתן שרנסקי - אינו נוכח רונית תירוש - בעד יולי תמיר - בעד

דליה איציק: אדוני המזכיר, אנא המתן.

דליה איציק: אנחנו עושים קריאה שנייה לחברי הכנסת שלא הספיקו.

דליה איציק: בבקשה.

אריה האן: (קורא בשמות חברי הכנסת) קריאה שנייה.

אריה האן: קולט אביטל - בעד זבולון אורלב - אינו נוכח מיכאל איתן - אינו נוכח רפי איתן - אינו נוכח אריה אלדד - אינו נוכח זאב בוים - אינו נוכח שלמה בניזרי - אינו נוכח מנחם בן-ששון - אינו נוכח אליהו גבאי - אינו נוכח יצחק גלנטי - נגד שמואל הלפרט - אינו נוכח מגלי והבה - אינו נוכח שלי יחימוביץ - אינה נוכחת

משה גפני: אולי נמתין לה?

משה גפני: אולי נמתין לשלי יחימוביץ?

אריה האן: (קורא בשמות חברי הכנסת) דני יתום - בעד שאול מופז - אינו נוכח מיכאל מלכיאור - אינו נוכח גדעון עזרא - אינו נוכח אופיר פינס-פז - אינו נוכח אברהם רביץ - אינו נוכח ראובן ריבלין - אינו נוכח חיים רמון - אינו נוכח מאיר שטרית - אינו נוכח יורי שטרן - אינו נוכח משה שרוני - נגד

גדעון סער: אצלי לא יהיו מורדים.

אריה האן: (קורא בשמות חברי הכנסת) נתן שרנסקי - אינו נוכח האם יש באולם חבר כנסת שלא הצביע, שלא קראתי את שמו?

אריה האן: אין.

אריה האן: תודה רבה.

דליה איציק: אנחנו נמתין בסבלנות לספירה הפורמלית.

ג'מאל זחאלקה: גברתי היושבת-ראש, האם סופרים את ההצבעה של חברי הכנסת הערבים היום?

רוחמה אברהם-בלילא: אין גבול להערות הציניות, חבר הכנסת זחאלקה.

יובל שטייניץ: - - -

אביגדור ליברמן: מאז שליברמן בממשלה, סופרים גם את הערבים.

דליה איציק: חברי חברי הכנסת, 61 בעד, נגד – 38, נמנעים אין.

אחמד טיבי: יום שחור לכנסת.

דליה איציק: אתה מוכן לא להפריע לי?

דליה איציק: בבקשה אל תפריע לי.

דליה איציק: 61 בעד, 38 נגד, נמנעים אין.

דליה איציק: אני קובעת שהודעת הממשלה על צירוף שר לממשלה התקבלה.

דליה איציק: לא לקום, אנחנו עוברים לסדר-היום.

דליה איציק: חברי חברי הכנסת, צריכים את האצבע שלכם.

דליה איציק: ובכן, חברי חברי הכנסת, אני מתכבדת להזמין את השר-עוד-דקה אביגדור ליברמן לעלות לבמה ולהצהיר אמונים.

ג'מאל זחאלקה: היידר.

טלב אלסאנע: יום שחור לכנסת.

דליה איציק: סדרנים, נא לסגור את הדלת.

ג'מאל זחאלקה: - - -

רן כהן: למה אתם עושים מה שהוא רוצה?

גדעון סער: - - -

דליה איציק: השר ליברמן, אנא קרא את הצהרת האמונים שמניח לפניך מזכיר הכנסת וחתום עליה.

אביגדור ליברמן: אני, אביגדור ליברמן, בן לב ואסתר פירה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אביגדור ליברמן: (חותם על ההצהרה)

דליה איציק: מי מושיב את השר ליברמן על כיסאו?

דליה איציק: יש עוד הצבעות חשובות, שתיים במספר.

דליה איציק: בואו נסיים את היום יפה, אדוני השר.

דליה איציק: בואו ניתן גם את הכבוד לשר ליברמן.

דליה איציק: [מס' מ/259; "דברי הכנסת", חוב' ב', עמ' 3203; נספחות.

דליה איציק: ]

דליה איציק: בינתיים יעלה ויבוא יושב-ראש ועדת החוץ והביטחון – הצעת חוק שירות ביטחון (הוראת שעה) (תיקון מס' 10), התשס"ז-2006.

דליה איציק: אנחנו זקוקים לאצבעות שלכם.

דליה איציק: לא, אדוני השר, הוא לא משך.

דליה איציק: זה לא העניין הזה, אדוני סגן ראש הממשלה.

דליה איציק: אדוני ראש הממשלה, אנחנו זקוקים לאצבעות שלכם.

דליה איציק: ממש שתי דקות.

צחי הנגבי: גברתי היושבת-ראש, כנסת נכבדה, אני מתכבד להביא בפני הכנסת לקריאה שנייה ולקריאה שלישית את הצעת חוק שירות ביטחון (הוראת שעה) (תיקון מס' 10), התשס"ז-2006.

צחי הנגבי: חוק שירות ביטחון (הוראת שעה) התקבל בכנסת בשנת 1995.

צחי הנגבי: החוק קבע כי תקופת השירות הסדיר הנוסף, בת ששת החודשים, תיחשב כחלק מתקופת השירות הסדיר לגבר, הקבועה בסעיף 15 לחוק שירות ביטחון [נוסח משולב], התשמ"ו-1986, וזאת לתקופה של שנתיים.

דליה איציק: חבר הכנסת ארדן, נא לשבת.

דליה איציק: חבר הכנסת סלומינסקי, נא לשבת.

דליה איציק: עומד דובר ומדבר.

דליה איציק: גברתי השרה, עוד שתי דקות.

צחי הנגבי: הוראת השעה הוארכה על-ידי הכנסת מעת לעת לתקופות נוספות, שהאחרונה מביניהן, התשיעית במספר, עתידה להסתיים בתאריך 31 באוקטובר 2006.

צחי הנגבי: החלטות ממשלה המשפיעות באופן ישיר על סוגיית קיצור השירות, ואשר אמורות היו לתת פתרון קבוע שיחליף את הוראת השעה, טרם יושמו.

צחי הנגבי: כך, למשל, עקרונות ועדת-ברוורמן לרפורמה במערך המילואים, אשר משפיעים באופן ישיר על סוגיית קיצור השירות, אושרו בהחלטת ממשלה ממרס 2005 אך יישומם כעת תלוי בחוק שירות המילואים, שהכנסת טרם קיבלה.

דליה איציק: אדוני שר התקשורת, בבקשה.

דליה איציק: אדוני השר כבל.

דליה איציק: בבקשה.

צחי הנגבי: תאריך היעד ליישום מסקנותיו של דוח ועדת בן-בסט לבחינת סוגיית קיצור שירות החובה בצה"ל, שניתן ב-31 בינואר 2006 ואושר בממשלה – פרט לסוגיית השירות המוכר – נקבע בשעתו למועד פקיעת הוראת השעה, כלומר 31 באוקטובר 2006, וגם הוא טרם מומש.

צחי הנגבי: לנוכח הלחימה בצפון בחודשים האחרונים, ולנוכח העובדה שמתקיימים כעת תחקירים לעניין המערכה בלבנון, אישרה ועדת החוץ והביטחון את בקשת הממשלה להאריך את הוראת השעה בתשעה חודשים נוספים, כדי לבחון מחדש את סוגיית קיצור השירות וכמובן לדון בה בכפיפה אחת עם הרפורמה במערך המילואים ובחוק שירות המילואים.

צחי הנגבי: עמדתנו היא שהוראת השעה, שתוקפה מחודש זו הפעם העשירית, ראוי שתוסדר בחקיקה.

צחי הנגבי: ביקשנו ממערכת הביטחון לגבש עד סיום התקופה, עד 1 באוגוסט 2007, הסדר לעניין תקופת השירות בחקיקה רגילה, בין שתיקבע תקופת שירות קצרה יותר ובין שתקופת השירות תישאר על כנה.

צחי הנגבי: בכל מקרה, גם אז אין מדובר בצעד בלתי הפיך, ויהיה אפשר לתקנו בעתיד, בהתאם לנסיבות.

צחי הנגבי: לא הוגשו הסתייגויות להצעת החוק.

צחי הנגבי: לפיכך אבקש מחברי הבית לאשר את ההצעה בקריאה שנייה ובקריאה שלישית.

דליה איציק: תודה, אדוני יושב-ראש ועדת החוץ והביטחון.

דליה איציק: אין הסתייגויות.

דליה איציק: נא לשבת.

דליה איציק: אנחנו עוברים להצבעה.

דליה איציק: מי בעד הצעת החוק בקריאה שנייה?

דליה איציק: הצבעה.

דליה איציק: הצבעה מס' 7 בעד סעיף 1 – 60 נגד – 5 נמנעים – 1 סעיף 1 נתקבל.

דליה איציק: אני קובעת שהצעת חוק שירות ביטחון (הוראת שעה) (תיקון מס' 10) עברה בקריאה שנייה.

דליה איציק: אנחנו עוברים להצבעה על הצעת החוק בקריאה שלישית.

דליה איציק: נא להוסיף את סגן ראש הממשלה אביגדור ליברמן.

דליה איציק: אנחנו עוברים להצבעה על הצעת החוק בקריאה שלישית.

דליה איציק: הצבעה מס' 8 בעד החוק – 62 נגד – 5 נמנעים – אין חוק שירות ביטחון (הוראת שעה) (תיקון מס' 10), התשס"ז-2006, נתקבל.

דליה איציק: חברי הכנסת, אני קובעת שהצעת חוק שירות ביטחון (הוראת שעה) (תיקון מס' 10) נתקבלה.

דליה איציק: יעלה ויבוא שר הבריאות.

קולט אביטל: שאילתות לשר הבריאות.

קולט אביטל: אנחנו מחפשים אותו – ממתינים לשר הבריאות.

קולט אביטל: אדוני שר הבריאות, בבקשה.

קולט אביטל: חבר הכנסת אלי אפללו שאל את שר הבריאות ביום י"ט באייר התשס"ו (17 במאי 2006): פורסם ב"ידיעות אחרונות" ב-7 במאי 2006 כי, בניגוד לחוק, משרדך לא מחק שמות ילדים ממאגר חולי הנפש.

קולט אביטל: רצוני לשאול: 1.

קולט אביטל: האם הידיעה נכונה?

קולט אביטל: 2.

קולט אביטל: אם כן – מדוע טרם יישם משרדך את ההנחיה למחוק שמות ילדים מהמאגר?

קולט אביטל: 3.

קולט אביטל: מתי תיושם ההנחיה?

קולט אביטל: 4.

קולט אביטל: כיצד יוסרו שמות הילדים הרשומים במאגר?

יעקב בן-יזרי: גברתי היושבת-ראש, חברי הכנסת, 1.

יעקב בן-יזרי: הידיעה המפורטת בשאילתא אינה נכונה.

יעקב בן-יזרי: 2–3.

יעקב בן-יזרי: משרד הבריאות מיישם כיום את סעיף 23(ב) לחוק הנוער כלשונו, באופן מלא, דהיינו, מידע מזהה על אשפוז קטינים המתקבל מיחידות האשפוז נקלט במאגר המידע אך ורק בהתאם להוראות סעיף 23(ב) לחוק הנוער.

יעקב בן-יזרי: לא מועברים לגורמים חיצוניים נתונים מזהים אשר נקלטו בעבר, אלא אם כן המידע מתאים להוראות סעיף 23(ב) לחוק הנוער, או עולה כדי הודעת מטפל לפי סעיף 11א לחוק כלי הירייה, התש"ט-1949.

יעקב בן-יזרי: אומנם בעבר פעל המשרד בצורה שונה – על רקע הכוונה לשנות את הוראות החוק שנמצא כי יישומן בעייתי, וגם על רקע בקשות שהתקבלו מגורמים שונים בנושא זה.

יעקב בן-יזרי: משהתקבלה החלטת מדיניות סופית כי אין מקום לשינוי החוק, החל משרד הבריאות בהליך יישומו, שהיה מורכב וקשה ביותר, ועל כן התארך זמן רב מהצפוי.

יעקב בן-יזרי: השלב האחרון של תהליך היישום היה בחודש מרס 2006, ובו הובהר למנהלי המחלקות הפסיכיאטריות הרלוונטיות כי הם מחויבים לפעול בהתאם להנחיות החדשות, אשר לפיהן רק אשפוז בתנאי סעיף 23(א) או הודעות מטפל ייקלטו במערכת.

יעקב בן-יזרי: עוד הובהר כי דיווחים על אשפוז קטינים, אשר לא ייעשו על-פי ההנחיות, יוחזרו למחלקות ולא יירשמו – או ייקלטו – במערכת.

יעקב בן-יזרי: המשרד פועל בהתאם להנחיות אלה בכל הקשור לדיווחים שהתקבלו מאז.

יעקב בן-יזרי: אשר למידע שנקלט במאגר המידע לפני מועד זה, המשרד פועל ביסודיות להסדרתו ולהתאמתו לדרישות החוק.

יעקב בן-יזרי: עד היום הוסרו מהמאגר הפרטים המזהים ביותר מ-2,500 רשומות.

יעקב בן-יזרי: עד להשלמת ההסדרה לא יימסר מידע לכל גורם אלא לאחר שייבדק אם מ ברשומה העומדת בדרישות החוק.

קולט אביטל: שאלה נוספת.

אלי אפללו: גברתי היושבת-ראש, אדוני השר, חברים נכבדים, אני מברך על ההחלטה למחוק את שמות כל הילדים מהמאגר, אבל עד היום לא יישמתם את כל ההנחיות ולא הסרתם את כל השמות.

אלי אפללו: אני שמח שנתתם הוראה שהמידע יישאר חסוי, שאף אחד לא יקבל אותו, ומעריך זאת, אבל למה שלא יפעלו באופן נמרץ ומיידי למחוק את שמות הילדים?

אלי אפללו: אני סמוך ובטוח שתפעל בנושא זה כמו שאתה פועל בכל עניין.

אלי אפללו: אני מבקש שתפעל מהר ותדאג למחוק את שמות הילדים, כדי שלא יהיו רשומים במאגר המידע.

אלי אפללו: תודה רבה.

יעקב בן-יזרי: גברתי היושבת-ראש, חברי הכנסת, הסברתי שהיו רשומות רבות במאגר, ואמרתי שבהתאם לחוק, ולאחר שניתנה הוראה, כבר נמחקו יותר מ-2,500 מתוך כ-4,800 או 5,000 שמות.

יעקב בן-יזרי: אני מדבר על נתונים שנמסרו לפני שלושה-ארבעה חודשים.

יעקב בן-יזרי: זאת עבודה לא קלה, כי צריך לנבור בתיקים האישיים של כל אחד ואחד ולבדוק אם היתה רשומה כזאת או אחרת, ובהתאם לכך הרופאים מטפלים במחיקת הפרטים שיש למחוק.

יעקב בן-יזרי: מספר הרשומות שיש למחוק הולך וקטן, ומצטמצם למינימום; אני מאמין שבפרק זמן של שלושה עד שישה חודשים כל העסק הזה יהיה מאחורינו.

אלי אפללו: תודה רבה.

קולט אביטל: שאילתא מס' 128, של חבר הכנסת מרציאנו – לפרוטוקול.

קולט אביטל: חבר הכנסת שאל את שר הבריאות ביום י"ח בסיוון התשס"ו (14 ביוני 2006): פורסם ב"ידיעות אחרונות", כי המרכז הפסיכיאטרי לילדים ונוער בבית-החולים "ברזילי" באשקלון עומד בפני סגירה בגלל אי-העברת תקציבים.

קולט אביטל: לאחרונה עלה מאוד מספר הילדים נפגעי הלם וחרדה כתוצאה ממטחי ה"קסאמים" המטופלים במרפאה, ותפוסת המרכז עומדת על כ-160%.

קולט אביטל: רצוני לשאול: 1.

קולט אביטל: האם הידיעה נכונה?

קולט אביטל: 2.

קולט אביטל: אם כן – מדוע המחלקה אינה מתוקצבת?

קולט אביטל: 3.

קולט אביטל: כיצד תימנע פגיעה ברמת הטיפול במרכז?

קולט אביטל: 4.

קולט אביטל: אילו פתרונות חלופיים מציע משרדך?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: המרפאה לבריאות הנפש לילדים ונוער בבית-החולים "ברזילי" באשקלון אינה עומדת להיסגר, והיא ממשיכה לפעול ולקלוט מטופלים מאשקלון ומהאזור, לרבות קטינים מפוני גוש-קטיף וחבל-עזה.

יעקב בן-יזרי: 2.

יעקב בן-יזרי: המרפאה מתוקצבת במסגרת ההסכם של משרד הבריאות עם בית-החולים "ברזילי".

יעקב בן-יזרי: בימים אלה מועבר התקציב הייעודי למערך הפסיכיאטרי לבית-החולים.

יעקב בן-יזרי: 3.

יעקב בן-יזרי: עקב העלייה במספר הפניות למרפאה של קטינים מפוני גוש-קטיף וחבל-עזה, העביר משרד הבריאות תקציב ייחודי למרפאה לקליטת האוכלוסייה הייעודית הנ"ל.

יעקב בן-יזרי: 4.

יעקב בן-יזרי: סוכם עם בית-החולים כי כל קטין פונה חדש המגיע למרפאה מאוכלוסיית המפונים יתוקצב בכסף מסומן.

קולט אביטל: שאילתא מס' 171, של חבר הכנסת בניזרי – לפרוטוקול.

קולט אביטל: חבר הכנסת שלמה בניזרי שאל את שר הבריאות ביום כ"ה בסיוון התשס"ו (21 ביוני 2006): פורסם, כי משרד הבריאות ביטל את התקנים שמכוחם עבדו אחיות בתחנות לבריאות המשפחה - בעבר טיפות-חלב - באלעד, וכי השירות לתינוקות הועבר לקופות-החולים.

קולט אביטל: רצוני לשאול: 1.

קולט אביטל: האם הפרטים נכונים?

קולט אביטל: 2.

קולט אביטל: כמה אחיות עובדות באלעד, וכמה נפשות משרתת כל אחות?

קולט אביטל: 3.

קולט אביטל: אילו שינויים חלו בהעסקת האחיות, ומה הם השלכותיהם על התושבים?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: הפרטים בשאילתא אינם נכונים.

יעקב בן-יזרי: 2.

יעקב בן-יזרי: באלעד עובדות 13 אחיות בהיקפי משרה שונים, והן משרתות כ-1,600 תינוקות.

יעקב בן-יזרי: בממוצע משרתת כל אחות 150 תינוקות.

יעקב בן-יזרי: 3.

יעקב בן-יזרי: עד כה לא חלו שינויים בהעסקת האחיות.

קולט אביטל: שאילתא מס' 221, של חבר הכנסת אזולאי: מתן אישור לארגון זק"א לגבות אגרות הסעת חירום.

קולט אביטל: חבר הכנסת שאל את שר הבריאות ביום ב' בתמוז התשס"ו (28 ביוני 2006):

קולט אביטל: ב-24 במאי 2006 נשלחה אליך מטעם סיעת ש"ס בקשה לאשר תקנות שיסדירו לזק"א גביית אגרות הסעת חירום באמבולנס וגבייה על שירותים אחרים.

קולט אביטל: משרדך לא אישר את קבלת הפנייה.

קולט אביטל: רצוני לשאול: 1.

קולט אביטל: מדוע לא נענה המכתב הנ"ל? 2.

קולט אביטל: מה היא עמדת משרדך לגבי נושאים אלה?

יעקב בן-יזרי: גברתי היושבת-ראש, חברי הכנסת, 1.

יעקב בן-יזרי: הפנייה הועברה לאחר קבלתה לבדיקה ולחוות דעת משפטית, על מנת לבדוק את ההיבטים החוקים והמשפטיים הכרוכים בבקשה.

יעקב בן-יזרי: דרך אגב, לאחר קבלת חוות הדעת המשפטית, שנשלחה ביום 26 במאי 2006 - כאשר הפנייה שלך, חבר הכנסת דוד אזולאי, היתה ב-24 במאי - זאת אומרת יומיים לאחר הפנייה שלך שוגרה תשובה למנהל סיעת ש"ס, מר צבי יעקבזון, כך שלא בדיוק כפי שכתוב, מדוע לא נענה המכתב הנ"ל – כי אכן, המכתב כן נענה, ויש לי אפילו העתק מהמכתב הזה מונח לפני כאן.

יעקב בן-יזרי: 2.

יעקב בן-יזרי: לגופו של עניין, אין בחוק מניעה לכך שגוף פרטי המפעיל שירותי אמבולנס יגבה תשלום עבור שירותיו.

יעקב בן-יזרי: ההסדר הקיים בסעיף 7א לחוק מגן-דוד-אדום, התש"י-1950, ובתקנות מגן-דוד-אדום (אגרות הסעת חירום באמבולנס), התשס"ו–2006, שהותקנו מכוחו, נועד לאפשר למגן-דוד-אדום - כגוף שהוקם בחוק ושואב ממנו את סמכויותיו - לגבות תשלום כזה, ולהגביל סכום זה, בכל הנוגע לפינוי חירום, לסכום האגרה שנקבעה.

יעקב בן-יזרי: הסדר זה לא העניק כל יתרון למגן-דוד-אדום על פני גופים שאינם נזקקים להסמכה חוקית לשם גביית תשלום בעד השירותים הניתנים על-ידם.

יעקב בן-יזרי: על כן, תכליתה המשפטית המדויקת של יוזמת החקיקה שאליה אתה מפנה במכתבך פשוט אינה ברורה לנו עדיין, כי לזק"א מותר לגבות כסף.

קולט אביטל: שאלה נוספת, חבר הכנסת אזולאי.

דוד אזולאי: גברתי היושבת-ראש, אדוני השר, קודם כול אני רוצה להודות לך, אם אכן יש לך תשובה.

דוד אזולאי: אני בכל אופן – נכון לרגע זה – לא קיבלתי, ואודה לך מאוד אם אדוני יוכל להעביר לי את זה.

דוד אזולאי: אני לא יודע על כך.

יעקב בן-יזרי: הנה, יש כאן.

דוד אזולאי: שנית, אני שמח לשמוע מעל בימת הכנסת שארגון זק"א אכן יכול לגבות, ואם יש תשובה בכתב – איך אומרים – השאילתא היתה מיותרת.

דוד אזולאי: תודה רבה, אדוני השר.

יעקב בן-יזרי: תודה רבה,

קולט אביטל: תודה רבה.

קולט אביטל: שאילתא מס' 222, של חבר הכנסת רן כהן – לפרוטוקול.

קולט אביטל: חבר הכנסת רן כהן שאל את שר הבריאות ביום ב' בתמוז התשס"ו (28 ביוני 2006): ב-15 במרס 2006 הופסקה פעילות ועדות סל השיקום האזוריות, הפועלות מכוח חוק שיקום נכי נפש בקהילה.

קולט אביטל: כך נמנעת מנכי הנפש הזכות לפנות לוועדות ולקבל תוכנית שיקום וסלי שיקום שהם זכאים להם על-פי חוק.

קולט אביטל: אין מדובר במיצוי זכויות שבדין או באיכות חייהם, אלא במקרים רבים של דיני נפשות ממש.

קולט אביטל: רצוני לשאול: 1.

קולט אביטל: מדוע הופסקה פעילות ועדות הסל?

קולט אביטל: 2.

קולט אביטל: מה ייעשה בעניין?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: תקציב השיקום לשנת 2006 הספיק רק למימון שיקומם של האנשים שהיו בתוך מערכת השיקום בינואר 2006.

יעקב בן-יזרי: הידיעה כי לא ניתן לממן שיקומם של האנשים הנוספים שיגיעו לוועדות השיקום הביאה להחלטה שלא לזמנם לוועדות כלל, בהנחה שדבר זה עדיף מלזמנם ולתסכל אותם בכך שלא ניתן לממש את ההחלטות שיתקבלו בעניינם.

יעקב בן-יזרי: 2.

יעקב בן-יזרי: התקיימו דיונים ממושכים במשרד הבריאות וכן בינו ובין משרד האוצר ונמצא פתרון מוסכם לשנת 2006.

יעקב בן-יזרי: הוועדות החלו בפעילותן הסדירה החל מ-8 ביולי 2006, ולפי שעה אין הגבלה באשר למספר הפונים שבכוחן של ועדות סל השיקום לקלוט במהלך שנת 2006.

קולט אביטל: שאילתא מס' 223, של חבר הכנסת גאלב מג'אדלה: ניסויים בקשישים בבתי-חולים.

קולט אביטל: חבר הכנסת גאלב מג'אדלה שאל את שר הבריאות ביום ב' בתמוז התשס"ו (28 ביוני 2006): ב"הארץ" דווח על מאות ניסויים ומחקרים, לכאורה בלתי-חוקיים, בקשישים המאושפזים בבתי-החולים "קפלן" ברחובות ו"הרצפלד" בגדרה.

קולט אביטל: רצוני לשאול: 1.

קולט אביטל: האם הידיעה נכונה?

קולט אביטל: 2.

קולט אביטל: אם כן – האם יינקטו צעדים בעניין, ואם כן – אילו?

קולט אביטל: 3.

קולט אביטל: מה הם אמצעי הפיקוח בנושא זה, והאם יפעל משרדך להידוקם?

יעקב בן-יזרי: ניסויים בקשישים בבתי-חולים - גברתי היושבת-ראש, חברי הכנסת, 1.

יעקב בן-יזרי: מידע על אודות ניסויים ומחקרים שנעשו שלא כדין בקשישים בבית-החולים "הרצפלד" בגדרה פורסם כבר בדוח מבקר המדינה ויש בו ממש.

יעקב בן-יזרי: 3-2.

יעקב בן-יזרי: בעקבות ממצאי מבקר המדינה ננקטו כמה צעדים: א.

יעקב בן-יזרי: מונתה ועדת בקרה ואיכות לבדיקה מדוקדקת יותר של האירועים ולמתן המלצות לשיפור איכות הרפואה בישראל בהקשר זה.

יעקב בן-יזרי: ממצאי ומסקנות הוועדה הם חסויים, לפי הוראות סעיף 22 לחוק זכויות החולה, אולם המלצות הוועדה יילמדו, והנחיות בעקבותיהן יופצו למערכת הבריאות כחלק מתהליך מתמיד של לימוד ושיפור.

יעקב בן-יזרי: ב.

יעקב בן-יזרי: משרד הבריאות הוציא בינואר 2006 נוסח מעודכן ומשופר של הנוהל לעריכת ניסויים רפואיים בבני-אדם, הכולל גם התייחסות רבה יותר לקבלת הסכמה מדעת מסוגי אוכלוסייה מיוחדים.

יעקב בן-יזרי: ג.

יעקב בן-יזרי: המשרד הגביר את הפיקוח והבקרה על נושא הניסויים הרפואיים בכל בתי-החולים, וחייב בתי-חולים שבהם מתנהלים ניסויים לקיים פיקוח על הניסויים שאושרו על-ידם - חוזר מנכ"ל מיולי 2005 - לרבות בדרך של מינוי גוף מבקר, קבלת דיווחים תקופתיים ודיווחים על אירועים חריגים מהחוקרים.

יעקב בן-יזרי: ד.

יעקב בן-יזרי: האגף להבטחת איכות במשרד הבריאות נערך לקיים בהקדם מבדק איכות נוסף על פעילות ועדות הלסינקי לאישור ניסויים רפואיים, בהמשך למבדק שנערך בשנת 2002.

יעקב בן-יזרי: ה.

יעקב בן-יזרי: המשרד פועל להגברת המודעות בקרב חוקרים וחברי ועדות הלסינקי לכללים לעריכת ניסויים רפואיים, בין היתר באמצעות ימי עיון והדרכות.

יעקב בן-יזרי: ו.

יעקב בן-יזרי: במקרים מסוימים שנראו כחמורים לכאורה, נפתחו חקירות פרטניות.

יעקב בן-יזרי: ז.

יעקב בן-יזרי: אגף הרוקחות הגיש דרישה לכוח-אדם, מבנה ותקצוב נוסף לשם קיום פיקוח טוב יותר על ניסויים רפואיים.

קולט אביטל: שאלה נוספת.

גאלב מג'אדלה: גברתי היושבת-ראש, מכובדי חברי הכנסת, אני רציתי רק להודות לכבוד שר הבריאות יעקב בן-יזרי על התשובה וההתייחסות העניינית והמפורטת.

גאלב מג'אדלה: תודה רבה.

יעקב בן-יזרי: תודה.

קולט אביטל: תודה רבה.

קולט אביטל: שאילתא מס' 292 של חבר הכנסת : עריכת ניסויים בבית-החולים "קפלן".

קולט אביטל: חבר הכנסת אברהם מיכאלי שאל את שר הבריאות ביום ט' בתמוז התשס"ו (5 ביולי 2006): פורסם ב-15 ביוני 2006, כי שישה חולים בבית-החולים "קפלן" מתו עקב ניסוי בלתי חוקי, וכי משרדך בודק את המקרה.

קולט אביטל: רצוני לשאול: 1.

קולט אביטל: האם הידיעות נכונות?

קולט אביטל: 2.

קולט אביטל: אם כן – מה העלתה הבדיקה?

קולט אביטל: 3.

קולט אביטל: האם ייבדקו בתי-חולים נוספים?

קולט אביטל: 4.

קולט אביטל: מי עורך את הבדיקה? 5.

קולט אביטל: מה הם פרטי החשדות?

יעקב בן-יזרי: גברתי היושבת-ראש, חברי הכנסת - אותו נדון.

יעקב בן-יזרי: 2-1.

יעקב בן-יזרי: בדיקת משרד הבריאות נערכה במסגרת ועדת בקרה ואיכות, ולפיכך הבדיקה וכל ממצאיה ומסקנותיה חסויים, בהתאם להוראות סעיף 22 לחוק זכויות החולה.

יעקב בן-יזרי: 3.

יעקב בן-יזרי: בעקבות דוח מבקר המדינה בנושא ניסויים קליניים הגביר משרד הבריאות את הפיקוח והבקרה על נושא הניסויים הרפואיים, הוציא נהלים מתוקנים ומשופרים לנושא זה, לרבות נהלים בדבר פיקוח ובקרה, ופועל להגברת המודעות לכללים לעריכת ניסויים בקרב ציבור החוקרים במוסדות רפואיים.

יעקב בן-יזרי: במקרים פרטניים חמורים לכאורה נפתחו חקירות יסודיות יותר.

יעקב בן-יזרי: 4.

יעקב בן-יזרי: כאמור, הבדיקה נערכה על-ידי ועדת בקרה ואיכות.

יעקב בן-יזרי: הבדיקה החלה בעקבות דוח מבקר המדינה ותלונות.

יעקב בן-יזרי: 5.

יעקב בן-יזרי: כאמור, לא ניתן לפרט עקב הוראות החיסיון שבחוק.

קולט אביטל: שאלה נוספת.

קולט אביטל: חבר הכנסת אריאל, בבקשה לא בקול רם.

אברהם מיכאלי: גברתי היושבת-ראש, אדוני השר, תודה על התשובה.

אברהם מיכאלי: אני מבין חיסיון באשר לשאלה הראשונה – זה מובן במסגרת החוק, אדוני.

אברהם מיכאלי: אבל עם זאת, מכיוון שהפרסום דיבר על חשד ממשי לפטירת אנשים כתוצאה מאותם מחקרים לא חוקיים שנעשו, האם, אדוני השר, ננקט כל מה שצריך לנקוט על-פי החוק נגד אלה שעשו דברים כאלה, כי הדברים מאוד חמורים?

יעקב בן-יזרי: כל הנתונים האלה שמסרתי הם על בסיס כל הבדיקות והחקירות.

יעקב בן-יזרי: יש אומנם נתונים נוספים במשרד הבריאות, אבל, כאמור, הנושא בחקירת המשטרה ואנחנו מנועים מלהוסיף פרטים בנושא הזה.

קולט אביטל: תודה רבה.

קולט אביטל: שאילתא מס' 293 של חבר הכנסת ניסן סלומינסקי – לפרוטוקול.

קולט אביטל: חבר הכנסת שאל את שר הבריאות ביום ט' בתמוז התשס"ו (5 ביולי 2006):

קולט אביטל: ב-23 ביוני 2006 פורסמו ב"הצופה" פרטים מתוך דוח מבקר המדינה על אודות ניסויים לא חוקיים בבני-אדם שנערכו בבתי-חולים שונים ברחבי הארץ.

קולט אביטל: רצוני לשאול: 1.

קולט אביטל: האם נכון הדבר?

קולט אביטל: 2.

קולט אביטל: אם כן – מה ייעשה בנדון?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: דוח מבקר המדינה הינו מסמך ציבורי גלוי והפרטים הרשומים בו מתפרסמים לציבור הרחב.

יעקב בן-יזרי: משרד הבריאות העביר את התייחסויותיו לדוח המבקר במסגרת הליך הביקורת, וכן הפיק לקחים ומסקנות מממצאי הדוח.

יעקב בן-יזרי: 2.

יעקב בן-יזרי: בעקבות דוח מבקר המדינה הגביר משרד הבריאות את הפיקוח והבקרה על הניסויים הרפואיים, הוציא נהלים מתוקנים ומשופרים לנושא זה, לרבות נהלים בדבר פיקוח ובקרה, ופועל להגברת המודעות לכללים לעריכת ניסויים בקרב ציבור החוקרים במוסדות רפואיים.

יעקב בן-יזרי: במקרים פרטניים חמורים לכאורה נפתחו חקירות יסודיות יותר.

קולט אביטל: שאילתא מס' 294 של חברת הכנסת : היחס לחושפי אי-סדרים במערכת הבריאות.

קולט אביטל: חברת הכנסת שאלה את שר הבריאות ביום ט"ז בתמוז התשס"ו (12 ביולי 2006):

קולט אביטל: על-פי פרסומים ולפי מידע שהגיע לידי, הנהלת "שירותי בריאות כללית" מתנכלת לעובד שחשף אי-סדרים בהנהלה, אשר הובילו להדחתו של סמנכ"ל קופת-החולים.

קולט אביטל: רצוני לשאול: 1.

קולט אביטל: האם הדברים נכונים?

קולט אביטל: 2.

קולט אביטל: אם כן – מה הוא המסר שההנהלה מבקשת להעביר לעובדיה במעשיה אלו?

קולט אביטל: 3.

קולט אביטל: מה היא מדיניות משרדך בנוגע לחושפי אי-סדרים במערכת הבריאות?

יעקב בן-יזרי: גברתי היושבת-ראש, חברי הכנסת, תשובה על השאילתא: 1.

יעקב בן-יזרי: למשרד הבריאות אין כל מידע קונקרטי על אודות התנכלות לעובד שחשף שחיתות ב"כללית".

יעקב בן-יזרי: נשמח לקבל מידע קונקרטי, לרבות שמות, על מנת שנוכל לבדוק ולהתערב ככל שנדרש.

יעקב בן-יזרי: 2.

יעקב בן-יזרי: להלן התייחסות הנהלת "שירותי בריאות כללית" לשאלה, כפי שהועברה למשרדי: עניינו של העובד נשוא השאילתא, מר חזי ברוך, תלוי ועומד בהליך משפטי בפני בית-הדין האזורי לעבודה בתל-אביב.

יעקב בן-יזרי: ביום 5 ביולי 2006 ניתנה החלטת בית-הדין האזורי בבקשת העובד לצו מניעה זמני כנגד הליך השימוע שאליו זומן על-ידי "כללית".

יעקב בן-יזרי: בית-הדין לעבודה דחה את טענות העובד וקבע כי אין מקום למנוע את עריכת השימוע.

יעקב בן-יזרי: לגופו של עניין - לטענותיו של העובד, שלפיהן "כללית" מתנכלת לו בעקבות חשיפתו אי-סדרים, כביכול, אין כל שחר.

יעקב בן-יזרי: כך אף קבע בית-הדין בהחלטתו דלעיל.

יעקב בן-יזרי: טענות העובד בדבר התנכלות מתייחסות למעשה להליך של שימוע שאליו הוא זומן על-ידי "כללית", ובמסגרתו תישקל אפשרות סיום העסקתו.

יעקב בן-יזרי: הליך השימוע הינו תולדה של מצב דברים שבו מאז סוף שנת 2001, מחד גיסא, העובד מקבל שכר גבוה; ומאידך גיסא, הוא אינו מבצע כל עבודה בפועל עבור "כללית", ומסרב לבצע את התפקידים הראויים אשר הוצעו לו לאורך השנים.

יעקב בן-יזרי: ה"כללית" אינה יכולה להסכים למצב דברים זה, ולכן, כאמור, זימנה את העובד לשימוע.

יעקב בן-יזרי: אשר לטענותיו של העובד בעניין אי-סדרים שהוא חשף כביכול בעבר, ובכן אלו מתייחסות לסדרת כתבות אשר התפרסמה בעיתון "ידיעות אחרונות" לפני כארבע שנים, אשר נסובו סביב פעילות הרכש של אגף הלוגיסטיקה של "כללית".

יעקב בן-יזרי: בעקבות אותה סדרת כתבות עיתונאיות הוקמה ועדה בלתי תלויה, אשר בראשה הוצב פרופסור משה רווח, מנהל בית-החולים "רמב"ם" לשעבר.

יעקב בן-יזרי: הוועדה בחנה משך תקופה ארוכה את תהליכי הרכש ב"כללית", והוציאה מתחת ידיה דוח מפורט.

יעקב בן-יזרי: הוועדה קבעה מפורשות, שלא רק שלא היתה כל שחיתות באגף, אלא שהתברר כי פעילות האגף חסכה ל"כללית" מאות מיליוני שקלים.

יעקב בן-יזרי: עד כאן הציטוט של תשובת ה"כללית".

יעקב בן-יזרי: 3.

יעקב בן-יזרי: משרד הבריאות מעודד שמירה על טוהר המידות ועל סדרי מינהל תקינים ומעודד חשיפת אי-סדרים במערכת הבריאות כדי לתקנם לתועלת הציבור.

יעקב בן-יזרי: המשרד פועל בהתאם להוראות החוק להגנת חושפי אי-סדרים במערכת הציבורית.

קולט אביטל: שאלה נוספת.

שלי יחימוביץ': אדוני שר הבריאות, תודה רבה לך על תשובתך.

שלי יחימוביץ': אני מבקשת לעדכן ולהודיע שהעובד פוטר בינתיים.

שלי יחימוביץ': אני חוששת שהמידע שקיבלת מ"כללית" אינו מדויק.

שלי יחימוביץ': בית-הדין לעבודה אמר שיש קשר בין העברתו מתפקידו ובין תלונתו על הסמנכ"ל.

שלי יחימוביץ': בעקבות תלונתו של אותו עובד, שחשף שחיתות, חזי ברוך - הסמנכ"ל פוטר בשל תלונתו.

שלי יחימוביץ': לא נותר לי אלא לשאול מדוע לא הוחזר העובד לתפקידו לאחר שהסמנכ"ל הודח בשל תלונתו.

שלי יחימוביץ': אשמח אם תשתמש בשבעת הימים ששמורים לך כדי לבדוק ולהשיב על השאלה הזאת.

שלי יחימוביץ': דבר נוסף: מכיוון שאתה אומר שלא הגיעו תלונות אל משרד הבריאות, אני אדאג שהחומר יגיע במלואו למשרדך, ואני בטוחה שתמצא שהוא מאלף.

יעקב בן-יזרי: הנושא נמצא עד לפני זמן-מה בדיון משפטי בבית-הדין האזורי לעבודה, וככל ששמעתי כבר התקבל פסק-דין – נדמה לי שהגיעו להסדר כלשהו.

יעקב בן-יזרי: האינפורמציה שבידי היא מהיום, או מלפני כמה ימים, ולפיה הושג הסדר עם האיש והוא סיים את עבודתו ב"כללית".

קולט אביטל: אדוני השר, למען הגילוי הנאות, גם אני קיבלתי תלונות דומות – מאנשים אחרים.

קולט אביטל: פניתי אל מבקר המדינה, אבל אשמח להעביר אליך חומר על מקרים דומים.

קולט אביטל: נדמה לי שיש פה חזרה.

יעקב בן-יזרי: אם יינתנו כל הפרטים והנתונים, נפעל בהתאם לחוק.

קולט אביטל: תודה רבה.

קולט אביטל: שאילתא מס' 296 של חבר הכנסת טלב אלסאנע - לפרוטוקול.

קולט אביטל: חבר הכנסת טלב אלסאנע שאל את שר הבריאות ביום ט' בתמוז התשס"ו (5 ביולי 2006):

קולט אביטל: נודע כי המכון לרפואה משפטית אינו מנתח ואינו משחרר גופות בימי שישי אחר-הצהריים.

קולט אביטל: הדבר גורם עוגמת נפש למשפחות מתים מהעדה המוסלמית והנוצרית.

קולט אביטל: רצוני לשאול: 1.

קולט אביטל: האם נכון הדבר?

קולט אביטל: 2.

קולט אביטל: אם כן – האם יונחה המכון להעניק את השירות בכל ימי השבוע, כמו שאר בתי-החולים במדינה?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: הדבר אינו נכון.

יעקב בן-יזרי: 2.

יעקב בן-יזרי: על-פי הוראת הקבע במכון לרפואה משפטית, יש לעשות את כל הנדרש לצורך שחרור גופות של נפטרים מוסלמים בשבת, אלא אם כן התקבלה מהמשטרה הוראה אחרת.

קולט אביטל: שאילתא מס' 297 של חבר הכנסת - לפרוטוקול.

קולט אביטל: חבר הכנסת שאל את שר הבריאות ביום ט' בתמוז התשס"ו (5 ביולי 2006): מהמידע שברשותי עולה, כי רופאים במרפאות ואחיות ואחים במעבדות בקופות-החולים אינם נוהגים ללבוש כפפות בעת בדיקה ואינם מחליפים סדינים בין בדיקה לבדיקה.

קולט אביטל: רצוני לשאול: 1.

קולט אביטל: האם המידע נכון?

קולט אביטל: 2.

קולט אביטל: אם כן – האם קיימים במשרדך נהלים בנושא החובה ללבוש כפפות בעת בדיקה ולהחליף סדין בין בדיקה לבדיקה, ואם כן – האם נהלים אלה ירועננו?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: על-פי המידע שהתקבל מקופות-החולים, המידע אינו נכון.

יעקב בן-יזרי: 2.

יעקב בן-יזרי: קופות-החולים הוציאו הנחיות המחייבות לבישת כפפות ושמירה על היגיינה.

יעקב בן-יזרי: רענון הנוהל לכל עובדי הסקטור נעשה אף הוא מזמן לזמן.

קולט אביטל: שאילתא מס' 298 של חבר הכנסת בנושא: הקמת בית-חולים באשדוד.

קולט אביטל: חבר הכנסת אליהו גבאי שאל את שר הבריאות ביום ט' בתמוז התשס"ו (5 ביולי 2006):

קולט אביטל: בחודש ינואר 2002 חוקקה הכנסת חוק להקמת בית-חולים באשדוד.

קולט אביטל: ועדה שהקים משרד הבריאות קובעת, כי עקב מצוקת אשפוז יש להקים לאלתר שלושה שלושה בתי-חולים נוספים – באשדוד, בקריות ובבאר-שבע.

קולט אביטל: רצוני לשאול: 1.

קולט אביטל: מדוע אין משרדך מיישם את החוק שהתקבל בחודש ינואר 2002 ואת החלטת הוועדה שהקים?

קולט אביטל: 2.

קולט אביטל: מה נעשה עד היום בנושא הקמת בית-החולים באשדוד?

קולט אביטל: 3.

קולט אביטל: מתי יפעל בית-חולים באשדוד?

יעקב בן-יזרי: גברתי היושבת-ראש, חברי הכנסת, 1.

יעקב בן-יזרי: משרד הבריאות אינו מוסמך ליישם את החוק בעצמו.

יעקב בן-יזרי: ליישום החוק נדרשים אישור ותקציב משרד האוצר.

יעקב בן-יזרי: 2.

יעקב בן-יזרי: משרד האוצר הקים ועדת מכרזים בהשתתפות נציגי משרד הבריאות.

יעקב בן-יזרי: הוועדה אמורה לפרסם מכרז להקמת בית-החולים ולהפעלתו.

יעקב בן-יזרי: הכנת החומר למכרז נמצאת בשלבי סיום.

יעקב בן-יזרי: 3.

יעקב בן-יזרי: מועד הפעלת בית-החולים באשדוד אינו ידוע למשרדנו.

יעקב בן-יזרי: אם אני יכול להוסיף – לפני פחות משבוע התקיים דיון בלשכת שר האוצר בהשתתפות כל הגורמים הנוגעים בדבר, ובהם המשרד שמטפל בקרקעות המדינה, משרד הבריאות, נציגי עיריית אשדוד והוועדה שמטפלת בנושא זה, וסוכם שבתוך שבועיים יתחילו לרכז את כל הנתונים כדי לקדם את הנושא ככל שאפשר.

קולט אביטל: שאלה נוספת.

אליהו גבאי: גברתי היושבת-ראש, אדוני השר, מה בכוונת השר לעשות כדי לזרז את פתרון הבעיה וכדי שהוא לא יידחה משנה לשנה ויהיה תלוי עד אין-סוף בנדיבות לבו של שר האוצר?

אליהו גבאי: מה השר חושב לעשות?

יעקב בן-יזרי: דעתי האישית היא שאין לתכנן הקמת בית-חולים על בסיס חקיקה, אלא על בסיס הצרכים, בהתאם לגידול האוכלוסין ובהתאם לצרכים האזוריים.

יעקב בן-יזרי: בית-החולים באשדוד נקבע בחוק, והקמתו מתגלגלת זה שנה וחצי.

יעקב בן-יזרי: הנושא עובר מוועדה לוועדה ומדיון לדיון ובסופו של דבר הוא מתקדם, אבל בעצלתיים.

יעקב בן-יזרי: דרך אגב, בטווח הלא כל כך ארוך של משרד הבריאות – אני מדבר על 2010–2012 – אנחנו מתכננים הקמת שלושה בתי-חולים נוספים במדינת ישראל, בהתאם לגידול האוכלוסין ובהתאם לצרכים האזוריים.

יעקב בן-יזרי: אני מאמין שנושא בית-החולים באשדוד ייכנס לתהליך מהיר וחיובי יותר, ואני מאמין באמונה שלמה, שלאחר כל הבירורים הנוספים שהתקיימו עד לפני שבוע, שסיכומם יתחיל בעוד שבוע וחצי עד שבועיים, נראה את קידום הקמת בית-החולים.

קולט אביטל: תודה רבה.

קולט אביטל: שאילתא מס' 299 של חבר הכנסת גבאי בנושא: תמיסות לניקוי עדשות מגע.

קולט אביטל: חבר הכנסת אליהו גבאי שאל את שר הבריאות ביום ט' בתמוז התשס"ו (5 ביולי 2006): פורסם בתקשורת, כי חמישה צעירים שהשתמשו בחומר לניקוי עדשות מגע אושפזו עקב זיהום קשה בקרנית.

קולט אביטל: אין זו הפעם הראשונה שתמיסה לניקוי עדשות מגע גורמת לפגיעה בעין.

קולט אביטל: רצוני לשאול: 1.

קולט אביטל: האם נכון הדבר?

קולט אביטל: 2.

קולט אביטל: אם כן – כיצד משרד הבריאות מפקח על ייבוא חומרי ניקוי לעדשות מגע ועל מכירתם?

קולט אביטל: 3.

קולט אביטל: אילו אמצעים נוקט משרדך כדי שלא יישנו מקרים כאלה?

יעקב בן-יזרי: גברתי היושבת-ראש, חברי הכנסת, 1.

יעקב בן-יזרי: עניין השאילתא הוא ככל הנראה דיווחו של פרופסור אסיה, מנהל מחלקת העיניים בבית-החולים "מאיר", על חמישה מטופלים שאושפזו במחלקתו.

יעקב בן-יזרי: על-פי החשד, המזהם הוא פסאודומונס אאורגינוזה, ובלטינית Pseudomonas Aeruginosa.

יעקב בן-יזרי: 2.

יעקב בן-יזרי: משרד הבריאות מפקח על ייבוא תמיסות לעדשות מגע במסגרת צו ייבוא חופשי.

יעקב בן-יזרי: כל יבואן המבקש לייבא תמיסות כאלה לישראל מחויב לקבל את אישור המשרד כתנאי לייבוא.

יעקב בן-יזרי: דרישת המשרד ממגיש הבקשה היא להמציא אישורים מרשויות רגולטוריות מוכרות לכך שהתמיסה אושרה לשיווק ולשימוש חופשי במדינה המאשרת, וכן מסמכים המראים את "שרשרת האספקה" מהיצרן למשווק בישראל.

יעקב בן-יזרי: כאשר מוגשת נוסף על בקשה לייבוא חד-פעמי גם בקשת רישום, נדרשת גם בדיקת התמיסה במכון לביקורת ותקינה של חומרי רפואה, אולם יוזכר כי עדיין לא נחקק חוק ציוד רפואי, אמ"ר - אביזרים ומכשירים רפואיים - ועל כן לא חלה על מוסדות שאינם בבעלות המדינה חובה להגיש בקשה לרישום אמ"ר.

יעקב בן-יזרי: 3.

יעקב בן-יזרי: תמיסות שיש חשד סביר כי הן גורמות נזק למטופלים מוצאות מן השוק.

יעקב בן-יזרי: כמו כן מתקיים מעקב שוטף אחר הודעות ה-Recall – החזרה מהשוק – של רשויות מוכרות בעולם.

יעקב בן-יזרי: אם הן מכריזות על החזרה מהשוק, נשקלת האפשרות להורות לעשות זאת גם בישראל – אם התנאים דומים, כמובן.

יעקב בן-יזרי: כך, למשל, בחודש אפריל האחרון נעשתה החזרה מהשוק של תמיסות ReNu MoistureLoc של חברת "בוש אנד לומב", אף שלא היה אף מקרה אחד של נפגע בישראל.

יעקב בן-יזרי: הפעולה נעשתה על סמך הודעתו של יצרן התמיסה הזאת.

קולט אביטל: שאלה נוספת.

אליהו גבאי: אילו אמצעים נוקט שר הבריאות כדי שלא יהיו תופעות מסוג זה – שמכניסים לארץ דברים שרק מזיקים לבריאות במקום להועיל?

אליהו גבאי: כבר היו תופעות כאלה השנה, ראה העניין של "רמדיה" וכדומה.

אליהו גבאי: כיצד משרד הבריאות פועל למניעת הישנות תופעות כאלה?

יעקב בן-יזרי: המחלקה לבריאות הציבור, שכפופה למשרד הבריאות, עוקבת אחר נושאים אלה ובודקת אותם לפי החוק, בהתאם לחוק ולפי מה שכתוב.

יעקב בן-יזרי: כאשר מתגלה דבר כזה, ואנחנו מקבלים מידע מראש, אנחנו מייד נותנים הוראה להוציא את הדברים האלה מהשוק.

יעקב בן-יזרי: בינתיים, תודה לאל, אף אחד לא נפגע ושום דבר לא קרה.

יעקב בן-יזרי: אם וכאשר יחוקק חוק אביזרים ומכשירים רפואיים, אין ספק שגם התמיסות ייכללו במסגרת זו והפיקוח יהיה הרבה יותר חמור מכפי שהוא עכשיו.

אליהו גבאי: השר עמל על החוק הזה?

יעקב בן-יזרי: אנחנו מקדמים את החקיקה.

קולט אביטל: תודה רבה.

קולט אביטל: שאילתא מס' 325 של חבר הכנסת זחאלקה - לפרוטוקול.

קולט אביטל: חבר הכנסת ג'מאל זחאלקה שאל את שר הבריאות ביום ט' בתמוז התשס"ו (5 ביולי 2006): לאחרונה פורסם בכלי התקשורת, כי בכוונת הממשלה לשנות את הרכב ועדת סל התרופות, שכיום משמשים בה בעלי מקצוע.

קולט אביטל: רצוני לשאול: 1.

קולט אביטל: האם נכון הדבר?

קולט אביטל: 2.

קולט אביטל: אם כן – מה הם השינויים המוצעים בהרכב הוועדה?

קולט אביטל: 3.

קולט אביטל: האם אין חשש שהשינוי יביא לפוליטיזציה ולפגיעה במקצועיות הוועדה?

יעקב בן-יזרי: (לא נקראה, נמסרה לפרוטוקול) 3-1.

יעקב בן-יזרי: משרד הבריאות מפעיל את הוועדה הציבורית בהרכבה הנוכחי זה כשבע שנים.

יעקב בן-יזרי: משרד הבריאות מרוצה מהוועדה ומתפקודה וסבור כי בכל שנות עבודתה היא נמצאה כלי חשוב ומהימן לצורך תעדוף טכנולוגיות רפואיות בישראל.

יעקב בן-יזרי: פעילות הוועדה עומדת באמות מידה גבוהות של טוהר המידות והפעלת שיקולים מקצועיים וחברתיים.

יעקב בן-יזרי: בהתאם להחלטת הממשלה, בשנה הקרובה יעודכן מודל ועדת סל שירותי הבריאות.

יעקב בן-יזרי: כוונת משרד הבריאות היא לשמר את המקצועיות של הוועדה ואף לחזקה.

יעקב בן-יזרי: אם יהיו שינויים בהרכב הוועדה, הם ייעשו ברוח זו.

קולט אביטל: שאילתא מס' 337 של חבר הכנסת - לפרוטוקול.

קולט אביטל: חבר הכנסת שאל את שר הבריאות ביום כ"ג בתמוז התשס"ו (19 ביולי 2006): פורסם ב"ידיעות אחרונות", כי עקב מחסור באחיות בבתי-הספר, השרתים והמזכירות בבתי-ספר יעברו קורס עזרה ראשונה ויטפלו בפצועים.

קולט אביטל: רצוני לשאול: 1.

קולט אביטל: האם המידע נכון?

קולט אביטל: 2.

קולט אביטל: אם כן – מה הוא היקף המחסור באחיות בבתי-ספר בארץ, ומה היא הסיבה למחסור?

קולט אביטל: 3.

קולט אביטל: האם יש כוונה לשנות את המצב הנוכחי?

קולט אביטל: 4.

קולט אביטל: אם כן – מה נעשה עד כה בנושא?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: האחריות לכך שיימצאו בבתי-הספר עובדים שעברו קורס עזרה ראשונה היא של משרד החינוך.

יעקב בן-יזרי: אין בידינו כל מידע על הכשרת השרתים והמזכירות להגיש עזרה ראשונה.

יעקב בן-יזרי: 2.

יעקב בן-יזרי: חסרות 200 משרות אחיות כדי להפעיל שירותי בריאות בבית-הספר בסטנדרטים מקובלים.

יעקב בן-יזרי: הסיבה למחסור היא קיצוץ בתקציב הפעלת השירות.

יעקב בן-יזרי: בשנת 1997, כאשר נעשה תיקון לחוק ביטוח בריאות ממלכתי שעיקרו העברת האחריות למתן השירות למשרד הבריאות, היה התקציב 70 מיליון ש"ח ל-900,000 תלמידים; כיום יש במערכת יותר ממיליון ו-100,000 תלמידים, מספר בתי-הספר גדל גם הוא, והתקציב העומד לרשותנו הוא 54 מיליון ש"ח בלבד.

יעקב בן-יזרי: 3.

יעקב בן-יזרי: לצערנו לא הצלחנו עד כה לקבל תוספת תקציבים, למרות המאמצים שעשינו במשרד האוצר.

יעקב בן-יזרי: לפני שנתיים הורתה ועדת הכספים להעביר סכום חד-פעמי של 17 מיליון ש"ח לצורך זה, אולם תוספת זו לא הוכנסה לבסיס התקציב.

יעקב בן-יזרי: 4.

יעקב בן-יזרי: הנושא נדון בכמה מוועדות הכנסת: ועדת העבודה, הרווחה והבריאות, ועדת הכספים, ועדת החינוך והוועדה לזכויות הילד.

יעקב בן-יזרי: יש הסכמה גורפת של כל חברי הכנסת חברי הוועדות ושל כל הגורמים המקצועיים על כך שהשירות צריך להינתן מטעם משרד הבריאות ועל כך שיש להקצות תקציב ריאלי להפעלתו.

יעקב בן-יזרי: משרד האוצר מוכן להוסיף 10 מיליוני ש"ח לגורם פרטי – האגודה לבריאות הציבור – כדי שיפעיל את השירות.

יעקב בן-יזרי: משרד הבריאות בוחן הצעה זו.

יעקב בן-יזרי: ראוי לציין כי ניסיון העבר להפריט את השירות – בשנות ה-90 – נכשל.

יעקב בן-יזרי: גם בעולם כולו השירות אינו ניתן מידי גורם פרטי.

קולט אביטל: שאילתא מס 365 של חבר הכנסת ג'מאל זחאלקה - לפרוטוקול.

קולט אביטל: חבר הכנסת ג'מאל זחאלקה שאל את שר הבריאות ביום ט"ז בתמוז התשס"ו (12 ביולי 2006): לאחרונה פורסם, כי בחקירה פנימית בבית-החולים "מאיר" בכפר-סבא התגלה כי בשנים 2001-2003 נערכו ניסויים ב-60 נשים חולות סוכרת בלא ידיעתן, בניגוד לחוק ובלא אישור ועדת הלסינקי.

קולט אביטל: רצוני לשאול: 1.

קולט אביטל: האם נכון הדבר?

קולט אביטל: 2.

קולט אביטל: אם כן – מדוע לא נאכף החוק במקרה זה?

קולט אביטל: 3.

קולט אביטל: כיצד תימנע הישנות מקרים כגון זה?

יעקב בן-יזרי: (לא נקראה, נמסרה לפרוטוקול) 1.

יעקב בן-יזרי: הידיעה נכונה.

יעקב בן-יזרי: מחקר כאמור נעשה במסגרת עבודת גמר של סטודנט.

יעקב בן-יזרי: הנהלת בית-החולים הורתה להקים ועדת בדיקה פנימית, וזו מצאה כי: א.

יעקב בן-יזרי: לא היה אישור תקף של ועדת הלסינקי במועד משלוח המאמר לעיתון בחו"ל שבו פורסם המחקר; ב.

יעקב בן-יזרי: כל פרטי החולים והמחקר נעלמו מארונו של מנהל המחלקה, פרופסור מרדכי רביד.

יעקב בן-יזרי: 2.

יעקב בן-יזרי: לדברי הנהלת בית-החולים "מאיר", העדר אישור ועדת הלסינקי למחקר זה הוא תקלה.

יעקב בן-יזרי: בעקבות גילוי הפרשה, ומתוך מחויבות לשקיפות ולאמינות, נשלחה הודעה על כך לעורך העיתון שבו פורסם המאמר, ובעקבות הודעה זו נמסרה הודעה לקוראים.

יעקב בן-יזרי: 3.

יעקב בן-יזרי: מניעת הישנות מקרים כאלה – הנהלת בית-החולים הקימה גוף פנימי לבקרה על המחקרים, וגוף זה ימלא את ההנחיות המפורטות שמשרד הבריאות פרסם לאחרונה.

קולט אביטל: שאילתא מס' 417 של חבר הכנסת מיכאל מלכיאור - לפרוטוקול.

קולט אביטל: חבר הכנסת מיכאל מלכיאור שאל את שר הבריאות ביום א' באב התשס"ו (26 ביולי 2006):

קולט אביטל: נודע כי 65% מכלל החולות בסוכרת נעורים שהרו מפילות את עובריהן או יולדות ילדים הסובלים ממומים.

קולט אביטל: אין כיום מענה מתאים לבעיה של נשים אלה.

קולט אביטל: "פארדיים" – טכנולוגיה המאפשרת לחולות אלה היריון תקין ולידת ילדים בריאים – אינה בסל התרופות.

קולט אביטל: רצוני לשאול: האם תיכלל טכנולוגיה זו בסל התרופות?

יעקב בן-יזרי: (לא נקראה, נמסרה לפרוטוקול) הטכנולוגיה שמדובר בה היא משאבת אינסולין חדשה משולבת סנסור.

יעקב בן-יזרי: הוצע להכליל אותה בסל במסגרת הרחבת הסל לשנת 2006.

יעקב בן-יזרי: בהליך זה הוגשו מאות בקשות להכליל טכנולוגיות חדשות בסל.

יעקב בן-יזרי: לנוכח מסגרת התקציב שניתנה השנה להרחבת הסל, ובהתחשב במכלול שיקולים רלוונטיים אחרים, לא הוכללה הטכנולוגיה הספציפית בסל לבסוף.

יעקב בן-יזרי: יש לציין כי כבר קיימת בסל השירותים טכנולוגיה של משאבת אינסולין.

יעקב בן-יזרי: הנושא ייבחן שוב בתהליך הרחבת הסל הבאה.

קולט אביטל: תודה רבה, אדוני השר.

קולט אביטל: תם סדר-היום.

קולט אביטל: הישיבה הבאה תתקיים מחר, יום שלישי, ט' בחשוון תשס"ז, 31 באוקטובר 2006.

קולט אביטל: ישיבה זו נעולה.